**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ B΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ ΚΑΙ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Νοεμβρίου 2016, ημέρα Πέμπτη και ώρα 11.10΄, στην Αίθουσα «Προέδρου Αθανασίου Κωνστ. Τσαλδάρη (223) τoυ Μεγάρου της Βουλής, συνήλθαν σε κοινή συνεδρίαση η Ειδική Διαρκής Επιτροπή Ευρωπαϊκών Υποθέσεων και η Διαρκής Επιτροπή Μορφωτικών Υποθέσεων, υπό την προεδρία του κ. Αναστάσιου Κουράκη, Α΄ Αντιπροέδρου της Βουλής και Προέδρου της Ειδικής Διαρκούς Επιτροπής Ευρωπαϊκών Υποθέσεων, με θέμα ημερήσιας διάταξης: Το έργο των Εδρών Jean Monnet των Ελληνικών Πανεπιστημίων.

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Υφυπουργός Παιδείας, Έρευνας και Θρησκευμάτων, κ. Κωνσταντίνος Ζουράρις, καθώς και αρμόδιοι υπηρεσιακοί παράγοντες.

Επίσης, ήταν παρόντες οι κ.κ.: Αναγνωστοπούλου Δέσποινα, αναπληρώτρια καθηγήτρια στο Πανεπιστήμιο Μακεδονίας, Έδρα Jean Monnet «Νέες διαστάσεις στις ευρωπαϊκές νομικές σπουδές», τμήμα διεθνών και ευρωπαϊκών σπουδών, Ασδεράκη Φωτεινή, επίκουρη καθηγήτρια, τμήμα διεθνών και ευρωπαϊκών σπουδών, Πανεπιστήμιο Πειραιώς, Έδρα Jean Monnet στις ευρωπαϊκές πολιτικές για την εκπαίδευση, κατάρτιση, έρευνα και καινοτομία, Βαληνάκης Ιωάννης, Πανεπιστήμιο Αθηνών, καθηγητής διεθνών σχέσεων, πρόεδρος Ευρωπαϊκού Κέντρου Αριστείας Jean Monnet, Γρηγορίου Παναγιώτης, καθηγητής διεθνών και ευρωπαϊκών θεσμών, κοσμήτορας σχολής κοινωνικών επιστημών Πανεπιστημίου Αιγαίου, υπεύθυνος Ευρωπαϊκού Κέντρου Έρευνας και Μελέτης Jean Monnet, Θερμός Ηλίας, ομότιμος καθηγητής Πανεπιστημίου Μακεδονίας, Κέντρο Αριστείας Jean Monnet, Μπουραντώνης Δημήτριος, Αναπληρωτής Πρύτανης Ακαδημαϊκών Υποθέσεων και Προσωπικού, Καθηγητής Διεθνών και Ευρωπαϊκών Σπουδών στο Τμήμα Διεθνών και Ευρωπαϊκών Οικονομικών Σπουδών του Οικονομικού Πανεπιστημίου Αθηνών. Κάτοχος Έδρας Jean Monnet, Τσάλτας Γρηγόριος, καθηγητής, τ. πρύτανης Παντείου Πανεπιστήμιου, κάτοχος Έδρας Jean Monnet, Κανελλόπουλος Παναγιώτης, καθηγητής του δικαίου της Ε.Ε. στο Πανεπιστήμιο Πειραιώς, Jean Monnet Chair, Σαράντη Βασιλική – ερευνήτρια, Πάντειο Πανεπιστήμιο, τμήμα διεθνών και ευρωπαϊκών σπουδών, Έδρα Jean Monnet, EU Solidarity in Civil Protection and Humanitarian Action, Φαραντούρης Νικόλαος, καθηγητής, στο Τμήμα Διεθνών και Ευρωπαϊκών Σπουδών Πανεπιστημίου Πειραιώς, Έδρα Jean Monnet στο Ευρωπαϊκό Δίκαιο και Πολιτικές Ανταγωνισμού Ενέργειας και Μεταφορών, μέλος της Επιτροπής Ενέργειας της Ακαδημίας Αθηνών και Πρόεδρος της Νομικής Επιτροπής του EUROGAS, Χουλιάρας Αστέριος, Έδρα Jean Monnet, Ευρωπαϊκό Κέντρο Αριστείας Jean Monnet, τμήμα πολιτικής επιστήμης και διεθνών σχέσεων, πανεπιστήμιο Πελοποννήσου, Χρυσομάλλης Μιχαήλ, αναπληρωτής καθηγητής στο Δημοκρίτειο Πανεπιστήμιο Θράκης, τομέας διεθνών σπουδών, Έδρα Jean Monnet.

Ο Προεδρεύων των Επιτροπών και Α΄ Αντιπρόεδρος της Βουλής, κ. Αναστάσιος Κουράκης, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Κουράκης Αναστάσιος, Βράντζα Παναγιώτα, Δουζίνας Κωνσταντίνος, Θεοφύλακτος Ιωάννης, Καρακώστα Εύη, Μουμουλίδης Θεμιστοκλής, Πάντζας Γεώργιος, Σαρακιώτης Ιωάννης, Σιμορέλης Χρήστος, Σκουρολιάκος Παναγιώτης, Τριανταφύλλου Μαρία, Καλαφάτης Σταύρος, Βλάχος Γεώργιος, Κυριαζίδης Δημήτριος, Χαρακόπουλος Μάξιμος, Λοβέρδος Ανδρέας, Καρράς Γεώργιος και Γρηγοράκος Λεωνίδας.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.

Ακριώτης Γιώργος, Αναγνωστοπούλου Σία, Αυλωνίτου Ελένη, Βαγενά Άννα, Βάκη Φωτεινή, Γεωργοπούλου Έφη, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτρης, Ζεϊμπέκ Χουσεΐν, Θηβαίος Νικόλαος, Καρά Γιουσούφ Αϊχάν, Κατσαβριά Χρυσούλα, Ουρσουζίδης Γεώργιος, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μιχελής Θανάσης, Παπαδόπουλος Χριστόφορος, Ριζούλης Ανδρέας Σεβαστάκης Δημήτρης, Στέφος Γιάννης, Τζούφη Μερόπη, Φίλης Νικόλαος, Αντωνιάδης Ιωάννης, Αντωνίου Μαρία, Βλάσης Κωνσταντίνος, Καραμανλή Άννα, Κέλλας Χρήστος, Κοντογεώργος Κωνσταντίνος, Κουκοδήμος Κωνσταντίνος, Φορτσάκης Θεόδωρος, Γρέγος Αντώνιος, Συντυχάκης Εμμανουήλ, Παπαχριστόπουλος Αθανάσιος, Μεγαλομύστακας Αναστάσιος και Μεγαλοοικονόμου Θεοδώρα.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Κυρίες και κύριοι συνάδελφοι, θα ήθελα να καλωσορίσω όλους σας εδώ σήμερα, όπως και τους συναδέλφους Καθηγητές – κατόχους των Eδρών Jean Monnet των ελληνικών Πανεπιστημίων. Να υπογραμμίσω ότι η παρουσία σας, σήμερα, στη Βουλή και στις Επιτροπές μας, αποτελεί μία εξαιρετική ευκαιρία να γνωρίσουν οι Βουλευτές, αλλά και οι πολίτες το ακαδημαϊκό σας έργο. Εξίσου σημαντικός, όμως, είναι ο στόχος να αλληλοεπιδράσουμε με την ευρωπαϊκή επικαιρότητα, η οποία αποκτά ολοένα και μεγαλύτερη σημασία. Σε αυτή την κατεύθυνση, η δική σας ματιά, εκείνη του ειδικού επιστήμονα στις Ευρωπαϊκές Υποθέσεις και στην ανάλυση του ευρωπαϊκού αντικειμένου, έχει βαρύνουσα σημασία. Η σημερινή, λοιπόν, συνεδρίαση έχει ως βασική της στόχευση την ενημέρωση της Βουλής για το έργο των Εδρών Jean Monnet των ελληνικών Πανεπιστημίων, αλλά και για τη συμβολή των ευρωπαϊκών σπουδών στον ευρύτερο δημόσιο διάλογο.

Προκαταβολικά, θα πρέπει να πω ότι η Βουλή των Ελλήνων έχει την τιμή να έχει στις τάξεις των επιστημονικών της στελεχών δύο κατόχους Εδρών Jean Monnet, τον κ. Παναγιώτη Λιαργκόβα, Επικεφαλής του Γραφείου Προϋπολογισμού της Βουλής και κάτοχο ‘Έδρας Jean Monnet στο Πανεπιστήμιο Πελοποννήσου, καθώς και τον κ. Αστέριο Πλιάκο, Προϊστάμενο της Διεύθυνσης Ευρωπαϊκών Μελετών της Βουλής των Ελλήνων και κάτοχο Έδρας Jean Monnet στο Οικονομικό Πανεπιστήμιο Αθηνών.

Επίσης, στη σημερινή συνεδρίαση συμμετέχουν, όπως αναφέρεται και στη σχετική ημερήσια διάταξη, Αντιπροσωπεία της Ευρωπαϊκής Επιτροπής και πιο συγκεκριμένα ο κ. Παναγιώτης Καρβούνης, Επικεφαλής του Γραφείου της Κομισιόν στην Ελλάδα και ο Αναπληρωτής Επικεφαλής, κ. Αργύρης Περουλάκης.

Ακόμη, συμμετέχει στη συνεδρίαση Αντιπροσωπεία του Ευρωπαϊκού Κοινοβουλίου. Έχουμε μαζί μας τον κ. Λεωνίδα Αντωνακόπουλο, Επικεφαλής του Γραφείου του Ευρωπαϊκού Κοινοβουλίου στην Ελλάδα, καθώς και τον κ. Χάρη Κούντουρο, Υπεύθυνο Δημοσίων Σχέσεων του Γραφείου.

Από την πλευρά της Κυβέρνησης, συμμετέχει, στη σημερινή συνεδρίαση, ο Υπουργός Παιδείας, Έρευνας και Θρησκευμάτων, ο κ. Κωνσταντίνος Γαβρόγλου, ο οποίος συνέβαλε τα μέγιστα στην υλοποίηση αυτής της συνεδρίασης και με την προηγούμενη ιδιότητά του, εκείνη του Προέδρου της Επιτροπής Μορφωτικών Υποθέσεων. Ακόμη, βρίσκεται μαζί μας ο Υφυπουργός Παιδείας, ο κ. Κωνσταντίνος Ζουράρις.

Θα ήθελα ακόμη να ευχαριστήσω το νέο Πρόεδρο της Επιτροπής Μορφωτικών Υποθέσεων, τον κ. Δημήτριο Σεβαστάκη, για την αμέριστη στήριξή του στην προσπάθεια και τη θετική συμβολή του στη διεξαγωγή της συνεδρίασης.

Θα ήθελα να εξηγήσω τη διαδικασία της σημερινής συνεδρίασης, που προτείνεται. Θα δώσω το λόγο, καταρχήν, στον Πρόεδρο της Επιτροπής Μορφωτικών Υποθέσεων, κ. Δημήτρη Σεβαστάκη, για ένα πολύ σύντομο χαιρετισμό. Στη συνέχεια, θα πρότεινα να πάρει το λόγο ο κύριος Υπουργός, για να αναπτύξει τις σκέψεις του και στη συνέχεια, ο κ. Υφυπουργός. Ακολούθως, να λάβουν το λόγο οι εκπρόσωποι της Ευρωπαϊκής Επιτροπής και του Ευρωπαϊκού Κοινοβουλίου, ώστε να αναλύσουν το ευρωπαϊκό πλαίσιο, σε σχέση με τις Έδρες Jean Monnet, οι οποίες αποτελούν έναν πανευρωπαϊκό ακαδημαϊκό θεσμό.

Στη συνέχεια, θα πρότεινα να λάβουν το λόγο οι κύριοι Καθηγητές, για να αναπτύξουν τις σκέψεις τους και λόγω της μεγάλης συμμετοχής, θα έλεγα, να χωρίσουμε τις εισηγήσεις σε δύο μέρη. Δηλαδή, να μιλήσουν, εν προκειμένω, οι πρώτοι έξι Καθηγητές και στη συνέχεια να λάβουν το λόγο αντίστοιχοι Βουλευτές, για πολύ σύντομες ερωτήσεις και σχόλια.

Να θυμίσω στους συναδέλφους - Βουλευτές ότι είμαστε εδώ για να ακούσουμε και όχι τόσο για να πούμε. Ενδεχομένως, να αναφέρουμε κάποιες σκέψεις, αλλά να δώσουμε χώρο και χρόνο στους Καθηγητές των Εδρών. Στο τέλος, θα αφήσουμε και λίγο χρόνο για ενδεχόμενη συζήτηση. Για λόγους οικονομίας της συζήτησης, θα πρότεινα ο χρόνος των τοποθετήσεων για τους Καθηγητές να είναι γύρω στα επτά λεπτά και ο χρόνος των Βουλευτών να περιοριστεί στα 3 λεπτά.

Ακόμη, θα ήθελα να ανακοινώσω ότι στη σημερινή μας προσπάθεια συμμετέχει και η Βιβλιοθήκη της Βουλής των Ελλήνων, με την ιδιότητά της, ως Κέντρο Ευρωπαϊκής Τεκμηρίωσης. Επίσης, με χαρά να σας πω, ότι έχουμε συζητήσει με τη Διευθύντρια της Βιβλιοθήκης, την κυρία Έλλη Δρούλια και με το Γενικό Γραμματέα της Βουλής, τον κ. Κώστα Αθανασίου, τη δυνατότητα έκδοσης των Πρακτικών της σημερινής συνεδρίασης, εφόσον, φυσικά, συμφωνήσουν και όλοι οι συμμετέχοντες. Αυτή η έκδοση θα γίνει από τη Βιβλιοθήκη και θα γίνει η ένταξή τους στη βάση δεδομένων του Κέντρου Ευρωπαϊκής Τεκμηρίωσης. Θα έχουμε τη δυνατότητα να επανέλθουμε σ' αυτό το θέμα και μετά τη συνεδρίαση και νομίζω ότι έχει σημασία να προχωρήσουμε σε αυτή την πρωτοβουλία.

Με αυτές τις πρώτες σκέψεις, κυρίες και κύριοι συνάδελφοι, θα ήθελα να σας ευχαριστήσω και να δώσω το λόγο στον κύριο Σεβαστάκη, για ένα σύντομο χαιρετισμό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Διαρκούς Επιτροπής Μορφωτικών Υποθέσεων): Ευχαριστώ πολύ. Είναι σημαντικό να είμαστε ακροατές, να είμαστε προσεκτικοί συλλέκτες, είναι η μεγαλύτερη και πιο παραγωγική επιλογή, που μπορεί να κάνει το πολιτικό σύστημα, να ακούει. Επομένως, θα είμαι πολύ σύντομος. Η συζήτηση αναπτύσσεται, σε ένα περιβάλλον κρίσης της έννοιας του ευρωπαϊσμού, είναι μια θεμελιώδης επιλογή, που έκανε η Ελλάδα, μεταδιδακτορικά. Ο ευρωπαϊκός προσανατολισμός βρίσκεται σε δομική κρίση απονοηματοδοτείται, επανανιχνεύονται οι όροι, με τους οποίους μπορεί να συγκροτηθεί το ευρωπαϊκό συνεχές. Και επομένως, αυτό δεν μπορεί παρά να επηρεάζει και το υπερκείμενο και τις σπουδές και την αναρώτηση. Αλλά, ακριβώς, αυτή η κρίση είναι μέρος της εκπαιδευτικής αναρώτησης. Σε αυτό το ερώτημα, καλούνται οι Έδρες Jean Monnet να εισφέρουν και νομίζω ότι έχουν τα εργαλεία, λόγω και του εύρους των επιστημονικών πεδίων και του ποιοτικού εύρους των τελευτών, των διδασκόντων. Νομίζω ότι έχουν όλα τα εργαλεία να εσωτερικεύσουν και να εκλογικεύσουν αυτό το δραματικό ερώτημα, που τίθεται, από την πολιτική συνθήκη.

Μαζί με την κρίση του ευρωπαϊσμού, πρέπει να δούμε την κρίση της πανεπιστημιακής συνθήκης των δομών και της διασποράς των πανεπιστημίων, την κρίση των γνωστικών αντικειμένων, διότι πάρα πολλά αντικείμενα, ειδικά του ανθρωπιστικού χώρου απονομιμοποιούνται, σήμερα, από έναν, κατά τη γνώμη μου, αβαθή οικονομισμό. Να δούμε πώς αυτά ακριβώς, που αποτελούν τα ρήγματα, στο γνωστικό συνεχές, μπορούν να αποτελέσουν το βασικό περιεχόμενο της ουσιαστικής μας σχέσης και της ουσιαστικής μας ερώτησης.

Από την πλευρά της Διαρκούς Επιτροπής Μορφωτικών Υποθέσεων της Βουλής, θέλω να σας βεβαιώσω ότι θα θέλαμε την ανάπτυξη ενός φόρουμ πιο συνεχούς, πιο μόνιμης ανταλλαγής, γιατί αυτό αποτελεί και το μεγαλύτερο απόθεμα, που μπορούμε να συλλέξουμε. Σας ευχαριστώ πολύ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ ( Α΄ Αντιπρόεδρος της Βουλής - Προεδρεύων των Επιτροπών): Το λόγο έχει ο Υπουργός Παιδείας, Έρευνας και Θρησκευμάτων, ο κύριος Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καλημέρα σας. Σας ευχαριστώ, κύριε Πρόεδρε. Αισθάνομαι λίγο αμήχανα, διότι είναι η πρώτη φορά, που είμαι σε αυτήν τη θέση και μιλάω σε συναδέλφους, με τους οποίους είχαμε πολύ γόνιμες συζητήσεις, σε όλη τη διάρκεια της περασμένης χρονιάς. Χαίρομαι που ανάμεσά μας είναι και ο Νίκος Φίλης, με τον οποίο έχω σχεδόν καθημερινή επαφή και θέλω να πω και δημόσια για την αμέριστη συμπαράσταση και βοήθεια, που δίνει, καθημερινά στο έργο του Υπουργείου, υπογραμμίζοντας, όχι μόνο τα στοιχεία της συνέχειας, αλλά και τα στοιχεία ενός διαλόγου, που ποτέ δεν είχε διακοπεί, μεταξύ μας.

Θέλω να συγχαρώ και την κυρία Κεραμέως, για τα νέα καθήκοντα, που έχει αναλάβει και να πω και δημόσια ότι, πραγματικά, με εντυπωσίασε πολύ θετικά η ομιλία, που έκανε, με αφορμή την ειδική συνεδρίαση, που κάναμε για το Πολυτεχνείο. Πραγματικά, ελπίζω σε μια γόνιμη συνεργασία. Λέω ειδικά για την κυρία Κεραμέως, γιατί οι υπόλοιποι συνάδελφοι από τα άλλα Κόμματα παραμένουν ίδιοι και γνωρίζετε ότι έχω μια πολύ καλή σχέση, τουλάχιστον, από πλευράς μου, με αυτούς τους συναδέλφους.

Θέλω να καλωσορίσω και εγώ τους κατόχους των Εδρών Jean Monnet και να υπογραμμίσω αυτό, που είπε ο Δημήτρης Σεβαστάκης, ότι το να μάθουμε να ακούμε είναι ένα στοιχείο πολιτικής κουλτούρας προς κατάκτηση και άρα, πρέπει να καταλάβουμε τι γίνεται σε αυτόν το χώρο.

Θέλω να σας πω δύο θέματα, για να τα έχουμε υπόψη. Έχουμε έναν πολύ σοβαρό προβληματισμό, γύρω από τα ζητήματα των Εδρών, που μπορούν να δημιουργηθούν, από ιδιώτες στα πανεπιστήμια, διότι οι προτάσεις, που γίνονται, για τη δημιουργία αυτών των Εδρών, δεν μας καλύπτουν, καθόλου. Δηλαδή, δεν θέλουμε να αρχίσει μια ιστορία, με γνωστικά αντικείμενα, τα οποία είναι, ουσιαστικά, ιδεολογικές και πολιτικές παρεμβάσεις, στο πανεπιστήμιο. Παρακαλώ – και το έχω δηλώσει και με άλλη ευκαιρία – και τους πρυτάνεις και τις συγκλήτους να είναι εξαιρετικά προσεκτικοί σε αυτό το ζήτημα, για να μην ανοίξουν θέματα, χωρίς λόγο. Από την όποια ρύθμιση για τις Έδρες αυτές, προφανώς, θα εξαιρεθούν οι Έδρες Jean Monnet. Δεν τίθεται αυτό το ζήτημα. Εδώ μιλάμε για ένα άλλο εγχείρημα. Αυτό είναι το ένα.

Δεύτερον, με την εμπειρία μας από τις συζητήσεις με τους Θεσμούς, αλλά και με την καθημερινότητα, που ζούμε, στην Ευρώπη και από τα αποτελέσματα διαφόρων διεργασιών, που γίνονται, είναι απολύτως σαφές ότι θα χρειαστεί μια επανανοηματοδότηση αυτού που λέμε «Ευρώπη». Εγώ μιλάω πολύ πιο ερασιτεχνικά από ό,τι εσείς και γνωρίζω πολλούς από εσάς και γνωρίζω και το έργο σας και νομίζω ότι, κύριε Πρόεδρε, σε αυτήν τη συνεδρίαση θα πρέπει να δεσμευτείτε να μας στείλετε ένα συγκεκριμένο σχέδιο δράσεων για το θέμα   
«Ευρώπη». Το χρειαζόμαστε. Γνωρίζετε ότι όσο περνάει ο καιρός ακόμη περισσότερο οι πολίτες απαξιούν την Ευρώπη, δεν ενδιαφέρονται και αδιαφορούν, όμως η Ευρώπη είναι μια πραγματικότητα. Είναι επιλογή της Κυβέρνησης και ως τέτοια θα πρέπει να δούμε πώς θα στηρίξουμε αυτήν την ιδέα, χωρίς τις ευκολίες ενός δημόσιου λόγου, που, τελικά, δεν καταφέρνει τίποτε. Οπότε, θα παρακαλούσα να υπάρχουν συγκεκριμένες προτάσεις, ώστε και με την Επιτροπή Μορφωτικών Υποθέσεων, μαζί με το Υπουργείο Παιδείας να τις συγκεκριμενοποιήσουμε για το πώς θα υλοποιηθούν.

Υπάρχουν διάφορα ζητήματα που είμαστε σε συνεννόηση και με τους πρυτάνεις και με τους προέδρους των Τ.Ε.Ι. και αποδραματοποιημένα θα τα επιλύσουμε. Είναι ένα σύνολο προβλημάτων με τα πανεπιστήμια και, σε περίπου 10 ημέρες, θα γίνουν και οι επίσημες ανακοινώσεις από το Υπουργείο Παιδείας.

Τελειώνω, διότι, δυστυχώς, από εχθές προέκυψε μια έκτακτη συνεδρίαση με τον Αντιπρόεδρο της Κυβέρνησης και άρα, πρέπει να φύγω στις 11:50’ . Θα διαβάσω τα Πρακτικά. Σας το λέω: Όσοι με γνωρίζουν, ξέρουν ότι διαβάζω αρκετά και θα σας παρακαλούσα, επειδή στα πρακτικά θα είναι μια έως δύο σελίδες αυτά, που θα πείτε, αν έχετε αναλυτικότερα υπομνήματα, να σταλούν στο Υπουργείο, το αργότερο, σε μία εβδομάδα. Να τα κωδικοποιήσουμε, να σας τα στείλουμε πίσω και από τις προτάσεις, που θα κάνετε, να δούμε ποια είναι ρεαλιστική - δεν θα πραγματοποιηθούν όλες - και ποια δεν είναι. Σας ευχαριστώ πάρα πολύ και με συγχωρείτε, που θα αποχωρήσω, διότι χθες ανακοινώθηκε αυτή η έκτακτη συνεδρίαση. Ευχαριστώ και πάλι για την παρουσία σας εδώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε, κύριε Υπουργέ. Πέρα από αυτά που είπατε, ότι θα μπορούν να αποσταλούν και σημειώματα σε εσάς, που θα είναι εξαιρετικά χρήσιμο, όπως είπα, θα υπάρχουν και τα Πρακτικά της όλης συνεδρίασης σε έκδοση της Βουλής των Ελλήνων, πέρα από εκείνο, που σας ενημερώσαμε στο e-mail, ότι θα αποσταλεί στον καθένα, χωριστά, το αντίστοιχο υλικό, που θα υπάρχει.

Το λόγο έχει ο κ. Υφυπουργός, Κωνσταντίνος Ζουράρις, για μια σύντομη τοποθέτηση.

ΚΩΝΣΤΑΝΤΙΝΟΣ ΖΟΥΡΑΡΙΣ (Υφυπουργός Παιδείας, Έρευνας και Θρησκευμάτων): Όπως ξέρετε, αγαπητοί συνάδελφοι, απευθύνομαι στους συναδέλφους, που διδάσκουν, είμαι από τους παλαιότερους υποδειγματικούς Γενιτσάρους, δηλαδή, από τον τρόπο της εισαγωγής μου, την οικογενειακή μου κατάσταση, τις σπουδές μου και την επαγγελματική μου, επί τριάντα τόσα χρόνια ενασχόληση, είμαι Δυτικός. Δεν είμαι Ευρωλιγούρης.

Θέλω να σας πω μερικά πράγματα. Υπέδειξε, ήδη, ο Υπουργός το ότι αυτή τη στιγμή, σε όλη την Ευρώπη, ενισχύεται για αντιφατικούς, ενδεχομένως και αντινομικούς μεταξύ τους λόγους, οι οποίοι συγκλίνουν προς την ίδια κατεύθυνση, σε έναν, όχι απλώς ευρωσκεπτικισμό, αλλά σε μια απόρριψη της Ευρώπης, το γε νυν έχων, το ως έχει τώρα.

Εσείς, επειδή είστε εδώ, εν πάση περιπτώσει, υποθέτω, ακόμη οι Ευρω-Ρωμιοί, διδάσκετε, ως Έλληνες, σπουδές για το ευρωπαϊκό απόρρημα. Δεν μπορώ να χαρακτηρίσω διαφορετικά την κατάσταση της σημερινής Ευρώπης ή να μη τι βέλτιον είπω.

Δεν μπορείτε να αποστείτε της επιστημολογικής και πνευματικής υποχρεώσεώς σας να υπενθυμίζετε το συναμφότερον της σημερινής συνυπάρξεως μιας νικημένης Ελλάδας, ενός μεγάλου ενιαίου Ελληνικού και Βυζαντινού πολιτισμού, στα πλαίσια της Ευρώπης.

Θυμάμαι τον σεβαστό μου δάσκαλο, τον Le Goff, ο μέγας μεσαιωνιστής και φιλέλλην, ο οποίος μου έλεγε: Μα δεν καταλαβαίνεις, ότι για να δημιουργηθεί η Ευρώπη, όπως την εννοούμε, εμείς, οι Δυτικοί, έπρεπε να καταστραφεί η Κωνσταντινούπολις; Και την καταστρέψαμε, μου είπε ο Le Goff.

Θα έλεγα εδώ το εξής: Μέσα στις σπουδές σας, στην παρακολούθηση της ενυπάρκτου ή και ανυπάρκτου, αυτή τη στιγμή, προσπαθείας να δημιουργηθεί ένα μόρφωμα, αιωρούμενο ελαφρώς - διότι δεν στηρίζεται σε μια αποδοχή των ευρωπαϊκών λαών - να υποδεικνύετε στους δικούς μας εδώ και στους ξένους, που έρχονται στις σπουδές σας το ποιοι είμαστε.

Η Ευρώπη σημαίνει ότι δεν έχει πέσει από τον Ουρανό. Υπάρχουν οι χριστιανικές ρίζες της Ευρώπης και οι ελληνικές ρίζες και αυτά τα εύκολα και επιπόλαια, τα επιπολάζοντα των πραγμάτων - θα τους λέτε ότι, επί δύο με τρεις χιλιάδες χρόνια, Ευρώπη υπήρξαμε μόνον εμείς, οι Έλληνες. Αυτό συνεπάγεται σειρά ουσιαστικά μεθοδολογικών αποκλίσεων σας, έναντι αυτών, που σας έτυχε να διδάσκονται από αυτό το φοβερό πράγμα. Π.χ. το ότι αυτή τη στιγμή - το είπε πάλι ο Υπουργός - ότι η κυριαρχούσα, η ηγεμονεύουσα τάση της Ευρωπαϊκής θεσμοποιήσεως και της θεσμοπραξίας δεν είναι βεβαίως ούτε ο Μπετόβεν ούτε ο Saint John Perce.

Τι είναι; Είναι οι Lehman Brothers και οι άλλοι οι «οβολοστάτες», που λέει ο Αριστοτέλης. Δεν είναι δυνατόν να μην διδάξετε στους Ευρωπαίους ότι ευλογότατα μισείτε, οι «οβολοστατικοί», όπως λέει, ο μέγας Σκοπιανός. Δηλαδή, ανέφερα τον Αριστοτέλη, διότι προς τα εκεί μας πάει η Ευρώπη τους. Γιατί ευλογότατα μισείτε οι οβολοστατικοί; Δηλαδή, διότι νόμισμα, εκ νομίσματος τίκτεται και ουχ εφ’ όπερ επορίσθη. Αυτή είναι η Ευρώπη, σήμερα, η Ευρώπη, είπαμε, της θεσμοπραξίας, όχι των λαών – ούτε του Μπετόβεν ούτε του Saint John Perce. Επομένως, επειδή εσείς έχετε μια φυσική τάση στη συναλλαγή, να μιλάτε θεσμοί επί θεσμών και μεταξύ θεσμών, να τους υπενθυμίζετε, τουλάχιστον, ότι είμαστε ο παλαιότερος πολιτισμός της Ευρώπης. Ενδεχομένως, ο παλαιότερος, σε πολλά πράγματα, πολιτισμός του πλανήτη Γη και ότι είμαστε επί οκτώ αιώνες νικημένοι. Σας ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε τον Υφυπουργό Παιδείας, τον κ. Κωνσταντίνο Ζουράρι.

Θα έλεγα, τώρα, να πάρουν το λόγο οι εκπρόσωποι της Ευρωπαϊκής Επιτροπής και του Ευρωπαϊκού Κοινοβουλίου. Νομίζω ότι ο κ. Καρβούνης, που είναι επικεφαλής του γραφείου της Κομισιόν στην Ελλάδα, έχει να μας πει σημαντικά πράγματα. Παρακαλώ, έχετε το λόγο.

ΠΑΝΑΓΙΩΤΗΣ ΚΑΡΒΟΥΝΗΣ (Επικεφαλής Γραφείου Ευρωπαϊκής Επιτροπής): Ευχαριστώ πολύ. Kαλή σας ημέρα, κύριοι Πρόεδροι, κύριοι Υπουργοί, κυρίες και κύριοι Βουλευτές, κυρίες και κύριοι.

Η αντιπροσωπεία της Ευρωπαϊκής Επιτροπής στην Ελλάδα εκτιμά ιδιαίτερα την πρωτοβουλία να ενημερωθεί η Βουλή των Ελλήνων, σχετικά με το έργο και τις ερευνητικές δραστηριότητες των Εδρών Ζαν Μονέ, στα ελληνικά πανεπιστήμια. Είναι η πρώτη φορά, που οι δραστηριότητες Ζαν Μονέ θα παρουσιαστούν και θα συζητηθούν, σε Εθνική Κοινοβουλευτική Επιτροπή. Θέλω, συνεπώς, να συγχαρώ τον Πρόεδρο της Επιτροπής Ευρωπαϊκών Υποθέσεων, τον κ. Κουράκη, για την εξαιρετική αυτή πρωτοβουλία, η οποία αναδεικνύει ότι η Ευρώπη δεν είναι μονάχα οικονομία και περικοπές, αλλά είναι και πολιτισμός, είναι και εκπαίδευση, είναι και αλληλεγγύη, είναι, δηλαδή και άλλες πτυχές. Επίσης, ήθελα να συγχαρώ τον Πρόεδρο της Διαρκούς Επιτροπής Μορφωτικών Υποθέσεων, τον κ. Σεβαστάκη, επί τη αναλήψει των νέων του καθηκόντων.

Θέλω, ιδιαίτερα, να χαιρετίσω τους Καθηγητές των Εδρών Ζαν Μονέ, οι οποίοι θα καταθέσουν, σήμερα, εδώ, τις εμπειρίες τους και θα αποτελέσουν έναυσμα για τη συζήτηση, που θα ακολουθήσει. Η Ευρωπαϊκή Επιτροπή είναι διαθέσιμη, για να συνδράμει στην προώθηση του έργου των Εδρών Ζαν Μονέ και να ξεκινήσει η ευρεία δημόσια συζήτηση, στην Ελλάδα, σχετικά με τη θέση και την αξία των ευρωπαϊκών σπουδών, όχι μόνο εντός της επιστημονικής κοινότητας, αλλά και στην κοινωνία στο σύνολό της. Διότι η Ελλάδα είναι κομμάτι της Ευρώπης και δεν υπάρχει, θα έλεγα, διάσταση, μεταξύ Ευρώπης και Ελλάδας. Το ένα είναι και το άλλο.

Θα συνοψίσω, λοιπόν, τώρα, τις βασικές πληροφορίες, σχετικά με τις δραστηριότητες Ζαν Μονέ και ιδίως με το θέμα μας, σήμερα, τις Έδρες Ζαν Μονέ. Το πρόγραμμα, λοιπόν, Ζαν Μονέ είναι ένα παλιό Πρόγραμμα – ξεκίνησε το 1989 – και αυτό, το οποίο προσπαθεί να κάνει αυτός ο θεσμός, είναι οι σπουδές ευρωπαϊκής ενοποίησης στα Πανεπιστήμια, στα Ευρωπαϊκά Πανεπιστήμια, αλλά, όπως θα δούμε, έχει πάει και πέρα της Ευρώπης.

Λέγεται έτσι, διότι είναι αφιερωμένο στον Ζαν Μονέ, έναν μεγάλο πατέρα της Ευρώπης, ο οποίος ποτέ δεν έχει εκλεγεί, αλλά, από την άλλη, είναι ένας από τους βασικούς κρίκους, πάνω στους οποίους στηρίχθηκε η Ε.Ε. – και αναφέρομαι, κυρίως, στην πρώτη Ε.Ε., που είναι η Κοινότητα του Άνθρακα και του Χάλυβα. Συνεπώς, αυτό το Πρόγραμμα υφίσταται από το 1989, έχει τώρα, για λόγους, θα έλεγα, δημοσιονομικούς και πρακτικούς, ενταχθεί, σε ένα μεγαλύτερο ευρωπαϊκό Πρόγραμμα, που λέγεται Erasmus Plus. Άρα, πλέον, είναι κομμάτι ενός μεγαλύτερου προγράμματος, που αφορά την εκπαίδευση και τον πολιτισμό.

Όσον αφορά τη διαχείριση του Προγράμματος, αυτή γίνεται κεντρικά, δηλαδή, γίνεται από τις Βρυξέλλες και υπάρχει ένας Οργανισμός, που λέγεται ECΕA και είναι ο Εκτελεστικός Οργανισμός Εκπαίδευσης Οπτικοακουστικών Μέσων και Πολιτισμού. Αυτός, λοιπόν, είναι ο Οργανισμός, ο οποίος διαχειρίζεται το όλο Πρόγραμμα Jean Monnet.

Βλέπουμε, λοιπόν τώρα, ότι υπάρχει ένα παγκόσμιο δίκτυο, από το 1989, δηλαδή, είναι μια, τελικά, πολύ επιτυχημένη πρωτοβουλία, διότι και χώρες εκτός Ε.Ε. θέλησαν να ενταχθούν. Υπάρχουν περισσότερα από 1.000 πανεπιστήμια, που προσφέρουν μαθήματα Jean Monnet, ως κομμάτι του προγράμματος των σπουδών τους, σε 86 χώρες. Αυτό, λοιπόν, πάει να πει 1.700 καθηγητές και 265.000 σπουδαστές ετησίως, άρα, μιλάμε για ένα πολύ μεγάλο πρόγραμμα.

Όσον αφορά το Πρόγραμμα Jean Monnet: Εστιάζεται, λοιπόν, στις σπουδές για την Ε.Ε., για την προώθηση της αριστείας στη διδασκαλία και την έρευνα, σχετικά με τη διαδικασία της ευρωπαϊκής ενοποίησης στους διάφορους κλάδους, δηλαδή, στις διάφορες πολιτικές της επί μέρους, που αφορά η ευρωπαϊκή ολοκλήρωση. Οι σπουδές αυτές περιλαμβάνουν τη μελέτη της Ευρώπης, συνολικά, με έμφαση στη διαδικασία, συνεπώς, της ευρωπαϊκής ενοποίησης, τόσο όσον αφορά το εσωτερικό της Ένωσης όσο και τις εξωτερικές της πτυχές.

Οι στόχοι του προγράμματος αυτού παρατίθενται και θα τους πω τελείως τηλεγραφικά: Προώθηση της αριστείας στη διδασκαλία και την έρευνα, ενίσχυση του διαλόγου μεταξύ ακαδημαϊκής κοινότητας και διαμορφωτών πολιτικής - αυτό είναι πολύ σημαντικό και θα επανέλθω - δηλαδή, δεν σπουδάζουμε μόνο για να σπουδάζουμε, αλλά σπουδάζουμε την Ευρώπη, για να μπορέσουμε να επηρεάσουμε τις πολιτικές εξελίξεις, στις οποίες αναφέρθηκαν μάλιστα και οι προλαλλήσαντες. Επίσης, καλή γνώση, να εξοπλίσουμε τους σπουδαστές και τους νέους επαγγελματίες με τα θέματα, που αφορούν την Ε.Ε., να προωθήσουμε την καινοτομία στη διδασκαλία και στην έρευνα στα διάφορα πανεπιστήμια και γενικότερα, να βελτιώσουμε και την κατάρτιση. Άρα, είναι ένας ευρύτατος τομέας, τον οποίο αφορούν οι δραστηριότητες Jean Monnet.

Να δούμε, τώρα, πώς λειτουργεί το Πρόγραμμα αυτό. Υπάρχουν, θα έλεγα, τρεις μεγάλες ομάδες: Η πρώτη ομάδα είναι η διδασκαλία και η έρευνα και εκεί εντάσσονται οι Έδρες Jean Monnet, ακριβώς. Δηλαδή, βλέπετε ότι υπάρχουν ενότητες, Έδρες και Κέντρα Αριστείας. Αυτές είναι διάφορες δυνατότητες, που έχουμε, όταν έχουμε τη διδασκαλία, στο πλαίσιο του Προγράμματος Jean Monnet. Σήμερα, θα μιλήσουμε πιο πολύ για τις Έδρες, αλλά να ξέρουμε ότι υπάρχουν και οι ενότητες και τα Κέντρα Αριστείας.

Μία έδρα Jean Monnet τι είναι ακριβώς; Είναι μια θέση διδασκόντων για καθηγητές πανεπιστημίου, με εξειδίκευση τις Ευρωπαϊκές Σπουδές. Αυτό ακριβώς είναι μια έδρα Jean Monnet. Μια άλλη ομάδα είναι ο πολιτικός διάλογος, με την ακαδημαϊκή κοινότητα, εκεί υπάρχουν, επίσης δραστηριότητες και μια τρίτη ομάδα είναι η στήριξη σε ενώσεις – συλλόγους, κάτι το οποίο γίνεται κι αυτό μέσα από το Πρόγραμμα.

Όταν κάποιος καταφέρει να είναι κάτοχος Έδρας Jean Monnet, αυτό του δίνει το δικαίωμα να έχει μια επιδότηση, η οποία είναι 50.000 €, για τρία χρόνια, στην περίπτωση των Εδρών Jean Monnet. Από εκείνη τη στιγμή, υποχρεούται σε μερικές δραστηριότητες, οι οποίες περιλαμβάνουν μαθήματα, έρευνα, διασκέψεις, δικτύωση, δημοσιεύσεις. Ο προϋπολογισμός είναι 11 εκατ. € ετησίως και επιλέγονται περίπου 220 προτάσεις το χρόνο.

Η Έδρα Jean Monnet είναι μια θέση διδάσκοντος, με ειδίκευση τις ευρωπαϊκές σπουδές και αφορά τους καθηγητές και τις καθηγήτριες πανεπιστημίου. Ο κάτοχος της εν λόγω έδρας μπορεί να είναι ένας καθηγητής, ο οποίος πρέπει να καλύπτει, τουλάχιστον, 90 διδακτικές ώρες, ανά ακαδημαϊκό έτος και επί μία ολόκληρη τριετία. Αυτή είναι η βασική του υποχρέωση. Οφείλει επίσης να αναλαμβάνει τουλάχιστον μια επιπλέον δραστηριότητα, κάθε ακαδημαϊκό έτος. Οι ώρες διδασκαλίας περιλαμβάνουν την άμεση διδασκαλία και εντάσσονται σε διάφορα πλαίσια στις πανεπιστημιακές σπουδές των σπουδαστών. Επίσης, αυτό που είναι πάρα πολύ σημαντικό είναι ότι ο κάτοχος της Έδρας Jean Monnet δεν κάνει απλώς μαθήματα και διαλέξεις, αλλά διάδοση και προβολή του έργου αυτού. Άρα, υπάρχει ένα πολύ μεγάλο κεφάλαιο, σε αυτόν τον τομέα. Όταν λήγει η χρηματοδότηση, δηλαδή, μετά από τρία χρόνια, οι κάτοχοι της εν λόγω Έδρας διατηρούν το προνόμιο να φέρουν τον τίτλο και διατηρούν την ιδιότητα του μέλους της Κοινότητας Jean Monnet, η οποία έχει πρόσβαση σε συνέδρια, σε σεμινάρια, που διοργανώνει η Ευρωπαϊκή Επιτροπή, όσο και στη διαδικτυακή κοινότητα. Άρα, είναι ένα δίκτυο, το οποίο δεν μπορεί παρά μόνο να αυξάνεται, διότι, αυτή τη στιγμή, κάποιος έχει αυτή την Έδρα, συνεχίζει να την έχει και απολαμβάνει μια σειρά από διευκολύνσεις.

Όσον αφορά στη χώρα μας, συνήθως, λέμε ότι η Ελλάδα είναι τελευταία σε όλα. Λάθος. Εδώ πρόκειται για ένα ανταγωνιστικό πρόγραμμα, όπου τα ελληνικά πανεπιστήμια «παίζουν» με τα μεγαλύτερα πανεπιστήμια, ευρωπαϊκά και μη ευρωπαϊκά. Η Ελλάδα αναδεικνύεται να έχει τουλάχιστον 38 έδρες, που έχουν λάβει στήριξη από την Ευρωπαϊκή Ένωση στο Πρόγραμμα Jean Monnet και οι οποίες κατανέμονται, με τρόπο αρκετά αρμονικό, κατά τα 26 τελευταία έτη. Σε ευρωπαϊκή κλίμακα, αυτό κατατάσσει την Ελλάδα στην πρώτη γραμμή, ως έναν από τους κύριους αποδέκτες της χρηματοδότησης για τις Έδρες Jean Monnet. Άρα, η Ελλάδα πάει πολύ καλά, σε ένα ανταγωνιστικό πρόγραμμα, με σκληρό ανταγωνισμό. Οι ελληνικές Έδρες Jean Monnet καλύπτουν διάφορα θέματα, κυρίως, στους τομείς των πολιτικών επιστημών, της Νομικής, της Ιστορίας, της Διπλωματίας, της Οικονομίας, τομείς, που, κατά παράδοση, λαμβάνουν χρηματοδότηση από το Πρόγραμμα Jean Monnet. Κατά τα τελευταία χρόνια, ο στόχος της Ευρωπαϊκής Επιτροπής είναι να πάει λίγο πιο μακριά από αυτούς τους κλασικούς τομείς, παραδείγματος χάριν, να ενταχθούν οι περιβαλλοντικές σπουδές, οι επιστήμες του μηχανικού και άλλοι τομείς, στους οποίους η Ε.Ε. ασκεί νομοθετική πρωτοβουλία και έχει νομοθετικό έργο. Άρα, πολύ σημαντικό να ανοίξουμε σε νέους τομείς. Ένα από τα τρέχοντα ζητήματα είναι ο τρόπος βελτιστοποίησης των Θεσμών, ανάμεσα στους καθηγητές Jean Monnet και τους πολιτικούς, στους κοινωνικούς εταίρους, σε αυτούς, που διαμορφώνουν την πολιτική μιας χώρας. Νομίζω ότι οι Έδρες Jean Monnet θα μπορούσαν να διαδραματίσουν ένα σημαντικό ρόλο, σε αυτό το πλαίσιο. Θα ακούσουμε τη συζήτηση, θα την παρακολουθήσουμε, σήμερα, αλλά νομίζω ότι είναι ευκαιρία να οργανώσουμε καλύτερα, με μια ομαδοποίηση, θα έλεγα, των Εδρών Jean Monnet, ούτως ώστε να αποβούν σε ένα συμβουλευτικό όργανο ή σε μια ομάδα προβληματισμού, σε θέματα πολιτικής της Ε.Ε., στις οποίες έχουν οι Έδρες αυτές πολύ μεγάλη γνώση.

Θα ήθελα, πριν κλείσω, να πω ότι επειδή δεν υπάρχει αντίστοιχο ευρωπαϊκό πρόγραμμα για πρωτοβάθμια και δευτεροβάθμια εκπαίδευση, αλλά μόνο για την τριτοβάθμια, η αντιπροσωπεία της Ευρωπαϊκής Επιτροπής, στην Ελλάδα, σε συνεργασία με το Ευρωπαϊκό Κοινοβούλιο, αλλά και με το Υπουργείο Παιδείας, από το 2011, ξεκίνησε ένα πρόγραμμα επιμόρφωσης εκπαιδευτικών και τη δημιουργία ενός δικτύου για τις δύο αυτές βαθμίδες, το οποίο λέγεται «Teachers for Europe». Σήμερα, αριθμεί 1.450 δασκάλους και καθηγητές, καθώς και 100 πρέσβεις, δηλαδή, 100 καθηγητές- δασκάλους, που κινητοποιούν το δίκτυο και λειτουργούν, ως πολλαπλασιαστές. Άρα, να έχουμε στο πίσω μέρος του κεφαλιού μας και αυτό το δίκτυο, το οποίο προετοιμάζει τους Έλληνες μαθητές του δημοτικού, του γυμνασίου και του λυκείου, ώστε να γίνουν ενεργοί πολίτες στην Ε.Ε.

Κλείνω, με μια σειρά από ιστοτόπους, οι οποίοι είναι στη διάθεσή σας, ούτως ώστε να μπορείτε να έχετε περισσότερες πληροφορίες και στο τελευταίο δίνουμε και τα ονόματα, τόσο στην Αντιπροσωπεία όσο και στις Βρυξέλλες, ούτως ώστε να μπορέσετε, καλύτερα, να έρθετε σε επαφή μαζί μας, για να μπορέσουμε να σας συμβουλεύσουμε και να μπορέσετε και εσείς να κάνετε τις αιτήσεις, που θέλετε. Ευχαριστώ πολύ κύριε Πρόεδρε. Ευχαριστώ πολύ για την προσοχή σας.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ναι, κύριε Υπουργέ. Βεβαίως. Ήδη, ακούσατε τα πολύ καλά νέα, που είπε ο κ. Καρβούνης, όσον αφορά την Ελλάδα, που στο ζήτημα αυτό είναι στην πρώτη θέση και στην απορρόφηση των κονδυλίων. Όπως, επίσης, και την εξαιρετική πρωτοβουλία για την εξάπλωση από το 2011 και μετά στη δευτεροβάθμια εκπαίδευση, το οποίο βλέπω εξαιρετικό. Θέλετε να κάνετε κάποιο σχόλιο κ. Υπουργέ;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Το σημείωσα. Ομολογώ ότι δεν τον γνώριζα και χαίρομαι που το είπατε και δημόσια, κυρίως όταν πάλι βλέπουμε στο δημόσιο χώρο μια μιζέρια, γύρω από το αν η Ελλάδα είναι μετεξεταστέα ή όχι σε θέματα εκπαίδευσης και τα λοιπά, που δεν βοηθούν κανένα. Πραγματικά, σας ευχαριστώ και για αυτή την πληροφορία. Δυστυχώς, πρέπει να φύγω, όπως σας είχα πει, λόγω της έκτακτης συνεδρίασης. Σας ευχαριστώ και πάλι.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Βεβαίως. Ευχαριστούμε πολύ, κύριε Υπουργέ.

Το λόγο έχει η κυρία Δέσποινα Αναγνωστοπούλου, Αναπληρώτρια Καθηγήτρια στο Πανεπιστήμιο Μακεδονίας. Έδρα Jean Monnet «Νέες Διαστάσεις στις Ευρωπαϊκές Νομικές Σπουδές», Τμήμα Διεθνών και Ευρωπαϊκών Σπουδών.

ΔΕΣΠΟΙΝΑ ΑΝΑΓΝΩΣΤΟΠΟΥΛΟΥ : Αξιότιμε, κύριε Αντιπρόεδρε της Βουλής, αξιότιμε κύριε Πρόεδρε της Επιτροπής Μορφωτικών Υποθέσεων, κύριε Αντιπρόσωπε της Ευρωπαϊκής Επιτροπής και του Ευρωπαϊκού Κοινοβουλίου, κ.κ. Βουλευτές, κ.κ. καθηγητές, κυρίες και κύριοι, το 2012, είχαμε την τιμή, στο Πανεπιστήμιο Μακεδονίας, να αποκτήσουμε μία ‘Έδρα Jean Monnet, σε συνέχεια της μακράς παράδοσης, που είχε ήδη δημιουργηθεί, από τον ομότιμο καθηγητή του τμήματος μας τον κ. Θερμό. Η Έδρα Jean Monnet ακολουθεί το πρότυπο του Jean Monnet και πιστεύει ότι δεν υπάρχει μέλλον για τους λαούς της Ευρώπης, παρά μόνο στην Ένωση, αλλά θα πρόσθετα εγώ, και με βάση τις αξίες, όχι μόνο Ένωση- Ένωση, αλλά και με βάση τις αξίες της Ε.Ε.. Έτσι, λοιπόν, σε ένα κλίμα, που έχουμε μια «πολυκρίση», πολλαπλή κρίση στην κοινωνία μας, ήλθε η ‘Έδρα Jean Monnet, από το Πανεπιστήμιο Μακεδονίας, ταυτόχρονα, με μια άλλη Έδρα Jean Monnet, στο Αριστοτέλειο Πανεπιστήμιο Θεσσαλονίκης, που ανέλαβε η κυρία Λίνα Παπαδοπούλου, Αναπληρώτρια Καθηγήτρια. Προσπαθήσαμε να κάνουμε πάρα πολλές εκδηλώσεις, πολλές φορές, σε συνεργασία οι δύο Έδρες, αγαστή συνεργασία, ώστε να πετύχουμε το καλύτερο αποτέλεσμα, για τη Θεσσαλονίκη μας.

Καταρχάς, όσον αφορά στη διδασκαλία, ήδη στο Τμήμα Διεθνών και Ευρωπαϊκών Σπουδών υπήρχαν αυτά τα μαθήματα, δηλαδή, οι «Θεσμοί και ο Πολίτης στην Ε.Ε.», «Εσωτερική Αγορά και Πολιτικές», «Διεθνές και Ευρωπαϊκό Δίκαιο Διεθνών Συναλλαγών», «Πολιτικές κατά των Διακρίσεων στην Ε.Ε.» και «Ευρωπαϊκή Δικαιϊκή Τάξη και Πολιτικές», «Τα Δικαιώματα του Παιδιού». Αυτά είναι μαθήματα, τα περισσότερα από τα οποία δίδασκα.

Ωστόσο, αυτό που κάναμε είναι να κάνουμε μια καλύτερη διδασκαλία, να αλλάξουμε την καθ’ έδρας διδασκαλία και να βάλουμε τους φοιτητές να συμμετέχουν και να κρίνουν την Ευρώπη, δηλαδή, να γίνονται διάλογοι, δομημένοι διάλογοι, μεταξύ διαφόρων μαθημάτων, διαφόρων φοιτητών, ανοιχτών στην κοινωνία των πολιτών, με βάση τους οποίους οι φοιτητές καλούνταν να υποστηρίξουν υπέρ ή κατά, εννοώ μιας θέσης. Υπάρχει δημοκρατικό έλλειμμα; Η πρωτοβουλία πολιτών προχωράει καλά; Η μετανάστευση, οι πρόσφυγες προχωρούν σωστά; Αυτά, λοιπόν, τα ερωτήματα προσπαθούσαν να λύσουν οι φοιτητές, μέσα στο πλαίσιο της διδασκαλίας, μαζί με διάφορες διαλέξεις από προσκεκλημένους.

Ταυτόχρονα, όμως, είχαμε μία καινούργια διδασκαλία, που ήταν τα σεμινάρια. «Τα Δικαιώματα του Ευρωπαίου Πολίτη» ξεκίνησαν με 12 φοιτητές, που τα παρακολούθησαν και τον τέταρτο χρόνο, που το κάναμε, είχαμε 250 ανθρώπους, από παντού και από τα δικαστήρια και από το Δικηγορικό Σύλλογο. Όποιος ήθελε να μάθει, παρακολούθησε το σεμινάριο «Τα Δικαιώματα του Ευρωπαίου Πολίτη», όπου μέσα σε 25 ώρες, εξηγούμε τα δικαιώματα αυτά, για να ξέρουν οι Έλληνες ότι δεν έχουν μόνο υποχρεώσεις, αλλά έχουν και δικαιώματα.

Ταυτόχρονα, κάναμε ένα άλλο σεμινάριο, 25 ωρών, για την «Εσωτερική Αγορά και το Εξωτερικό Εμπόριο της Ε.Ε.», ώστε να ξέρουν οι επιχειρηματίες μας τι δυνατότητες έχουν και με το ηλεκτρονικό εμπόριο και με οποιαδήποτε άλλη εξωστρέφεια έχουν, με τις εξαγωγές, καλώντας μέλη των εμπορικών συλλόγων, του Συνδέσμου Εξαγωγέων κ.λπ.. Δηλαδή, είχαμε πολλούς ομιλητές και απευθυνόμασταν σε πάρα πολλούς και εκεί σημειώθηκε πολύ μεγάλη επιτυχία, 180 άτομα.

Επιπλέον, συνεχίσαμε με διάφορες εκδόσεις, σε διάφορους τομείς, όπως π.χ. «Το Διεθνές Εμπόριο», «Η Κινητικότητα των Ερευνητών στην Ε.Ε.», «Προσκλήσεις και Εξελίξεις στο Χώρο Ελευθερίας, Ασφάλειας και Δικαιοσύνης», που είναι αποτέλεσμα ενός μεγάλου συνεδρίου, με 45 εισηγητές, που έχει εκδοθεί, από το πανεπιστήμιό μας, «Δημοκρατία, Υπηκοότητα και Ισότητα», καθώς και διάφορα για τους Ευρωπαίους πολίτες και για το Ευρωπαϊκό Κοινοβούλιο. Ταυτόχρονα, κάναμε και ακόμα ένα συνέδριο για υποψήφιους διδάκτορες, που εκδίδεται το βιβλίο «Η Ευρώπη σε Σταυροδρόμι».

Πέρα, όμως, από τα βιβλία και τα συνέδρια, φροντίσαμε και να δημοσιεύουμε διάφορες ομιλίες, αλλά να ενισχύσουμε τους φοιτητές. Οι φοιτητές, λοιπόν, εξέδιδαν, επιμελούνταν τετράδια εργασίας, τα οποία είναι δημοσιευμένα στην ιστοσελίδα μας, καθώς και δικές τους εργασίες. Με αυτό τον τρόπο, οι φοιτητές μας, που είναι το πρώτο μας μέλημα, είχαν ένα πλούσιο βιογραφικό, με το που τελειώνανε το μάθημα.

Εδώ, έχουμε κάποια αποσπάσματα από τα 7 συνέδρια, τα οποία κάναμε. Έπρεπε να κάνουμε 4, αλλά εμείς κάναμε 7 και αυτό το κάναμε, γιατί συνεργαστήκαμε με πάρα πολλούς φορείς, στη Θεσσαλονίκη, ιδιαίτερα με την Κοινωνία των Πολιτών. Έτσι, λοιπόν, έχουμε το θέμα του «Χώρου Ελευθερίας, Ασφάλειας και Δικαιοσύνης», έχουμε τις «Όψεις της Δημοσιονομικής Πειθαρχίας», όπου συζητήθηκαν και ζητήματα συνταγματικά, με Γερμανό καθηγητή συνταγματολόγο. Έχουμε τα «Δικαιώματα του Ευρωπαίου Πολίτη». Ένα άλλο μεγάλο συνέδριο, για την ευρωπαϊκή ολοκλήρωση και τις ευκαιρίες για τη νεολαία. Ένα άλλο, για τη δημοκρατία και την ισότητα, όπου είχατε έρθει και εσείς και μας υποστηρίξατε, η Ευρωπαϊκή Επιτροπή και το Ευρωπαϊκό Κοινοβούλιο. Τέλος, «Τα Ανθρώπινα Δικαιώματα και η Προστασία τους στην Ευρώπη», καθώς και το τελευταίο μας συνέδριο, για τους υποψήφιους διδάκτορες, που ήρθαν από όλη την Ευρώπη, με δικά τους έξοδα, εμείς απλώς βάλαμε την τεχνογνωσία μας.

Πολλές φορές, δηλαδή, δεν χρειάζεται να έχεις πολλά χρήματα. Η χρηματοδότηση, που μας έδωσε η έδρα Jean Monnet, ήταν περιορισμένη, εμείς, όμως, καταφέραμε να την πολλαπλασιάσουμε, με τη συνεργασία, που είχαμε, με πολλούς φορείς. Έτσι, λοιπόν, γίνανε διάφορες ομιλίες και πολλές άλλες δραστηριότητες και δικτύωση, με πάρα πολλούς φορείς. Πλέον έχουμε τη συνέχεια, είμαστε ακαδημαϊκοί συντονιστές και ερευνητές στο Ευρωπαϊκό Κέντρο Αριστείας Jean Monnet, Έρευνας στα κρίσιμα ζητήματα της Ε.Ε., που αφορούν τουλάχιστον 5 περιοχές, που έχουν σχέση, με τα κρίσιμα ζητήματα της Ευρώπης, ακριβώς αυτό που θέλετε και εμείς προσφερόμαστε να σας δώσουμε τα συμπεράσματά μας, από όλες τις συζητήσεις, τις οποίες κάνουμε. Σας ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α’ Αντιπρόεδρος της Βουλής – Προεδρεύων των Επιτροπών): Ευχαριστούμε πολύ την κυρία Δέσποινα Αναγνωστοπούλου. Όσο μιλούσατε, σκεφτόμουν ότι, δεν ξέρω αν οι Έδρες Jean Mοnnet συνεννοούνται μεταξύ τους, τουλάχιστον είναι μια πολύ καλή ευκαιρία, ώστε οι κύριοι Καθηγητές και οι κυρίες, βεβαίως, να ακούσουν.

Πριν δώσω το λόγο στην κυρία Ασδεράκη, να κάνει μια μικρή παρέμβαση ο κ. Αντωνακόπουλος, ο οποίος είναι επικεφαλής του Γραφείου Ευρωπαϊκού Κοινοβουλίου, πιστεύω ότι θα είναι χρήσιμο.

Το λόγο έχει ο κ. Αντωνακόπουλος.

ΛΕΩΝΙΔΑΣ ΑΝΤΩΝΑΚΟΠΟΥΛΟΣ (Επικεφαλής γραφείου Ευρωπαϊκού Κοινοβουλίου): Σας ευχαριστώ θερμά, κ. Πρόεδρε. Θα ήθελα και εγώ με τη σειρά μου να ευχαριστήσω για την ευγενική πρόσκληση και να σας συγχαρώ επίσης για την πρωτοβουλία.

Αξιότιμοι κυρίες και κύριοι Βουλευτές, κύριοι Υπουργοί, το Ευρωπαϊκό Κοινοβούλιο έχει στηρίξει διαχρονικά και το περιεχόμενο και κυρίως τη χρηματοδότηση των Εδρών Jean Mοnnet, όπως επίσης και έχει δράσει, θετικά, μέσω της Επιτροπής Πολιτισμού και Παιδείας, που είναι κάτι αντίστοιχο, κ. Σεβαστάκη, με τη δική μας Επιτροπή, εδώ, στην Ελλάδα, στη Βουλή των Ελλήνων. Έχει προστατεύσει θα έλεγα και το περιεχόμενο του Erasmus και του Erasmus plus και όλο το φάσμα των προγραμμάτων, τα οποία αποτελούν ένα υπόστρωμα για τη διάδοση της ευρωπαϊκής ιδέας και την ανάπτυξη, σε πανεπιστημιακό επίπεδο και όχι μόνο.

Βεβαίως, ως συναρμόδιο θεσμικό όργανο στα θέματα κατάρτισης και υπερψήφισης του ενωσιακού Προϋπολογισμού, έχει παίξει σημαντικό ρόλο, πιστεύω και στην υποβοήθηση του έργου της Ευρωπαϊκής Επιτροπής και έχει επιμείνει στις Κυβερνήσεις και είχαμε και πρόσφατα παραδείγματα στο Ευρωπαϊκό Κοινοβούλιο, για τη διατήρηση και τη συνεκτικότητα των σχεδίων αυτών, αλλά και της επαρκούς χρηματοδότησής τους από τον Κοινοτικό Προϋπολογισμό. Συνεπώς, εμείς, ως γραφείο του Ευρωπαϊκού Κοινοβουλίου, στην Ελλάδα, έχουμε υποστηρίξει διαχρονικά τις δράσεις, οι οποίες πραγματικά εξέχουν και έχω τη χαρά να βλέπω γνωστές και φιλικές φυσιογνωμίες, μεταξύ των κατόχων Εδρών Jean Mοnnet, εδώ στο ακροατήριο. Επίσης, θα ήθελα να τονίσω, μιας και αναφέρθηκε ο κ. Καρβούνης, ένα σημείο πληροφόρησης, που είχα την ευκαιρία να ενημερώσω τον κ. Κουράκη, προσφάτως, ότι παράλληλα προς το δίκτυo Teachers for Europe, που ανέφερε ο κ. Καρβούνης, στο οποίο έχω τη χαρά να συνδράμω, έχουμε αναπτύξει, στο Ευρωπαϊκό Κοινοβούλιο, σε πιλοτική βάση, το 2016 και τον επόμενο χρόνο, σε μια πιο συντεταγμένη και με Προϋπολογισμό συνέχεια, ένα αντίστοιχο πρόγραμμα, που αφορά τα Λύκεια, τις τρεις τάξεις του Λυκείου και ορίζεται, ως σχολική πρέσβης του Ελληνικού Κοινοβουλίου, European Parliament School Ambassandors. Περισσότερες λεπτομέρειες θα είμαι στη διάθεσή σας για τη συζήτηση να σας δώσω, πάνω σε αυτό, αλλά είναι ακριβώς μια προσπάθεια να υπάρξει αυτή η συνεκτική σχέση, μεταξύ της Μέσης Εκπαίδευσης και της Πανεπιστημιακής, με στόχο το περιεχόμενο της Ευρωπαϊκής Εκπαίδευσης και Παιδείας, στο πλαίσιο της δικής σας τοποθέτησης, κ. Σεβαστάκη και κ. Κουράκη. Ευχαριστώ πολύ.

ΑΝΑΣΤΑΣΙΟΣ ΚΟΥΡΑΚΗΣ (Α’ Αντιπρόεδρος της Βουλής – Προεδρεύων των Επιτροπών): Ευχαριστώ τον κ. Αντωνακόπουλο.

Το λόγο έχει η κυρία Φωτεινή Ασδεράκη, Επίκουρη Καθηγήτρια, Τμήμα Διεθνών και Ευρωπαϊκών Σπουδών, Πανεπιστημίου Πειραιώς Έδρας Jean Mοnnet στην Ευρωπαϊκή Πολιτική για την Εκπαίδευση, Κατάρτιση, Έρευνα και Καινοτομία.

ΦΩΤΕΙΝΗ ΑΣΔΕΡΑΚΗ: Ευχαριστώ πολύ. Αξιότιμε κύριε Αντιπρόεδρε, κύριοι Υπουργοί, κύριοι Βουλευτές, εκπρόσωποι της Ευρωπαϊκής Επιτροπής και του Ευρωπαϊκού Κοινοβουλίου, αγαπητοί συνάδελφοι, η Έδρα Jean Mοnnet, στις Ευρωπαϊκές πολιτικές, για την εκπαίδευση, κατάρτιση, έρευνα και καινοτομία, απονεμήθηκε στο Πανεπιστήμιο Πειραιώς, μόλις αυτό το καλοκαίρι του 2016 και η Συμφωνία υπογράφτηκε, το Σεπτέμβριο του 2016. Είναι η μοναδική Έδρα, με αντικείμενο τις ευρωπαϊκές πολιτικές της γνώσης στην Ευρώπη. Ειδικότερα, αυτές αφορούν το στρατηγικό πλαίσιο για την εκπαίδευση και κατάρτιση 20 20, τη διαδικασία της Κοπεγχάγης για την επαγγελματική εκπαίδευση, τον ευρωπαϊκό χώρο Ανώτατης Εκπαίδευσης, τον ευρωπαϊκό χώρο έρευνας και την πρωτοβουλία για την καινοτόμο Ευρώπη. Η Έδρα έχει, ως κύριο στόχο, την ενίσχυση της γνώσης, της διδασκαλίας, της έρευνας και της έγκαιρης πληροφόρησης, γύρω από τις πολιτικές αυτές. Στόχος επίσης αποτελεί η προώθηση της αριστείας του Πανεπιστημίου Πειραιώς, η ανάπτυξη διαπανεπιστημιακών δικτύων, καθώς και η σύνδεση με τα ευρωπαϊκά όργανα, την κοινωνία και τους φορείς. Η επιτυχία αυτή δεν ήταν τυχαία. Είχαν προηγηθεί μια σειρά δημοσιεύσεων, ερευνών και διδασκαλίας, καθώς και μια ευρύτατη συμμετοχή της υποφαινομένης, σε ευρωπαϊκές και διεθνείς ομάδες και ενώσεις, στο πλαίσιο της Ε.Ε.

Έχει, επίσης, προηγηθεί μία πολύ μεγάλη προσπάθεια διεθνοποίησης και προαγωγής των Ευρωπαϊκών Σπουδών του Πανεπιστημίου Πειραιώς, στο οποίο έχουν απονεμηθεί, κατά το παρελθόν, τρεις Έδρες Jean Monnet και ένα κέντρο αριστείας.

Επιπλέον, το τμήμα Διεθνών και Ευρωπαϊκών Σπουδών, ειδικά κατά την περίοδο της κρίσης και παρόλο τις χρηματοδοτικές δυσκολίες, έκανε ένα άλμα ανάπτυξης, ακαδημαϊκά, με τον εμπλουτισμό του προπτυχιακού προγράμματος σπουδών και την ανάπτυξη νέων μεταπτυχιακών προγραμμάτων σπουδών, ερευνητικά, με την ίδρυση εργαστηρίων για την στήριξη της εξειδικευμένης έρευνας, από τα μέλη του διοικητικού και εκπαιδευτικού προσωπικού και από τους φοιτητές, αλλά και ένα άλμα εξωστρέφειας, με την ανάπτυξη διεθνών συνεργασιών και διαπανεπιστημιακών σχέσεων και δικτύων.

Στο πλαίσιο αυτής της προσπάθειας, ιδρύθηκε και το Εργαστήριο Εκπαιδευτικής Πολιτικής, Έρευνας, Ανάπτυξης και Διαπανεπιστημιακής Συνεργασίας, καθώς και το μεταπτυχιακό πρόγραμμα σπουδών, στις διεθνείς και ευρωπαϊκές πολιτικές για την εκπαίδευση, κατάρτιση και έρευνα.

Πέραν των πολλαπλών δραστηριοτήτων, το Εργαστήριο, το οποίο λειτουργεί πλέον, υπό την αιγίδα της έδρας Jean Monnet, έχει υλοποιήσει και υλοποιεί, με την υποστήριξη του Κέντρου Ερευνών του Πανεπιστήμιου Πειραιώς, ευρωπαϊκά προγράμματα και δράσεις, συνδέοντας εκπαιδευτικούς και μαθητευόμενους όλων των βαθμίδων της εκπαίδευσης. Αναφέρω ενδεικτικά το πρόγραμμα B.E.S.T., Europe STARTS, YOUTHACTIV και UNIVERSITIES4EU. Οι συνεργασίες αυτές έχουν, ως αποτέλεσμα, την παραγωγή καινοτόμου εκπαιδευτικού υλικού για τη διδασκαλία και την κατανόηση του σύγχρονου, του πολύπλοκου εγχειρήματος της ευρωπαϊκής ενοποίησης, αλλά και έρευνας, κυρίως όσον αφορά τη στάση των νέων, απέναντι στην Ευρώπη.

Σε όλες τις δράσεις, συμμετέχουν δεκάδες νεανικές οργανώσεις, καθώς και ένας μεγάλος αριθμός εθελοντών φοιτητών, με τους οποίους έχουμε μοιραστεί τα «μαγικά» αυτά ταξίδια της γνώσης, σε πολλές περιοχές της Ελλάδος. Η ποιότητα των δράσεων έχει αναγνωριστεί από την Ευρωπαϊκή Επιτροπή, η οποία τα έχει διακρίνει, ως καλές πρακτικές και επιτυχείς ιστορίες. Η έδρα έχει προγραμματίσει δράσεις για την παροχή ποιοτικής διδασκαλίας, σε προπτυχιακό και μεταπτυχιακό επίπεδο, για την ευρωπαϊκή ενοποίηση και τις ευρωπαϊκές πολιτικές της γνώσης.

Άκουσα τον κ. Καρβούνη, που είπε για 90 ώρες, ετησίως. Οι ώρες, που διδάσκω, αυτή την εβδομάδα, είναι ήδη 22. Επίσης, προσφέρει αγγλικά μαθήματα για τους φοιτητές Erasmus, καθώς και ανοιχτό μάθημα για τις ευρωπαϊκές πολιτικές της γνώσης, που είναι ανοιχτό, όχι μόνο για όλους τους φοιτητές του Πανεπιστήμιου Πειραιώς, αλλά και για εκπαιδευτικούς πρωτοβάθμιας και δευτεροβάθμιας εκπαίδευσης.

Κάθε χρόνο, η έδρα θα διοργανώνει εργαστήρια. Αυτήν την ώρα, έχουμε διοργανώσει ένα εργαστήριο, μεταξύ των φοιτητών Erasmus και των φοιτητών του Πανεπιστήμιου Πειραιώς, για να συζητηθεί το μέλλον της Ευρώπης και το μέλλον της Ευρώπης είναι οι νέοι της. Εργαστήρια για προπτυχιακούς, μεταπτυχιακούς και διδακτορικούς φοιτητές, όπως επίσης και εργαστήριο για εκπαιδευτικούς, γιατί πιστεύουμε μόνο μέσα από τη σύνδεση των διαφορετικών βαθμίδων εκπαίδευσης, θα έχουμε τη μεγαλύτερη συνεισφορά, στην Ευρώπη της γνώσης.

Όσον αφορά την έρευνα, η Έδρα θα προσφέρει συμβουλευτική, θα επιβλέπει μεταπτυχιακές και διδακτορικές εργασίες, θα αναπτύξει μια σειρά κειμένων, σε σχέση με τις πολιτικές της γνώσης, συλλογικούς τόμους, θα διοργανώσει τρία συνέδρια, το ένα εκ των οποίων είναι σε συνεργασία με την ευρωπαϊκή επιτροπή και το δίκτυο Teachers4Europe, το 2017.

Η έδρα συμμετέχει, επίσης, σε δύο δίκτυα εδρών. Στο πρώτο δίκτυο, συμμετέχουν 8 πανεπιστήμια. Θα σας μιλήσει η ‘Εδρα Jean Monnet για το συγκεκριμένο, που αφορά την ευρωπαϊκή διακυβέρνηση. Το δεύτερο είναι ένα παγκόσμιο δίκτυο, με 7 τα πανεπιστήμια, από όλο τον κόσμο, συντονιστής είναι πανεπιστήμιο Ben Gurion του Ισραήλ. Η συζήτηση είναι για την διεθνοποίηση και για τον ευρωπαϊκό χώρο ανώτατης εκπαίδευσης.

Επίσης, η Έδρα φέτος θα υλοποιήσει το πρόγραμμα IncludeYou. Είναι ένα πρόγραμμα, στο οποίο θα συζητήσουμε πάλι με τα λύκεια και τους μαθητές και τους φοιτητές μας για μια ανοιχτή και δημοκρατική Ευρώπη, για την Ευρώπη των αξιών και όχι της τεχνοκρατίας. Τέλος, η Έδρα θα στηρίξει και παίρνει, υπό την αιγίδα της, το δίκτυο Teachers4Europe, που αποτελείται από 1.500 εκπαιδευτικούς σε όλη την Ελλάδα, το οποίο στηρίζει από το 2011.

Κλείνοντας, θα ήθελα να σας ευχαριστήσω όλους, τους συναδέλφους μου και τον Πρύτανη στο Πανεπιστήμιο Πειραιώς, που στηρίζουν αυτές τις προσπάθειες, αλλά το μεγαλύτερο μου ευχαριστώ, θέλω να το απευθύνω στους νέους επιστήμονες, κάποιους από αυτούς, που είναι σήμερα δίπλα μου και σε όλους τους φοιτητές και τις φοιτήτριες, που στηρίζουν αυτές τις δράσεις. Οι δράσεις αυτές απευθύνονται, κυρίως, στους νέους της Ελλάδας, που αξίζουν ένα καλύτερο παρόν και μέλλον. Ως επιστήμων, ως καθηγήτρια, ως μια από τις 500.000 μητέρες, που αποχαιρετούν, στα αεροδρόμια, την πιο ταλαντούχα νέα γενιά, αλλά θεωρείται τυχερή, γιατί δεν ανήκει στις χιλιάδες άλλες, που έχουν τα παιδιά τους άνεργα και υποαπασχολούμενα, ως Έδρα Jean Monnet, είμαι εδώ, με όπλα μου γνώση, την επιστήμη, να στηρίξω τις προσπάθειες τους, τους πιστεύω και τους εμπιστεύομαι.

Τέλος, θα ήθελα να σας ευχαριστήσω, για την πρωτοβουλία σας που είναι πραγματικά καταπληκτική, όπως και όλους τους Βουλευτές, που παρευρίσκονται εδώ. Θα ήθελα να σας συγχαρώ γι’ αυτή την επαφή του ακαδημαϊκού κόσμου με τον πολιτικό κόσμο. Θα ήθελα σας παρακαλέσω να θέσετε την εθνική στρατηγική για την παιδεία, ως μια υπερκομματική προτεραιότητα.

Επίσης, να σας προτρέψω να αξιοποιείτε τους αποφοίτους των διεθνών και ευρωπαϊκών σπουδών. Πρόκειται για νέους πολύγλωσσους, πολυτάλαντους και καλούς επιστήμονες, που θα βοηθήσουν να μπει η Ελλάδα στη θέση, που της αξίζει, στην Ευρώπη και στον κόσμο.

Θέτω την Έδρα στη διάθεσή σας και επίσης, πιστεύω ότι η Ευρώπη των λαών, η Ευρώπη των αξιών και της δημοκρατίας θα ξεκινήσει, μέσα από τα σχολεία και σας ζητώ να στηρίξετε όλες αυτές τις δράσεις, με τους νέους μαθητές και φοιτητές. Ευχαριστώ πολύ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Α΄ Αντιπρόεδρος της Βουλής των Ελλήνων – Προεδρεύων των Επιτροπών): Και εμείς ευχαριστούμε την κ. Ασδεράκη, για τα πολύ ουσιαστικά που μας είπε και κυρίως, τον τρόπο με τον οποίο τα είπε, για να παίρνουμε κουράγιο και ενθουσιασμό για τις δύσκολες εποχές, που ζούμε.

Από τα λίγα που μας είπατε, μας έχετε πείσει για την καταπληκτική δουλειά, που κάνετε και αισθανόμαστε πάρα πολύ δικαιωμένοι, για την πρωτοβουλία αυτή, που μας κάνει κοινωνούς μιας πολύ σημαντικής προσπάθειας.

Ο κ. Βαληνάκης, Καθηγητής Διεθνών Σχέσεων στο Πανεπιστήμιο Αθηνών και Πρόεδρος Ευρωπαϊκού Κέντρου Αριστείας Jean Monnet, έχει το λόγο.

ΙΩΑΝΝΗΣ ΒΑΛΗΝΑΚΗΣ Ευχαριστώ, κύριε Πρόεδρε. Ευχαριστώ και τη Βουλή, για την πρόσκληση αυτή, που απηύθυνε σε όλους τους συναδέλφους, που ασχολούνται με τα θέματα και τις Έδρες Jean Monnet. Λέω «τα θέματα», γιατί πέρα από τις Έδρες υπάρχουν και τα Κέντρα Ευρωπαϊκής Αριστείας, όπως το δικό μας το Πανεπιστήμιο Αθηνών, που είναι το παλαιότερο ιστορικά. Ιδρύθηκε το 2000, έχει τιμηθεί τρεις φορές, με τη διάκριση της αριστείας από την Ευρωπαϊκή Επιτροπή και διοικείται από Δ.Σ., στο οποίο συμμετέχει και ο Αναπληρωτής Πρύτανης του Πανεπιστημίου, κ. Μαραβέγιας. Είναι, λοιπόν, από τα ελάχιστα κέντρα αριστείας την Ελλάδα. Ελπίζουμε και αυτή εδώ η εκδήλωση να αποτελέσει μια ακόμη αφορμή, για να ενισχυθεί, έτι περαιτέρω, το έργο της επιστημονικής αριστείας.

Στόχος του Κέντρου ήταν, από την ίδρυσή του, να αποτελέσει έναν πόλο συγκέντρωσης και αυτό ακριβώς κάναμε, συνένωση προσπαθειών από έδρες, που υπήρχαν και άρα, από διαφορετικές επιστημονικές δυνάμεις, μέσα στον ίδιο χώρο των ευρωπαϊκών σπουδών, με σκοπό, βεβαίως, την προώθηση της έρευνας, της διδασκαλίας και της ενημέρωσης, στα ευρωπαϊκά θέματα και ιδιαίτερα, στην ευρωπαϊκή διακυβέρνηση και την προώθηση των ελληνικών συμφερόντων και απόψεων στις γενικότερες ευρωπαϊκές πολιτικές.

Δημιουργήσαμε, συν τω χρόνω, ένα δίκτυο εκατοντάδων καθηγητών και εμπειρογνωμόνων, ενώ εκπαιδεύσαμε χιλιάδες, θα έλεγα, νέους φοιτητές, αλλά και επαγγελματίες, με τα ελάχιστα, πρέπει να πω, χρήματα της Ευρωπαϊκής Επιτροπής, με απόλυτο σχεδόν εθελοντισμό και την καθημερινή καταταλαιπώρησή μας από όργανα του πανεπιστημίου, όπως ο ΕΛΚΕ, για παράδειγμα, για να τα λέμε και αυτά, όπου για να οργανώσεις ένα συνέδριο, όπως είχαμε προ ημερών την ευκαιρία, στην Αθήνα, μας ζητούσαν τρεις προσφορές για τα αεροπορικά εισιτήρια, που όπως γνωρίζετε, αλλάζουν κάθε δύο λεπτά. Όλα αυτά, δηλαδή, τα οποία συνεπάγεται η δυσλειτουργία όλων αυτών των μηχανισμών και δυσχεραίνουν, κάθε μέρα, το έργο μας.

Θα πω μόνο μερικά από τα προγράμματα, που έχουμε κάνει. Πρώτον, την ελληνική εξωτερική και ευρωπαϊκή πολιτική. Έναν τομέα, που υπηρέτησα και εγώ, επί πεντέμισι χρόνια, στο Υπουργείο Εξωτερικών και εικοσιπέντε χρόνια στο πανεπιστήμιο. Είναι μια μελέτη, που είχε ως στόχο την κατανόηση της ελληνικής εξωτερικής, αλλά και ευρωπαϊκής πολιτικής, ταυτόχρονα, δηλαδή, με την ευρωπαϊκή της διάσταση. Άρα, και θέματα διμερών σχέσεων, όπως με την Τουρκία ή τους γείτονές μας, μέσα από το ευρωπαϊκό πρίσμα και το τι μπορεί να κάνει αυτό το ευρωπαϊκό πρίσμα. Η σχέση μας και η παρουσία μας, μέσα στην Ε.Ε., έτσι ώστε να αυξήσει τη διαπραγματευτική μας δύναμη και να ενεργήσει, πραγματικά, η Ε.Ε., ως αυτό που πιστεύω πως όλοι θέλουμε, δηλαδή, πολλαπλασιαστής της ισχύος μας και ασπίδα των ελληνικών συμφερόντων μέσα στο ευρωπαϊκό γίγνεσθαι, αλλά και έξω από αυτό, με γείτονες που όλοι ξέρουμε, πολλές φορές, εμφανίζονται απαιτητικοί και καμιά φορά και απειλητικοί.

Ένα δεύτερο σημαντικό Ερευνητικό Πρόγραμμα, το οποίο ξεχωρίζω, ήταν μία μεγάλη προσπάθεια από δεκάδες εμπειρογνώμονες από το χώρο της αγοράς, αλλά και επιστημόνων, για την εκπόνηση ενός εθνικού σχεδίου για την έξοδο από την κρίση. Είναι κάτι, που πιστεύω ότι λείπει. Έχουν γίνει δύο - τρεις ή τέσσερις απόπειρες, από διάφορους φορείς, να εκπονήσουν τέτοια σχέδια, γιατί η Πολιτεία, δυστυχώς, όλα αυτά τα χρόνια, δεν κατάφερε να εκπονήσει ένα τέτοιο σχέδιο. Κάναμε, λοιπόν, μία προσπάθεια και καταγράψαμε, μέσα σε αυτή την έκδοση, που βγήκε, πριν από τρία χρόνια – και την οποία θα επικαιροποιήσουμε σύντομα – τους τομείς – κλειδιά, στους οποίους η Ελλάδα μπορεί να επενδύσει, γρήγορα, για να έχει άμεσα αποτελέσματα και όχι κάποιοι τομείς ή κάποιες αλλαγές και κάποιες μεταρρυθμίσεις, που ακούγεται ότι μπορεί να κάνει η Ελλάδα και οι οποίοι, στην ελληνική πραγματικότητα, θα πάρουν δεκαετίες, για να γίνουν και, αν γίνουν και ποτέ. Το συμπέρασμα, ακριβώς, ήταν ότι τρεις τομείς, στους οποίους η Ελλάδα θα πρέπει να επενδύσει είναι ο Τουρισμός, η Γεωργία -Αγροτική Ανάπτυξη και η Θαλάσσια Πολιτική, ως κάτι ευρύτερο από τη Ναυτιλία.

Επί τροχάδην, αναφέρομαι σε άλλα Ερευνητικά Προγράμματα: Ευρωπαϊκή Ασφάλεια και Άμυνα. Η Ελληνική Αποκλειστική Οικονομική Ζώνη και Ανατολική Μεσόγειος, Ευρωπαϊκή Αγροτική Διακυβέρνηση και Ελληνική Γεωργία, Διαχείριση Κινδύνων και Κρίσεων, Σύγχρονες Τάσεις του Τουρισμού στην Ε.Ε., Αξιοποίηση Ευρωπαϊκών Χρηματοδοτικών Εργαλείων στην εποχή της κρίσης, Ευρωπαϊκή Θαλάσσια Πολιτική, Αειφόρος Τουρισμός στην Ε.Ε., Ευρωπαϊκή Διακυβέρνηση, Ελληνική Ευρωπαϊκή Πολιτική, η Ε.Ε. και η Ελληνική κρίση, Ενεργειακή Πολιτική της Ε.Ε., Ευρωπαϊκές Διαπραγματεύσεις - Απόκτηση Δεξιοτήτων για την Επίλυση Διαφορών, αλλά και μία εκπαιδευτική διαδικασία για επαγγελματίες και φοιτητές, που θέλουν να διδαχθούν τις τεχνικές της διαπραγμάτευσης, σε ένα πολυμερές και σύνθετο περιβάλλον, όπως είναι το ευρωπαϊκό περιβάλλον. Μαθαίνοντας για την Ε.Ε., εντός του σχολείου, είναι το λεγόμενο Πρόγραμμα “Learning E.U. At Schools”. Άρα, έχουμε κι εμείς, σε αυτόν τον τομέα, εδώ και περίπου έξι χρόνια, και δεν το γνωρίζει, προφανώς, το Γραφείο της Ευρωπαϊκής Επιτροπής, εκπαιδεύσει εκπαιδευτές της Δευτεροβάθμιας Εκπαίδευσης για το πώς θα διδάσκουν τους μαθητές της Δευτεροβάθμιας Εκπαίδευσης, σχετικά με την Ε.Ε.. Είναι ένα πολύ επιτυχημένο Πρόγραμμα, το οποίο ανανεώθηκε φέτος, για τρίτη φορά, για την επόμενη διετία και μέσα από το οποίο, αυτή τη φορά - γιατί κάθε φορά για να πάρεις αυτά τα προγράμματα πρέπει να έχεις και κάτι καινούργιο, δεν μπορείς να το πάρεις αυτόματα, όπως μερικοί μπορεί να νομίζουν - η πρόταση και το σχέδιο είναι ότι θα εκπαιδευτούν καθηγητές της Δευτεροβάθμιας Εκπαίδευσης, σε σχολεία πολυπολιτισμικού χαρακτήρα, έτσι ώστε να μπορούν να περιλάβουν στη διδασκαλία αυτή και τους νέους μαθητές, που θα έρθουν, από άλλο πολιτιστικό υπόβαθρο και οι οποίοι, όμως, πρέπει να μάθουν να ζουν, σε μία ευρωπαϊκή κοινωνία, με τους ευρωπαϊκούς κανόνες, πέραν της γενικότερης ενημέρωσης, για τη χώρα, στην οποία βρίσκονται και βεβαίως, την Ε.Ε..

Θα ολοκληρώσω με αυτά που, ήδη, έγιναν: Σχέσεις Ε.Ε. και Μεσογείου. Στα νέα Προγράμματα, που έχουμε, για το καινούργιο εκπαιδευτικό έτος, είναι η Ευρωπαϊκή Προστασία Προσωπικών Δεδομένων, ένα πολύ ενδιαφέρον καινούργιο θέμα, που θα πρέπει να απασχολήσει και την Ελληνική Πολιτεία, το Κυπριακό, η Ευρωπαϊκή Ακτοφυλακή, η Συγκριτική θέση της Ελλάδος στην Ε.Ε..

Κλείνω, λέγοντας ότι έχουμε κάνει και τρεις Ερευνητικές Μονάδες, στις οποίες δίνουμε την έμφαση για τα υπόλοιπα στις οποίες συνεργαζόμαστε με την Google, στο κομμάτι του Τουρισμού. Θεωρώ ότι αυτά, που ακούστηκαν, προηγουμένως, για της ιδιωτικής χρηματοδότησης έδρες, παρ’ όλο που δεν υπάρχει τέτοια χρηματοδότηση, είναι εκτός εποχής. Δεν υπάρχουν πια αυτά, σήμερα, στα ευρωπαϊκά Πανεπιστήμια και δεν θα έπρεπε να γίνονται τέτοιες συζητήσεις. Αυτά είναι λυμένα ζητήματα στα άλλα πανεπιστήμια.

Τέλος, θέλω να ευχαριστήσω όλους τους συνεργάτες – εθελοντές, που καθημερινά μάχονται, σε ένα πολύ αντίξοο, δυστυχώς, περιβάλλον. Ούτε καν την καθαριότητα δεν μπορεί να εξασφαλίσει το Πανεπιστήμιο. Ο ΕΛΚΕ, που αναφέρθηκα, είναι «εφιάλτης» της γραφειοκρατίας.

Παρ’ όλα αυτά, πιστεύω ότι έχει επιδειχθεί ένα σοβαρό έργο και θα συνεχίσουμε, σε αυτό το δρόμο. Φυσικά, είμαστε ανοιχτοί σε οποιαδήποτε συνεργασία και συνέργεια και με τους συναδέλφους και με τη Βουλή, αν χρειαστεί, αλλά και την Ευρωπαϊκή Επιτροπή και το Ευρωπαϊκό Κοινοβούλιο. Ευχαριστώ πολύ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Α΄ Αντιπρόεδρος της Βουλής- Προεδρεύων των Επιτροπών): Το λόγο έχει ο κύριος Γρηγορίου, Καθηγητής Διεθνών και Ευρωπαϊκών Σχέσεων, Κοσμήτορας Σχολής Κοινωνικών Επιστημών του Πανεπιστήμιου Αιγαίου, υπεύθυνος Ευρωπαϊκών Κέντρων Έρευνας και μελέτης Jean Monnet.

ΠΑΝΑΓΙΩΤΗΣ ΓΡΗΓΟΡΙΟΥ: Κύριε Πρόεδρε, κύριε Πρόεδρε της Διαρκούς Επιτροπής Μορφωτικών Υποθέσεων της Βουλής των Ελλήνων, κύριε Υπουργέ, κύριοι εκπρόσωποι των ευρωπαϊκών θεσμικών οργάνων, στην Ελλάδα, κυρίες και κύριοι Βουλευτές και συνάδελφοι, και εγώ, από την πλευρά μου, οφείλω να εκφράσω τις βαθύτατες ευχαριστίες μας γι’ αυτή την τιμητική πρόσκληση και κυρίως, για την ευκαιρία, που μας δίνετε, να παρουσιάσουμε τη δουλειά μας, το έργο μας και ταυτόχρονα, να έχουμε την ευκαιρία να ανταλλάξουμε απόψεις και ιδέες, γύρω από το μέλλον της Ευρώπης και κυρίως, στον πολύ ευαίσθητο χώρο της εκπαίδευσης.

Ξεκινώντας, θα ήθελα να αναφέρω ότι προέρχομαι από ένα Περιφερειακό Πανεπιστήμιο, το Πανεπιστήμιο Αιγαίου, το οποίο είναι, θα έλεγα, ένα καινούργιο Πανεπιστήμιο, αλλά, το οποίο, νομίζουμε, ότι με όσα μπορεί να παρουσιάσει είναι ένα Πανεπιστήμιο, το οποίο μπορεί να είναι υπερήφανο. Ειλικρινά, όταν έφθασα στο Πανεπιστήμιο Αιγαίου και ξεκίνησα αυτή την όμορφη εκπαιδευτική περιπέτεια στο χώρο αυτό, ομολογώ ότι ευρωπαϊκές σπουδές δεν υπήρχαν, όπως και αυτή τη στιγμή, οργανωμένες, στο προπτυχιακό, τουλάχιστον επίπεδο, επίσης δεν υπάρχουν. Παρόλα αυτά, χάρις στην πρώτη ευρωπαϊκή Έδρα Jean Monnet, με την οποία μας τίμησε η Ευρωπαϊκή Επιτροπή, η οποία είχε σαν αντικείμενο τη σχέση της ευρωπαϊκής περιφέρειας, με την ευρωπαϊκή ολοκλήρωση, καταφέραμε να δημιουργήσουμε τους πρώτους πυρήνες. Και ο πρώτος βασικότερος πυρήνας είναι η δημιουργία ενός μεταπτυχιακού κύκλου σπουδών, για τον οποίο είμαστε και υπερήφανοι, ο οποίος αντέχει στον ακριτικό αυτό χώρο, με τις πολλές ιδιαιτερότητές του. Επίσης, πετύχαμε, με βάση αυτή την πρώτη Έδρα, να τιμηθούμε και με μια δεύτερη Έδρα, μετά το 2010, η οποία ήταν έδρα ad personam και στη συνέχεια, να πετύχουμε να δημιουργήσουμε μια νέα Περιφέρεια, με μαθήματα κυρίως Jean Monnet, εκ των οποίων το ένα το έχουμε μετεξελίξει σε ανοικτό σεμινάριο, που μπορούν και συμμετέχουν άνθρωποι, που προέρχονται, από την τοπική κοινωνία. Αυτό λοιπόν, για το οποίο μπορούμε να πούμε ότι είμαστε πραγματικά υπερήφανοι είναι ότι έχουμε συνδέσει το Πανεπιστήμιο Αιγαίου και τις ευρωπαϊκές σπουδές φυσικά, τόσο με τον πανεπιστημιακό μας κόσμο, την ακαδημαϊκή μας κοινότητα, αλλά και με την τοπική κοινωνία, την τοπική πολιτική κοινότητα και κυρίως, την τοπική εκπαιδευτική κοινότητα.

Επίσης, οφείλω να πω ότι είμαστε υπερήφανοι για το γεγονός ότι δημιουργήσαμε από φέτος και ξεκινήσαμε ένα πρόγραμμα, το οποίο αφορά το Jean Monnet Network, στο οποίο συμμετέχουν άλλα 7 ευρωπαϊκά πανεπιστήμια και ο βασικός μας στόχος είναι διπλός. Είναι, αφενός μεν, να μπορέσουμε να δώσουμε την ευκαιρία σε νέους επιστήμονες, νέους διδάκτορες και υποψήφιους διδάκτορες να παρουσιάσουν το έργο τους και να προχωρήσουν την έρευνά τους και, από την άλλη πλευρά, αυτό που θέλουμε είναι να συνδέσουμε – γιατί το κέντρο του ενδιαφέροντος μας είναι η ευρωπαϊκή διακυβέρνηση – τις δραστηριότητές μας με την τοπική αυτοδιοίκηση και την περιφερειακή διοίκηση.

Όσον αφορά τους στόχους, οι στόχοι αυτοί είναι κυρίως τέσσερις. Είναι η μελέτη των οικονομικών και κοινωνικών ιδιαιτεροτήτων μιας υποβαθμισμένης ευρωπαϊκής περιφέρειας, όπως είναι το Βόρειο Αιγαίο. Είναι η διοικητική και θεσμική αναδόμηση, στο πλαίσιο της ευρωπαϊκής ενοποιητικής διαδικασίας και, κυρίως μέσω της ευρωπαϊκής διακυβέρνησης, η ανάπτυξη της συμμετοχικής δημοκρατίας. Είναι η συμμετοχή φοιτητών όλων των κύκλων της τριτοβάθμιας εκπαίδευσης και φυσικά και της τοπικής κοινωνίας και, τέλος, η θεσμική και νομική σχέση της ευρωπαϊκής ενοποιητικής διαδικασίας, με το διεθνές περιβάλλον.

Εδώ, τονίζουμε ότι έχουμε δώσει έμφαση στην ευρωπαϊκή πολιτική γειτονίας, στις ευκαιρίες της ευρωπαϊκής πολιτικής γειτονίας και θα μου επιτρέψετε εδώ να επιμείνω στα εργαλεία, που προσφέρει η πολιτική αυτή, κυρίως όσον αφορά την υποδοχή φοιτητών και καθηγητών προσφύγων σε πανεπιστήμια είτε τρίτων χωρών γειτονικών, προς τις χώρες της κρίσης, αλλά σιγά - σιγά μπορούμε να επεκτείνουμε και προς την Ευρώπη, με τις προσπάθειες, τις οποίες κάνουμε και θα πρέπει στα ελληνικά πανεπιστήμια να δούμε αυτήν, πραγματικά, τη διάσταση. Επίσης, μεταξύ των εφαρμογών μας, η έμφαση έχει δοθεί στην ευρωπαϊκή ιθαγένεια, στον ευρωπαίο πολίτη και στα δικαιώματα του ανθρώπου. Η στόχευση, επίσης, του δικτύου που ανέφερα - του Δικτύου Jean Monnet - και την έχουμε ξεκινήσει ήδη, είναι η δημιουργία μιας ευρωπαϊκής σχολής διδακτορικών σπουδών.

Στη διαφάνεια προβάλλονται οι εκδόσεις, ενδεικτικά, που έχουμε κάνει σαν Έδρα και γενικότερα σαν Δίκτυο. Είναι «Η ευρωπαϊκή περιφέρεια και η περιφερειακή ολοκλήρωση», «Η ευρωπαϊκή περιφερειακή η ομοσπονδιακή προοπτική την εποχή της διεύρυνσης της Ε.Ε. προς Ανατολάς», σε γαλλική γλώσσα από τις εκδόσεις Σάκκουλα - Brillant, «Η Ενωμένη Ευρώπη και η ομοσπονδίωσή της», επίσης μια διεθνής έκδοση, «Το δίλημμα: Διεύρυνση ή Εμβάθυνση της Ε.Ε. υπό το φως της ευρωπαϊκής διακυβέρνησης», επίσης μια ξενόγλωσση έκδοση και, τέλος, τώρα ανοίγουμε μια νέα σειρά «Working Papers» για νέους επιστήμονες με αντικείμενο το δίκαιο, τη διακυβέρνηση, τον πλουραλισμό και τη διεθνικότητα.

Στη διαφάνεια, επίσης, προβάλλεται μια σειρά συνεδρίων και εργαστηρίων προβληματισμού, που έχουμε οργανώσει, κατά κύριο λόγο, στη Λέσβο, για θέματα τα οποία, ακριβώς, αγγίζουν τις σημαντικότερες θεματικές και επιστημονικές μας προτεραιότητες. Επίσης, θέλω να τονίσω ότι από το 2013 διεξάγεται στη Λέσβο, με τη δική μας οργανωτική ευθύνη, ένα διεθνές θερινό σχολείο, το οποίο, από τη φετινή ακαδημαϊκή χρονιά, θα το μοιραζόμαστε με τη Σχολή Διδακτορικών Σπουδών του Πανεπιστημίου του Λουξεμβούργου, το οποίο το συμπεριέλαβε στο πρόγραμμα της Σχολής του Διδακτορικών Σπουδών.

Σαν συμπληρωματικές δράσεις, στο Πανεπιστήμιο Αιγαίου, μαζί με την Ευρωπαϊκή Επιτροπή και το Ευρωπαϊκό Κοινοβούλιο και τη θερμή τους υποστήριξη – και τους ευχαριστούμε θερμά για αυτή τη συνεργασία – έχουμε δημιουργήσει το Κέντρο Ευρωπαϊκής πληροφόρησης του Βορείου Αιγαίου, που καλύπτει όλη την Περιφέρεια του Βορείου Αιγαίου και το Κέντρο Ευρωπαϊκής Έρευνας και Τεκμηρίωσης «Γιώργος Παπαδημητρίου», το οποίο είναι αφιερωμένο στη μνήμη του αείμνηστου συναδέλφου και Βουλευτή, του Γιώργου Παπαδημητρίου.

Ο Γιώργος Παπαδημητρίου ήταν ένας θερμός φίλος μας, μας στήριξε και στη συνέχεια, η κυρία Παπαδημητρίου μας δώρισε, στο Κέντρο, την Νομική και Ευρωπαϊκή Βιβλιοθήκη του Γιώργου Παπαδημητρίου.

Να τονίσω επίσης, επειδή έγινε αναφορά στη συνεργασία όλων εδώ των συναδέλφων, που κατέχουμε έδρες Jean Monnet, να θυμίσω, ότι υπάρχει Ελληνική Πανεπιστημιακή Ένωση Ευρωπαϊκών Σπουδών (ΕΠΕΕΣ) και την γνωρίζουμε όλοι, στην οποία ανήκουμε είτε ενεργά είτε μη ενεργά όλοι οι συνάδελφοι, που διδάσκουμε ευρωπαϊκά θέματα, στην Ελλάδα, όπως και επίσης όλες οι Έδρες Jean Monnet. Άρα, λοιπόν, είναι μια ευκαιρία να το ξαναθυμηθούμε και να ξαναβρεθούμε.

Κλείνοντας, θέλω να επισημάνω – επειδή αναφέρθηκα, προηγουμένως, σε αυτό το δίκτυο (Network) Jean Monnet – ότι οι συνεργάτες μας, προέρχονται από πέντε χώρες, ενώ από την Ελλάδα έρχονται από το Πάντειο Πανεπιστήμιο και το Πανεπιστήμιο Πειραιώς, προέρχονται επίσης από το Βέλγιο και είναι το καθολικό πανεπιστήμιο της LOUVAIN, από την Γαλλία, τη Γερμανία, την Ισπανία, το Λουξεμβούργο και τέλος την Ρουμανία.

Κύριε Πρόεδρε, κυρίες και κύριοι: Πραγματικά, θα επιμείνω στο σημείο εκείνο, που λέει ότι το Πανεπιστήμιο Αιγαίου είναι ένα περιφερειακό Πανεπιστήμιο, το οποίο δεν έχει οργανωμένο κύκλο σπουδών, περί την Ευρώπη, ή περί την Διεθνή Κοινότητα, γενικότερα, αλλά πιστεύουμε ότι αυτό, που έχουμε δημιουργήσει και έχουμε πετύχει, είναι να δώσουμε έναν διεπιστημονικό, πραγματικά, χαρακτήρα και είναι αυτό που θέλει το πρόγραμμα, η δράση, Jean Monnet. Επίσης να υπογραμμίσω ότι η προσπάθειά μας δεν είναι να κερδίσουμε μόνο το χώρο των Νομικών ή τον κλασικό, αν θέλετε, επιστημονικό χώρο, που ασχολείται με τις ευρωπαϊκές σπουδές.

Οι ευρωπαϊκές σπουδές ανήκουν σε όλους τους επιστήμονες, αυτό το είπε και ο κύριος Καρβούνης. Άρα, λοιπόν, αυτό που θέλουμε είναι πραγματικά οι ευρωπαϊκές σπουδές να μπουν σε κάθε Σχολή, σε κάθε Πανεπιστήμιο. Σας ευχαριστώ, πάρα πολύ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε, κ. Γρηγορίου. Πάντως, αν κρίνω από το επίπεδο, που έχει ο συνεργάτης μας, ο κ. Κουντούρης, ο οποίος είναι απόφοιτος σας, αλλά και κάτοχος διδακτορικού, μπορώ να σας πω ότι πετύχατε, μέχρι στιγμής, εξαιρετικά και τα πάτε πάρα πολύ καλά.

ΠΑΝΑΓΙΩΤΗΣ ΓΡΗΓΟΡΙΟΥ: Είναι από τα πρώτα παιδιά μας, τα οποία κέρδισαν πραγματικά και πραγματικά συγκινούμαι, με την περίπτωση όλων αυτών των τότε παιδιών.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Και εμείς ευχαριστούμε.

Να δώσουμε τον λόγο στον κ. Ηλία Θερμό, Ομότιμο Καθηγητή του Πανεπιστημίου Μακεδονίας του Τμήματος Διεθνών και Ευρωπαϊκών σπουδών της Έδρας Jean Monnet “Ευρωπαϊκή Πολιτική Ολοκλήρωση και Εξωτερική Πολιτική”, που είναι Πρόεδρος του Κέντρου Αριστείας Jean Monnet και ο οποίος παρίσταται εδώ με τις συνεργάτιδες του, την κυρία Καλλιόπη Θερμού και την κ. Ελένη Κουρκούλου. Κύριε Καθηγητά έχετε τον λόγο.

ΗΛΙΑΣ ΘΕΡΜΟΣ: Κύριε Πρόεδρε, αξιότιμοι εκπρόσωποι της Ε.Ε., κύριε Υπουργέ, κύριοι συνάδελφοι, κυρίες και κύριοι. Εγώ ήμουν ευτυχής να έχω μία από τις πρώτες Έδρες Jean Monnet, στην Ελλάδα, το 1995, τέσσερα χρόνια μετά την ίδρυση του τμήματος Διεθνών και Ευρωπαϊκών Σπουδών του Πανεπιστημίου Μακεδονίας. Σε αυτή την Έδρα, το αντικείμενο ήταν η ευρωπαϊκή πολιτική ολοκλήρωση και η εξωτερική πολιτική. Και στην Ευρωπαϊκή πολιτική ολοκλήρωση είχαμε τρία μαθήματα: Δομή και συμπεριφορά του Διεθνούς Συστήματος, Ε.Ε. και Εθνικό συμφέρον, Συγκριτική Πολιτική και εκλογική συμπεριφορά στην Ευρώπη.

Η βοήθεια από την Έδρα και το κέντρο Jean Monnet με οδήγησαν, στα τελευταία χρόνια και μετά από την αποχώρηση από το Πανεπιστήμιο, να συγγράψω τα παρακάτω έργα:

Πρώτον: Την πολιτική σκέψη του Πλάτωνος και Αριστοτέλη στην κλασική και σύγχρονη εποχή. Δεύτερον: Η γερμανική ηγεμονία, ψευδαισθήσεις και πραγματικότητα. Τρίτον: Οι επαναστάσεις του 20ού αιώνα: Ρωσία, Κίνα, Βιετνάμ, Κούβα. Τέταρτον: Τα αρχεία των Ηνωμένων Πολιτειών, τα επίσημα της εποχής Ρούσβελτ, που αφορούν την Εθνική Αντίσταση στην Ελλάδα.

Και παρέδωσα πρόσφατα το βιβλίο μου στον εκδότη, «Ε.Ε. μεταξύ Μεσαίωνα και Ρήξης». Θα μου επιτρέψετε να κάνω μια παρέμβαση, σχετικά με τα κρίσιμα προβλήματα, τα πολιτικά και τα διεθνή, που αφορούν την Ε.Ε. και απειλούν την ενότητά της. Καθώς ένα ηφαίστειο τεραστίων διαστάσεων ετοιμάζεται να εκραγεί, στις ανατολικές ακτές του Αιγαίου, έως το Αραράτ και στα βόρεια σύνορα του Ιράκ και της Συρίας, η έκρηξη απειλεί να διαλύσει το κεμαλικό κατασκεύασμα ενός ενιαίου εθνικού κράτους, όπου δεκάδες μειονότητες ενσωματώθηκαν σε αυτό, ως Τούρκοι, αφού οι εθνοκαθάρσεις των ανεπιθύμητων Αρμενίων, Ελλήνων και Ασσυρίων είχαν αντιμετωπίσει το φανατισμό των Νεότουρκων, ως πρόγονοι του ισλαμικού φανατισμού της εποχής μας, είχαν διαπράξει τα πρώτα εγκλήματα εθνοκάθαρσης γενοκτονίας, στον εικοστό αιώνα.

Έρχεται, λοιπόν, η εποχή μας και ο αιώνας μας, που θα γίνει μάρτυρας της επαναφοράς του Ανατολικού Ζητήματος του 19ου αιώνα, που εστίαζε την αποσύνθεση της Οθωμανικής Αυτοκρατορίας στον διεθνή ανταγωνισμό των ευρωπαϊκών δυνάμεων, με τα κέρδη και τις ζημιές από την αποσάθρωση της αυτοκρατορίας του Σουλτάνου, που αντικατέστησε, βίαια, τη Βυζαντινή Αυτοκρατορία, τη νέα Ρώμη της Ανατολής. Σε αυτόν, λοιπόν, τον τεραστίας σημασίας γεωστρατηγικό χώρο της Μικράς Ασίας, των Ελλήνων και του κλασικού πολιτισμού, που, από τον Ηράκλειτο έως τον Όμηρο, αποτέλεσε τη βάση της φιλοσοφικής και ιστορικής σκέψης του πολιτισμού της Ιωνίας, όπου συναντιόταν ο περσικός με τον ελληνικό και τον ρωμαϊκό πολιτισμό, όπως και με τον Χριστιανισμό, αργότερα, οι κατακτητές Σελτζούκοι Τούρκοι και οι Οθωμανοί, ορμώμενοι από τις στέπες της ερήμου της δυτικής επαρχίας Σιντζιάνγκ της Κίνας, υπέταξαν με το σπαθί τους τοπικούς λαούς.

Σήμερα, οι Κούρδοι, ένας μεγάλος ιστορικός λαός, περίπου 40 εκατομμυρίων ζουν στο Ιράν, στο Ιράκ και στη Συρία και μάχονται για την εθνική τους ανεξαρτησία και ολοκλήρωση. Ένα τέτοιο ενδεχόμενο θα οδηγήσει σε διάσπαση της Τουρκίας και την απώλεια των ανατολικών περιοχών της, απ΄ όπου πηγάζουν τα ιστορικά ποτάμια της Μέσης Ανατολής, ο Τίγρης και ο Ευφράτης, που έδιναν και συνεχίζουν να δίνουν ζωή στις ερήμους της Μέσης Ανατολής, αποτελώντας πηγές ζωής για τους λαούς της Συρίας και του Ιράκ. Αυτό που δημοσίως λέει ο Πρόεδρος της Τουρκίας, σήμερα, σχετικά με τα ελληνικά νησιά του ανατολικού Αιγαίου, που ήταν πρώην τουρκικά και δόθηκαν στην Ελλάδα, με τη Συνθήκη της Λοζάνης, αποτελούν και ανακαλύπτουν μια διαχρονική αναθεωρητική πολιτική της Τουρκίας για τη Συνθήκη της Λοζάνης, από την εποχή του Ετσεβίτ, έως τις μέρες μας.

Αυτό ακριβώς ήταν πίσω από την κρίση των Ιμίων, επί Πρωθυπουργίας Τανσού Τσιλέρ και αυτό καταδεικνύεται από τις συνεχείς παραβιάσεις του ελληνικού εναέριου και θαλάσσιου χώρου, σε μια προσπάθεια να εξαναγκάσει την Ελλάδα να παραδώσει στην Τουρκία ελληνικά εδάφη και να διχοτομήσει το Αιγαίο, όπως διχοτόμησε την Κύπρο, το 1974. Η ισλαμοποίηση της Τουρκίας και οι επεκτατικές της βλέψεις, σε βάρος των γειτόνων της, καθιστούν πλέον απαγορευτική την είσοδο της Τουρκίας στην Ε.Ε., καθώς αυτή η υποψήφια προς ένταξη χώρα αναδεικνύεται σε πρωταγωνιστή της αποσταθεροποίησης της Μέσης Ανατολής και της Ανατολικής Μεσογείου. Αργά ή γρήγορα, αυτή η φιλόδοξη περιφερειακή δύναμη οδηγείται σε περιθωριοποίηση ή σε κατακερματισμό, αφού τα ανταγωνιστικά συμφέροντα των ΗΠΑ και της Ρωσίας δεν θα φθάσουν ως το σημείο ένοπλης σύγκρουσης μεταξύ τους, προκειμένου να διασφαλιστεί η ακεραιότητα της σημερινής Τουρκίας.

Μια ευρύτερη ρύθμιση του ανταγωνισμού, μεταξύ Ηνωμένων Πολιτειών της Αμερικής και της Ρωσίας, για τα συμφέροντα τους στην περιοχή, ενδεχομένως, θα οδηγήσει σε λύσεις, που θα αποβούν σε βάρος της Τουρκίας, ενώ η χώρα δεν θα μπορέσει να αποτρέψει την εσωτερική έκρηξη και απώλεια στη συνεκτικότητα της. Η νεο-οθωμανική τουρκική ηγεσία έχει να επιλέξει μεταξύ ενός διαρκούς εμφυλίου πολέμου της ισλαμικής πολιτικής πλειοψηφίας, εναντίον των εξεγερμένων μειονοτήτων και των οπαδών του κεμαλικού κοσμικού κράτους ή την παραχώρηση της αυτονομίας στις Κουρδικές περιοχές της νοτιοανατολικής Τουρκίας και τη μετατροπή του τουρκικού κράτους σε συνομοσπονδία, όπου οι μειονότητες, που έχουν απομείνει, πλέον, στη Μικρά Ασία, μετά τις εθνοκαθάρσεις, θα αποκτήσουν δικαιώματα αυτόνομης διακυβέρνησης και εθνικής ταυτότητας. Τέλος, εάν επιλεγεί η λύση της συνομοσπονδίας, η Τουρκία θα πρέπει να επιστρέψει στο δόγμα του Κεμάλ Ατατούρκ, ειρήνη στα σύνορα της και προσανατολισμό προς τη Δύση.

Σε όποια άλλη περίπτωση, το ηφαίστειο στην Μικρά Ασία θα εκραγεί, με τεράστιες απώλειες και αλλαγές στο εσωτερικό της χώρας, όπως και στις ανατολικές και γειτονικές περιοχές, που βρίσκονται σε εμπόλεμη κατάσταση, σε εθνογέννηση και σε αναζήτηση σύγχρονων μορφών πολιτικής και κοινωνικής οργάνωσης, με κυρίαρχα δικαιώματα και ελευθερίες, όπως έγινε στην Ευρώπη, μετά τους τριακονταετείς θρησκευτικούς πολέμους, μεταξύ Καθολικών και Διαμαρτυρομένων, από το 1616 έως το 1648.

Δυστυχώς για την Ευρώπη, η αυταρχική συμπεριφορά του Τουρκικού κράτους εναντίον των μειονοτήτων και οι νεο-οθωμανικές ιδεοληψίες των νεο-ισλαμιστών, σε συνδυασμό με τις επεμβάσεις της Δύσης, στην ευρύτερη περιοχή, δημιούργησαν ένα τεράστιο αναχρονισμό, που θα πρέπει να ξεπεραστεί, ώστε η Μικρά Ασία και η Μέση Ανατολή να εισέλθουν στο σύγχρονο κόσμο.

Η εκλογή του Ντόναλντ Τραμπ, στις Ηνωμένες Πολιτείες της Αμερικής, στις 8 Νοεμβρίου 2016, για τους φιλελεύθερους και αριστερούς, θιασώτες της οικονομίας των αγορών και της δημοκρατίας των εμπνευσμένων ελίτ στη Δύση, ήταν ένα αναπάντεχο γεγονός, που δεν περίμεναν τα «think tanks», τα συστημικά μέσα μαζικής ενημέρωσης, που προέβλεπαν την εκλογή της Χίλαρι Κλίντον και τη συνέχεια της πολιτικής Κλίντον-Ομπάμα, όπως είχε διαμορφωθεί στα τελευταία 16 χρόνια.

Αυτή η αριστερίζουσα φιλελεύθερη πολιτική είχε έρθει η ώρα να αντικαταστήσει την αποκρουστική επεμβατική πολιτική των ΗΠΑ στο Βιετνάμ και που αποτελούσε διέξοδο για το ρατσισμό και την καταπίεση των μειονοτήτων και τη στέρηση των ανθρωπίνων δικαιωμάτων στις δυτικές κοινωνίες, όπου ο εθνικισμός καταδικάζονταν, ως μια αναχρονιστική ιδεολογία, που εμπόδιζε την ανάπτυξη της δημοκρατίας και της αλληλεγγύης των λαών. Μια τέτοια πολιτική αποτελούσε ορόσημο για την σοσιαλδημοκρατία για και τη φιλελεύθερη δημοκρατία, που η Δύση ήθελε να μεταδώσει, σε χώρες της ανατολικής Ευρώπης, των Βαλκανίων και της Μέσης Ανατολής και με πολιτικές, όπως η «Αραβική Άνοιξη» και ακριβώς για αυτή την πολιτική διαλύθηκε η Γιουγκοσλαβία και εκεί σκόπευαν οι επεμβάσεις στην Ουκρανία, στη βόρεια Αφρική και στη Μέση Ανατολή, στο όνομα της ελευθερίας και της δημοκρατίας.

Στο προλεταριακό διεθνισμό του Λένιν, φαίνεται να απαντούσε στον αιώνα μας η ιδεολογία των ανθρωπίνων δικαιωμάτων, των υπερασπιστών της παγκοσμιοποίησης, της ευρωπαϊκής ολοκλήρωσης και της δαιμονοποίησης της μετα- σοβιετικής Ρωσίας.

Όμως, το Brexit και η εκλογή Τραμπ, σε συνδυασμό με το Κίνημα Πέντε Αστέρων στην Ιταλία και την πρόκληση της Μαρί Λεπέν στις επερχόμενες γαλλικές εκλογές, δείχνουν ότι ο κόσμος κινείται σε καμία άλλη κατεύθυνση.

Η Αμερική της εποχής του Τραμπ, με διακηρυγμένο στόχο να ξαναγίνει η Αμερική μεγάλη και της Λεπέν να επανακτήσουν οι Γάλλοι τη χώρα τους, όπως και οι Βρετανοί τη Βρετανία μετά το Brexit, φέρνουν την Ε.Ε. σε ένα προφανές αδιέξοδο στόχων και ταυτότητας.

Η Ε.Ε., λοιπόν, βαδίζει σε ένα αβέβαιο μέλλον, καθώς ο ανερχόμενος εθνικισμός και νεοφιλελευθερισμός, όπως η ακροδεξιά ιδεολογία, απειλούν τη δημοκρατία και το κοινωνικό κράτος της Ένωσης, ενώ οι κρίσεις στα εξωτερικά της σύνορα, όπως στην Ουκρανία και την Τουρκία απειλούν την ασφάλειά της, ενώ χώρες, όπως η Ελλάδα, απειλούνται ευθέως με το καθεστώς Casus Beli που έχει υιοθετήσει η Τουρκία, σε περίπτωση ασκήσεως των νόμιμων κυριαρχικών δικαιωμάτων της, που αυτομάτως είναι και ευρωπαϊκά.

Η υλοποίηση των ιδανικών στόχων των ιδρυτών της Ε.Ε. για διαρκή ειρήνη στην ευρωπαϊκή ήπειρο, με δημοκρατία και ελευθερία, που θα διασφάλιζαν την αλληλεγγύη και τα οφέλη ενός κοινωνικού κράτους, για όλους τους πολίτες της Ένωσης, σήμερα δοκιμάζονται σοβαρά και ενδεχομένως, οδηγούν σε μια υπαρξιακή κρίση.

Το μέλλον θα δείξει, εάν η Ε.Ε. θα επανέλθει στις θεμελιώδεις αξίες της ή θα παρασυρθεί στη δίνη της εσωστρέφειας, της παράλυσης και της παρακμής, χάνοντας μελλοντικά την ασφάλειά της, την ευημερία της, την ελευθερία της και τέλος, την ίδια τη δημοκρατία της, επιστρέφοντας σε έναν νέο Μεσαίωνα, με τα ρεύματα του λαϊκισμού και εθνικισμού να την οδηγούν σε «φασιστικοποίηση» και στον κατακερματισμό της από οικονομικές και ιδεολογικές δυνάμεις, που θα της στερήσουν, τελικά και την ελευθερία της.

Μπροστά, λοιπόν, σε μια τέτοια υπαρξιακή πρόκληση, ενδεχομένως, η Ε.Ε. να αναζητήσει την ευρωπαϊκή ολοκλήρωση, όπως την οριοθέτησε ο Γάλλος Πρόεδρος, Τσαρλς Ντεγκόλ, από τη Μάγχη έως τα Ουράλια και όπως την καθόριζε η ευρωπαϊκή ιστορία, στους προηγούμενους αιώνες, δηλαδή, την ευρωπαϊκή ήπειρο στο σύνολό της να φτάνει από την Ρωσία έως τον Ειρηνικό Ωκεανό και την Ρωσία ως αναπόσπαστο μέλος της Ε.Ε., όπως το έδειξαν οι ανταγωνισμοί και οι συνεργασίες, στον εικοστό αιώνα.

Το μέλλον και η ενότητα της Ε.Ε. αποτελεί το μεγάλο ζήτημα της συνοχής και της σταθερότητας στον κόσμο, που δεν μπορεί να στηριχθεί σε εξωευρωπαϊκές επεμβάσεις, που κληρονόμησε, από τον Β΄ Παγκόσμιο Πόλεμο, αλλά σε πολιτικές ενότητας, από μια εμπνευσμένη ηγεσία, που θα απομακρύνει την Ευρώπη από τον παγκόσμιο ανταγωνισμό ισχύος και την ηγεμόνευση στον εικοστό πρώτο αιώνα. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Κουράκης Αναστάσιος, Βαγιωνάκη Ευαγγελία, Βράντζα Παναγιώτα, Δουζίνας Κωνσταντίνος, Θεοφύλακτος Ιωάννης, Καρακώστα Εύη, Κασιμάτη Νίνα, Μουμουλίδης Θεμιστοκλής, Πάντζας Γεώργιος, Σαρακιώτης Ιωάννης, Σιμορέλης Χρήστος, Σκουρολιάκος Παναγιώτης, Τριανταφύλλου Μαρία, Καλαφάτης Σταύρος, Βλάχος Γεώργιος, Κυριαζίδης Δημήτριος, Τραγάκης Ιωάννης, Χαρακόπουλος Μάξιμος, Παναγιώταρος Ηλίας, Λοβέρδος Ανδρέας, Καμμένος Δημήτριος, Καρράς Γεώργιος και Γρηγοράκος Λεωνίδας.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Σία, Αυλωνίτου Ελένη, Βαγενά Άννα, Βάκη Φωτεινή, Γεωργοπούλου Έφη, Δριτσέλη Παναγιώτα, Εμμανουηλίδης Δημήτρης, Ζεϊμπέκ Χουσεΐν, Καρά Γιουσούφ Αϊχάν, Κατσαβριά Χρυσούλα, Ουρσουζίδης Γεώργιος, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μιχελής Θανάσης, Παπαδόπουλος Χριστόφορος, Ριζούλης Ανδρέας Σεβαστάκης Δημήτρης, Στέφος Γιάννης, Τζούφη Μερόπη, Φίλης Νικόλαος, Αντωνιάδης Ιωάννης, Αντωνίου Μαρία, Βλάσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κοντογεώργος Κωνσταντίνος, Κουκοδήμος Κωνσταντίνος, Φορτσάκης Θεόδωρος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Κεγκέρογλου Βασίλειος, Κρεμαστινός Δημήτριος, Αρβανιτίδης Γεώργιος, Γκιόκας Ιωάννης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος Μεγαλοοικονόμου Θεοδώρα και Φωτήλας Ιάσονας.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε κι εμείς. Το λόγο έχει ο κ. Μπουραντώνης, Αναπληρωτής Πρύτανης Ακαδημαϊκών Υποθέσεων και Προσωπικού, Καθηγητής Διεθνών και Ευρωπαϊκών Σπουδών στο Τμήμα Διεθνώς Ευρωπαϊκών και Οικονομικών Σπουδών του Οικονομικού Πανεπιστημίου Αθηνών. Κάτοχος έδρας Jean Monnet.

ΔΗΜΗΤΡΙΟΣ ΜΠΟΥΡΑΝΤΩΝΗΣ: Ευχαριστώ, κύριε Πρόεδρε. Κύριε Υπουργέ, κύριοι Πρόεδροι, ευχαριστώ πολύ για την ευγενική πρόσκληση. Θα ήθελα, με αφορμή την πρόσκληση του Υπουργού Παιδείας – προηγουμένως – για δράσεις μέσα στο Υπουργείο Παιδείας, απλά να επισημάνω ένα πράγμα: ότι ποτέ το σύστημα διακυβέρνησης, στην Ελλάδα, δεν αξιοποίησε, με οργανωμένο τρόπο το επιστημονικό δυναμικό της χώρας, το έκανε πολύ επιλεκτικά και σε μια πολύ προσωπική βάση. Νομίζω ότι αυτό είναι ένα από τα ζητούμενα και νομίζω ότι η σημερινή ατμόσφαιρα, εδώ, μπορεί να δημιουργήσει κάποιο κίνητρο για μια τέτοια αξιοποίηση του προσωπικού στη βάση, πάντοτε, αρχών.

Θα ήθελα τώρα να επιστρέψω στην Έδρα Jean Monnet, την οποία κατέχω. Η Έδρα Jean Monnet έχει μια διπλή εστίαση, εκπαιδευτική και ερευνητική. Η εκπαιδευτική αφορά στην προσθήκη τριών μαθημάτων. Αφορά στο μάθημα της παρουσίας της Ε.Ε. στους διεθνείς οργανισμούς, αφορά στην Ευρωπαϊκή Ένωση, ως δρώντα διεθνούς ασφάλειας και τέλος, αφορά στο διπλωματικό σύστημα της Ε.Ε., που είναι ένα μάθημα, νομίζω από τα λίγα, που διδάσκονται, τουλάχιστον, σε ευρωπαϊκά προπτυχιακά προγράμματα και αυτό το διπλωματικό σύστημα της Ε.Ε. ανιχνεύει τις διπλωματικές δομές και διεργασίες, μέσα στο πλαίσιο της Ευρωπαϊκής Ένωσης και έχει μια εξωτερική διάσταση, που αφορά στις βασικές λειτουργίες της διπλωματίας προς τα έξω, δηλαδή, την εκπροσώπηση και τη διαπραγμάτευση. Επίσης, κατά τη δική μου κρίση, αυτό που είναι το πιο σημαντικό στην ‘Έδρα Jean Monnet, είναι το ερευνητικό έργο, που διεξάγεται. Σήμερα, οι συνεργάτες μου κι εγώ που προσπαθούμε να ενεργοποιηθούμε, διεθνώς, γιατί αυτό είναι το πλαίσιο του ανταγωνισμού, για μας τους ακαδημαϊκούς: Προσπαθεί να δει, μέσα από μια ολιστική προσέγγιση, την επίδοση της Ε.Ε., στα διεθνή δρώμενα και προσπαθεί να το κάνει, μέσα από τρία επίπεδα ανάλυσης. Το πρώτο επίπεδο είναι το μικρο-επίπεδο, είναι η παραγωγή της πολιτικής, μιας πολιτικής, που παράγεται, για παράδειγμα, στις Βρυξέλλες, κατά πόσο είναι σαφής, πόσο έχει έναν βαθμό συνοχής, πόσο ενσωματώνει τις προτιμήσεις των κρατών - μελών. Μετά, είναι ένα δεύτερο μέσο στάδιο ανάλυσης, όπου η Ε.Ε. δραστηριοποιείται προς τα έξω είτε σε διεθνείς θεσμούς είτε σε τρίτες χώρες, προκειμένου να εξαγάγει αυτή την απόφαση, αυτή την πολιτική θέση, που έχει πάρει. Εκεί, κοιτάζουμε διάφορες παραμέτρους, κατά πόσο, σε αυτό το μέσο στάδιο ανάλυσης, η Ε.Ε. μπορεί να είναι αποτελεσματική ή όχι. Απλά, θα ήθελα να διευκρινίσω ότι μπορεί, σε ένα πρώτο στάδιο πολιτικής, να συμφωνούν όλα τα κράτη - μέλη, σε ένα δεύτερο, όμως, όταν η Ε.Ε. δραστηριοποιείται διεθνώς, πολλές φορές, είναι πολύ διαφορετικά τα πράγματα. Υπάρχει και ένα τρίτο στάδιο, το οποίο είναι το στάδιο της επιρροής, δηλαδή, κατά πόσον μπορεί να επηρεάσει η Ε.Ε. τα διεθνή πράγματα, τις διαπραγματεύσεις. Θέλω να πω ότι αυτό το στάδιο είναι ένα κομμάτι, μέσα από αυτή την αλυσίδα, από αυτά τα στάδια, γιατί όλα ξεκινούν από μια απόφαση, που παίρνουμε για ένα σύστημα, παραδείγματος χάριν, το Ιράν ή ένα ζήτημα, που αφορά την Συρία ή την Λιβύη. Πάντοτε, όταν παίρνουμε μια απόφαση, εκφράζουμε τον κοινό παρονομαστή, αλλά ο κοινός παρονομαστής των κρατών - μελών μπορεί να είναι χαμηλός, έτσι να είναι τόσο γενική η θέση, που να μην μπορούμε να δραστηριοποιηθούμε και να επηρεάσουμε τα διεθνή πράγματα.

Θα ήθελα να πω ένα - δύο παραδείγματα, τα οποία δείχνουν πόσο σημαντική είναι αυτή η ανάλυση. Ένα χαρακτηριστικό παράδειγμα. Ας υποθέσουμε ότι πηγαίνουμε διεθνώς σε ένα forum, είναι τα Ηνωμένα Έθνη και πάμε εκεί να προωθήσουμε μια θέση. Ας πάρω το παράδειγμα της Γενικής Συνέλευσης του Ο.Η.Ε.. Εκεί η Γενική Συνέλευση έχει μια ευρεία ατζέντα, δεκάδων θεμάτων, άρα, σε μια καθημερινή βάση, η Ε.Ε., για να βρει μια κοινή θέση, να την αναζητήσει, την αναζητά, μέσα από έναν μηχανισμό συντονισμού από την ευρωπαϊκή αντιπροσωπεία, όπου τα κράτη - μέλη διαβουλεύονται, προκειμένου να συγκλίνουν και να πάρουν μια κοινή θέση. Στη συνέχεια, έρχεται ο εκπρόσωπος της Ε.Ε. και εκδηλώνει αυτή την κοινή θέση, μέσα στη Γενική Συνέλευση. Δεν θέλω να σας πω τη δική μου άποψη, αλλά κοιτάξτε τα όρια και τους περιορισμούς, που θέτει ο διακυβερνητισμός.

Θα σας πω, μόνο, τι ακριβώς μου είπε ο πρέσβης της Αργεντινής: «Και όταν έλθει η Ε.Ε. να εκδηλώσει μια θέση, η οποία είναι κοινή, αν τους ρωτήσεις - βέβαια, κάθε συζήτηση, όπως αντιλαμβάνεστε και κάθε διαπραγμάτευση ακόμη και για ένα ψήφισμα είναι δυναμική - και αν τους ρωτήσεις γι’ αυτή τη θέση, αν ρωτήσεις αυτόν, ο οποίος την εξέφερε, τελικά, τις λεπτομέρειες της δεν μπορεί να σου τις απαντήσει. Αν η διαπραγμάτευση είναι δυναμική και συνεχίζεται θα πρέπει ξανά τα κράτη - μέλη να έρθουν πάλι σε μια διαπραγμάτευση μεταξύ τους, για να βρουν μια καινούργια θέση και να διαπραγματευτούν ένα ψήφισμα». Θέλω να δείξω τις δυσκολίες του όλου εγχειρήματος και απλά να αναφέρω γενικά, ότι η Έδρα - γιατί δεν το επισήμανα από την αρχή, αλλά νομίζω ότι υπονοείται μέσα από την ανάλυση, που έκανα - αφορά την Ευρωπαϊκή Διπλωματία και την Ε.Ε., ως παράγοντα διακυβέρνησης στο Διεθνές περιβάλλον. Ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Ευχαριστούμε πολύ τον καθηγητή, τον κ. Δημήτριο Μπουραντώνη. Τώρα θα μιλήσουν ορισμένοι Βουλευτές. Έχουν ζητήσει το λόγο ο καθηγητής κ. Δουζίνας, η κυρία Αντωνίου, η κυρία Βάκη, η κυρία Τριανταφύλλου.

Κύριε Δουζίνα έχετε το λόγο.

ΚΩΝΣΤΑΝΤΙΝΟΣ ΔΟΥΖΙΝΑΣ: Ευχαριστώ πολύ, κύριε Πρόεδρε. Θέλω κι εγώ να καλωσορίσω τους συναδέλφους μας εδώ, στη Βουλή, και λέω συναδέλφους, με την κυριολεκτική έννοια, γιατί εγώ είμαι και παραμένω Καθηγητής στο Πανεπιστήμιο του Λονδίνου, αλλά, βέβαια, έχω υπάρξει δύο φορές Jean Monnnet Fellows στο Fiesole, στην ωραία Φλωρεντία.

Το 2002, σε ένα πάνελ μαζί με τον Jurger Habermas και τον Ulrich Beck, τον μακαρίτη, και οι δυο υποστήριξαν το 2002 -το έγραψαν στη συνέχεια- ότι ο 21ος αιώνας θα είναι ο αιώνας της Ευρώπης, oτι εγκαταλείψαμε τις ξενοφοβίες και τους εθνικισμούς, ότι μετατρέψαμε παλιούς εχθρούς σε συνεργάτες, στο οικονομικό πεδίο και η Ευρώπη είναι το μέλλον της ανθρωπότητας.

Το 2012, ο Ulrich Beck ανοίγει το βιβλίο του «German Europe» και η πρώτη πρόταση είναι, ότι: «το μεσημέρι, άκουσα, το Φεβρουάριο, στις ειδήσεις άναυδος, ότι η Bundestag, σήμερα το απόγευμα, θα αποφασίσει το μέλλον της Ελλάδας». Ο δε Jurgen Habermas, γράφει σε μία δήλωση, το 2015, μετά τις ελληνικές διαπραγματεύσεις, ότι «μέσα σε μερικές ώρες, η Γερμανία έχασε 50 χρόνια κοινωνικού κεφαλαίου, το οποίο είχε δημιουργήσει».

Αγαπητοί συνάδελφοι, εδώ είναι, ακριβώς, που βρισκόμαστε αυτή τη στιγμή.

Όπως μας είπε ο κ. Καρβούνης, η λογική ολόκληρου του Προγράμματος Jean Monnet, ήταν να κοιτάξει, πώς η Ευρωπαϊκή ενοποίηση μπορεί να προχωρήσει, στο πλαίσιο της παγκοσμιοποίησης.

Φαινόντουσαν, δηλαδή, αυτές οι δύο έννοιες και αυτές οι δύο πρακτικές σαν, κατά κάποιο τρόπο, να προχωρούν στον ίδιο δρόμο. Σήμερα, απ’ ό,τι βλέπουμε - το είπαν και οι προηγούμενοι συνάδελφοι - έχουν δημιουργήσει τη μεγαλύτερη πιθανή αντίθεση, που βλέπουμε να υπάρχει και στην Ευρώπη και διεθνώς, την οποία θα πρέπει να διαχειριστούμε.

Πώς είναι δυνατόν να προχωρήσει η ενοποίηση; Τι είδους ενοποίηση μπορούμε να συζητάμε σήμερα; Γιατί, αυτό το οποίο είδαμε, τα τελευταία 2 χρόνια, ήταν μία έλλειψη ηγεσίας στην Ε.Ε., μια έλλειψη οράματος και μία αρχιτεκτονική, η οποία τρίζει. Ποια ήταν και ποια είναι η συμμετοχή ημών, των πανεπιστημιακών και ερευνητών; Και ήταν εξαιρετικά αυτά, που ακούσαμε από τους συναδέλφους, για τη δουλειά που γίνεται στην Ελλάδα από την Έδρα Jean Monnet.

Να σας πω για δύο - θα τους ξέρετε- μεγάλους καθηγητές, και γνωστούς μου, τον Andrew Moravcsik από το Princeton University και τον κ. Jan Zielonka από το Oxford University.

Ο Moravcsik γράφει ότι «η ευρωπαϊκή Ευρώπη είναι μια χίμαιρα και οι λαοί δεν πρέπει να ερωτώνται για το μέλλον τους, γιατί είναι αδαείς, άσχετοι και ιδεολογικά κατευθυνόμενοι». Ο δε Zielonka, στο βιβλίο του «Europe as Empire» - και αυτό είναι κάτι που ειπώθηκε από προλαλήσαντα - ότι «προχωράμε σε μια νέα φεουδαρχία». Αυτό είναι η Ευρώπη με το comitology, με τις Επιτροπές και με τους εξπέρ.

Εδώ είναι η υποχρέωση, που έχουμε εμείς σαν ερευνητές και σαν πανεπιστημιακοί, για το πώς θα μπορέσουμε να αλλάξουμε αυτή την κατεύθυνση. Αύριο το βράδυ, στο Μέγαρο Μουσικής, σε μια σειρά διαλέξεων του Μεγάρου, μιλάει η πιο σημαντική cultural critic της Βρετανίας, η Dame Marina Warner, η οποία έγινε διεθνώς γνωστή, όταν το 2014 έφυγε από το Πανεπιστήμιο του Essex, επειδή, ακριβώς, το πανεπιστήμιο προχωρούσε σε μία κατεύθυνση, την οποία, αυτή, μέσα από τα πιστεύω της, τις αρχές και τις αξίες, που είχε, δεν μπορούσε να δεχτεί.

Γράφει, λοιπόν, στο περίφημο άρθρο, στο London View Books, ότι αυτό που είδε στο Πανεπιστήμιο Essex και την έκανε να φύγει από το Πανεπιστήμιο, είναι ότι τα πανεπιστήμια γίνονται σαν σούπερ μάρκετ και αυτό είναι κάτι στο οποίο, εμείς έχουμε μεγάλη ευθύνη να το αντιστρέψουμε, να αντισταθούμε σε αυτή τη λογική, που βλέπει την παιδεία, την ανώτατη εκπαίδευση και την έρευνα, απλώς, σαν θεραπαινίδες της οικονομίας.

Για εμάς, για τις ανθρωπιστικές σπουδές, για τις κοινωνικές επιστήμες και για τους Έλληνες, περισσότερο από οποιονδήποτε άλλον, η επιστήμη πρέπει να είναι επιμέλεια εαυτού. Δεν κάνουμε έρευνα, δεν κάνουμε επιστήμη, δεν διδάσκουμε, απλώς, επειδή αυτό έχει εργαλειακή αξία και μπορούν να βγουν οικονομικά αποτελέσματα -και αυτό είναι σημαντικό- αλλά κυρίως διδάσκουμε, κάνουμε έρευνα και εμείς οι Έλληνες έχουμε υποχρέωση αυτό να το κάνουμε, σήμερα, στη στιγμή της κρίσης, για να μάθουν τα παιδιά και εμείς πώς μπορούμε να σκεφτόμαστε, να κρίνουμε, να εμβαθύνουμε την κατανόηση εαυτού και άλλου,

Αυτά που άκουσα σήμερα από τους συναδέλφους, που μίλησαν μέχρι στιγμής, με κάνουν εξαιρετικά αισιόδοξο, αλλά νομίζω ότι πρέπει να ξανασκεφθούμε τα ερευνητικά μας προγράμματα, διότι έχουμε να υποστηρίξουμε μια Ευρώπη που αυτή τη στιγμή φαίνεται να αργοπεθαίνει. Αυτό είναι το μεγάλο μας καθήκον, έτσι ώστε να μπορέσουμε να ξαναφτιάξουμε ένα μέλλον στο οποίο όλοι θα θέλουμε να ζήσουμε.

ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Το λόγο έχει η κυρία Αντωνίου.

ΜΑΡΙΑ ΑΝΤΩΝΙΟΥ : Θέλω να καλωσορίσω και εγώ από την πλευρά μου τα μέλη Jean Monnet Chairs και εκλεκτούς καλεσμένους των Επιτροπών Ευρωπαϊκών και Μορφωτικών Υποθέσεων της Βουλής. Με τα όσα ακούσαμε μέχρι πριν λίγο, είναι εξαιρετική η προσπάθεια που γίνεται από τους ακαδημαϊκούς μας σε αυτή τη γενική προσπάθεια, που έχει το πρόγραμμα Jean Monnet, που ξεκίνησε το 1989, όπως ακούσαμε, και στοχεύει κυρίως στην προώθηση της αριστείας. Είναι σημαντικό, είναι από τις αξίες που πιστεύουμε και ούτως ή άλλως έχουμε βάλει υψηλά ως Νέα Δημοκρατία, στη διδασκαλία, λοιπόν, στην έρευνα και στον τομέα των Ευρωπαϊκών Σπουδών παγκοσμίως.

Οι Ευρωπαϊκές Σπουδές περιλαμβάνουν τη μελέτη της Ευρώπης, όπως ακούσαμε στο σύνολό της, με ιδιαίτερη έμφαση στις εσωτερικές και εξωτερικές πτυχές της διαδικασίας της ευρωπαϊκής ολοκλήρωσης στο σημερινό παγκοσμιοποιημένο περιβάλλον.

Αυτό που ήθελα να επισημάνω, ακούγοντας κάποιους από τους σημερινούς καλεσμένους, είναι ότι όντως ξεκινάμε, ναι μεν, καλώς από την ακαδημαϊκή κοινότητα, αλλά βασικό αυτό που άκουσα και μου έδωσε ελπίδα, είναι το πρόγραμμα που ξεκινά από το 2011 και αφορά το teachers for Europe, δηλαδή θα πρέπει να ξεκινήσουμε τα θέματα της εκπαίδευσης στην Ε.Ε. από την πρωτοβάθμια και τη δευτεροβάθμια εκπαίδευση, γιατί όπως άκουσα, πολύ σωστά, από την κυρία Ασδεράκη, ότι το μέλλον της Ευρώπης είναι οι νέοι μας. Αν θέλουμε, λοιπόν, να κτίσουμε πάνω στην Ε.Ε., αν θέλουμε να προσπαθήσουμε για αυτήν την ιδέα, θα πρέπει να δώσουμε βαρύτητα στους νέους και θα πρέπει να δούμε πώς βλέπουν την Ευρώπη οι νέοι άνθρωποι.

Σε αυτή, λοιπόν, την προσπάθεια είμαστε εδώ για να στηρίξουμε, αλλά δεν μπορώ να μην σχολιάσω τη σημερινή Έκθεση της Commission, που όντως δίνει κάποια στίγματα της Commission, την έκθεση της Ευρωπαϊκής Επιτροπής, που αφορά στα θέματα της εκπαίδευσης στο ότι οι όποιες αλλαγές έγιναν το διάστημα αυτό, μάλλον, δεν βοηθούν στην εκπαίδευση.

Σας είπαμε, ως Νέα Δημοκρατία είμαστε εδώ να βοηθήσουμε σε όποια μεταρρύθμιση, που αφορά την εκπαίδευση, γίνει σε θετικό πλαίσιο, σε συμφωνία όλων. Είμασταν στον εθνικό διάλογο για την παιδεία, παρόλα αυτά οι μεμονωμένες μεταρρυθμίσεις, που προσπάθησε να κάνει η προηγούμενη ηγεσία του Υπουργείου Παιδείας, βλέπουμε και διαπιστώνουμε, ότι διατυπώνονται περίτρανα και στη σημερινή έκθεση, από την Ευρωπαϊκή Επιτροπή.

Άρα, θα πρέπει να δούμε πώς μπορούμε να βελτιώσουμε τα δεδομένα, λαμβάνοντας υπόψη και αυτή την έκθεση, προκειμένου να ενισχύσουμε την αυτονομία των ακαδημαϊκών σχολών, των πανεπιστημίων και κυρίως να δώσουμε βαρύτητα στην πρωτοβάθμια και στη δευτεροβάθμια εκπαίδευση.

Σας ευχαριστώ.

ΑΝΑΣΤΑΣΙΟΣ ΚΟΥΡΑΚΗΣ (Α’ Αντιπρόεδρος της Βουλής – Προεδρεύων των Επιτροπών) : Ευχαριστούμε κυρία Αντωνίου.

Το λόγο έχει η κυρία Βάκη.

ΦΩΤΕΙΝΗ ΒΑΚΗ : Ευχαριστώ πολύ κ. Πρόεδρε. Κυρίες και κύριοι συνάδελφοι, θα ήθελα κι εγώ, με τη σειρά μου, να ευχαριστήσω τους εκλεκτούς καλεσμένους και συναδέλφους για την παρουσία σας στη Βουλή και για την ενδελεχή και άκρως ενδιαφέρουσα ενημέρωση που μας κάνατε. Ούσα κι εγώ υπεύθυνη για κάποια χρόνια του προγράμματος ΕΡΑΣΜΟYΣ στο Τμήμα Ιστορίας του Ιονίου Πανεπιστημίου, στο οποίο διδάσκω, γνωρίζω τη σπουδαιότητα τόσο των δραστηριοτήτων Jean Monnet όσο βεβαίως και των εδρών Jean Monnet, σε ότι αφορά την εμβάθυνση και προώθηση της διδασκαλίας και έρευνας των ευρωπαϊκών σπουδών.

Η ενίσχυση των ευρωπαϊκών σπουδών και ιδιαίτερα η μελέτη θεμάτων της Ε.Ε., καθίσταται πιο αναγκαία παρά ποτέ. Η ιδέα της Ε.Ε. αναδύθηκε από τις στάχτες ενός πολέμου, με απώτερο στόχο, η δημιουργία μιας ενιαίας αγοράς, η εμπορική και οικονομική ένωση να αποτελέσουν εχέγγυο ειρήνης και μαγιά κοσμοπολιτισμού. Εφόσον μιλούμε για έδρες Jean Monnet, η εμπνευσμένη από το Monnet, περίφημη διακήρυξη του Σούμαν της 9ης Μαΐου του 1950, έθετε την πραγματική αλληλεγγύη των ευρωπαϊκών λαών ως έναν από τους οδοδείκτες της διαδικασίας της ευρωπαϊκής ολοκλήρωσης.

Επομένως, η θεραπεία του γνωστικού αντικειμένου των ευρωπαϊκών σπουδών, δέον να αποτελέσει κίνητρο αναστοχασμού, ανασχεδιασμού της Ε.Ε., αλλά και μέσο ανάκτησης της ιστορικής μνήμης και των αξιών της Ευρώπης, που σήμερα φαίνεται, δυστυχώς, να έχει απωλέσει. Μια και διδάσκω φιλοσοφία, νεότερη και σύγχρονη πολιτική φιλοσοφία, επιτρέψτε μου μια αναφορά, είπε και ο κ. Δουζίνας, από τον Αβά ντε Σαιν Πιερ και τον Immanuel Kant μέχρι τον Habermas, η ιδέα της Ενωμένης Ευρώπης υπήρξε συνώνυμη της ειρήνης και της συναδέλφωσης των λαών, της ιδέας του ευρωπαίου πολίτη, αλλά και μιας υπερεθνικής δημόσιας σφαίρας.

Φυσικά, η Ευρώπη δεν γέννησε μόνο το διαφωτισμό, τα δικαιώματα του ανθρώπου και του πολίτη, τη δημόσια χρήση του λόγου, το κράτος δικαίου, το κοινωνικό κράτος, μεταπολεμικά τουλάχιστον, έδωσε σάρκα και οστά και σε ό,τι ακύρωναν τα παραπάνω, δυστυχώς. Ας μην ξεχνούμε την αποικιοκρατία, τον ιμπεριαλισμό, το φασισμό, το ναζισμό, με αποκορύφωμα το ολοκαύτωμα, που συνιστά και το μεγάλο τραύμα στο σώμα της ιστορίας.

Δυστυχώς, σήμερα, η αυτοκατανόηση της Ε.Ε. ως ενός υπερεθνικού μορφώματος, που περιφρονεί επιδεικτικά τη δημοκρατία, τη λαϊκή κυριαρχία, επιβάλει δημοσιονομική ασφυξία, κραδαίνει το λάβαρο της λιτότητας, έγινε το κουτί της Πανδώρας, από το οποίο ξεπετάγονται όλα αυτά τα φαντάσματα του παρελθόντος, η ακροδεξιά, η βία, ο φασισμός, ο ρατσισμός και φυγόκεντρες τάσεις. Οι Έδρες, λοιπόν, Jean Monnet μπορούν τα μέγιστα να εισφέρουν με γνωσιακά, εννοιολογικά εργαλεία στη δομική κρίση της Ευρώπης, που εκτός από οικονομική κρίση, είναι και θεσμική κρίση, κρίση αξιών, αλλά και κρίση στην παιδεία. Θα έλεγα μάλιστα, μιας και ο Υπουργός Παιδείας, ο κ. Γαβρόγλου, αναφέρθηκε πριν στις επώνυμες έδρες, θα έλεγα ότι σε αυτές τις επώνυμες έδρες, που χρηματοδοτούνται από ιδιώτες και η χρηματοδότησή τους τις κάνει και ιδεολογικά χειραγωγήσιμες κάποιες φορές, οι έδρες Jean Monnet, που είναι δημόσιες έδρες, μπορούν να συμβάλουν και στην ιδέα ενός άλλου πανεπιστημίου, ενός πανεπιστημίου που θα χειραφετείται από αγοραίες λογικές ποσοτικοποίησης, εμπορευματοποίησης και στην ιδέα ενός ευρωπαϊκού πανεπιστημίου, κυριολεξία και μεταφορά, που δεν θα πορεύεται μόνο με γνώμονα το αντίκρισμα που θα έχει στην αγορά εργασίας, αλλά θα προάγει και την καλλιέργεια και τον κριτικό αναστοχασμό του Διαφωτισμού, αλλά θα δίνει και έμφαση στις ανθρωπιστικές σπουδές, τις οποίες δυστυχώς, όλο αυτό το καφκικό σύμπαν τεχνοκρατών και τεχνοκρατικών αντιλήψεων, που ζούμε τα τελευταία χρόνια, έχουν ρίξει και στον Καιάδα της αγοράς. Ευχαριστώ πολύ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Α’ Αντιπρόεδρος της Βουλής των Ελλήνων και Προεδρεύων των Επιτροπών): Κι εμείς ευχαριστούμε.

Ο κ. Φορτσάκης, έχει το λόγο.

ΘΕΟΔΩΡΟΣ ΦΟΡΤΣΑΚΗΣ: Ευχαριστώ, κύριε Πρόεδρε.

Ήθελα και εγώ, με τη σειρά μου, να καλωσορίσω τους εκλεκτούς καλεσμένους και να πω κι εγώ ότι, βεβαίως, έχουμε όλοι συνείδηση των μεγάλων προβλημάτων, που αυτή τη στιγμή αντιμετωπίζει η Ευρώπη, στο σύνολο σχεδόν της έκτασής της, και το σημαντικότερο και πιο βαρύ είναι η αμφισβήτηση της ευρωπαϊκής ιδέας, η οποία γεννιέται, δυστυχώς, σε κομμάτια πληθυσμών, σε διάφορα κράτη και η οποία βρίσκει ολοένα και περισσότερο πολιτική έκφραση.

Είναι, λοιπόν, απολύτως επείγον να ληφθούν μέτρα για να τονωθεί η συναίσθηση, ότι βρισκόμαστε όλοι σε μια ενωμένη μεγάλη περιφέρεια και ότι ανήκουμε σε αυτή, συγχρόνως και με τα εθνικά μας κράτη και σε αυτό το σημείο, νομίζω, ότι είναι καθοριστικός ο ρόλος της παιδείας.

Ήμουν προχθές σε ένα πολύ μικρό χωριό, στην Κατερίνη, στο οποίο έμεινα έκπληκτος, όταν διαπίστωσα, ότι μπόρεσαν οι λίγοι δάσκαλοί του, με τα 90 παιδιά που έχουν, να οργανώσουν ένα εκπληκτικό Πρόγραμμα ERASMUS, στο οποίο συμμετείχαν περισσότερες από δέκα χώρες και ήταν εκείνοι το κέντρο διαχείρισης του προγράμματος.

Αυτή είναι μια απόδειξη, ότι ακόμη και ένα μικρό χωριό, όταν υπάρχει κέφι και δυναμική και όταν υπάρχει και μια στήριξη που παρέχει το Πρόγραμμα ERASMUS, μπορεί να κάνει πράγματα σημαντικά για να τονώσουν αυτήν τη συνείδηση ότι ανήκουμε όλοι στην Ευρώπη.

Τα πανεπιστήμια μπορούν να κάνουν το ίδιο πράγμα και το κάνουν σε μεγάλο βαθμό, χάρη στις έδρες Jean Monnet. Θα ήθελα εδώ να θυμίσω, ότι έχουμε δύο σημαντικές δράσεις, που οι έδρες Jean Monnet διασφαλίζουν. Η πρώτη είναι εσωτερική και η δεύτερη είναι εξωτερική. Εσωτερική, γιατί στο εσωτερικό των πανεπιστημίων οι κάτοχοι μπορούν είτε να προωθούν θέματα, τα οποία σχετίζονται πρωτίστως με την Ευρώπη και να τα διδάσκουν, είτε να επιβλέπουν ερευνητικές δράσεις, οι οποίες σχετίζονται με την Ευρώπη, είτε - και αυτό είναι πάρα πολύ σημαντικό - να καθοδηγούν και να συμβουλεύουν τους ερευνητές, οι οποίοι διαμορφώνουν τη δική τους πορεία και οι οποίοι με τη σειρά τους, μεταλαμπαδευόμενοι την ευρωπαϊκή ιδέα, θα μπορούν να τη διοχέτευση περαιτέρω. Τέλος, φυσικά, έχουν σημαντικό ρόλο σε σχέση και με την επαγγελματική διαφώτιση από ευρωπαϊκής πλευράς.

Όλα αυτά, νομίζω ότι είναι, πραγματικά, πάρα πολύ σημαντικά και σε αυτά προστίθεται και στο ότι έχουν και δράσεις, οι οποίες υπερβαίνουν, κατά πολύ, το πανεπιστήμιο. Για παράδειγμα, το γεγονός ότι στηρίζονται για να δημοσιεύουν συγγράμματα και να κάνουν εκδόσεις, οι οποίες απευθύνονται σε ένα κοινό το οποίο δεν είναι αυστηρά πανεπιστημιακό, είναι εξαιρετικά σημαντικό, διότι επιτρέπει σε ένα σωρό κόσμο να έρθει σε επαφή με το αντικείμενο το οποίο καλλιεργούν και να τονώνεται σε ένα σωρό κόσμο η ευρωπαϊκή ιδέα.

Επίσης, συμμετέχουν σε δράσεις προβολής και ενημέρωσης για τα θέματα της Ευρώπης, διοργανώνουν εκδηλώσεις ή και δημιουργούν δίκτυα, τα οποία δίκτυα είναι εξαιρετικά σημαντικά. Τονίζω ότι είναι πάρα πολύ σημαντικό για τα δικά μας πανεπιστήμια να μπορέσουν να ενταχθούν, όσον το δυνατόν περισσότερο, σε δίκτυα, διότι διαφορετικά η Ελλάδα κινδυνεύει να απομονωθεί. Για πολύ καιρό, δεν το προσέχαμε αρκετά.

Τέλος, θυμίζω, ότι έχουν τη δυνατότητα οι κάτοχοι αυτών των εδρών να κάνουν και χρήση εκπαιδευτικών πόρων για σκοπούς, που υπερβαίνουν, κατά πολύ, το ίδρυμα.

Κλείνω, λέγοντας ότι εμείς, στα πανεπιστήμιά μας, έχουμε δημιουργήσει έδρες στο Αριστοτέλειο, στο Δημοκρίτειο, στο Πανεπιστήμιο Μακεδονίας και στο Αιγαίου, απ' όσο θυμάμαι. Επίσης, στο Πανεπιστήμιο Αθηνών είχαμε δημιουργήσει μία έδρα, ήδη από το 2000, αν δεν κάνω λάθος, την οποία έχει ο κ. Μαραβέγιας, αλλά και ένα κέντρο αριστείας, το Κέντρο Jean Monnet, το οποίο είχε δημιουργήσει ο καθηγητής, κ. Βαληνάκης, που είναι και παρών και το οποίο λειτούργησε, πραγματικά, με τρόπο υποδειγματικό.

Θα πρέπει να θυμόμαστε ότι οι δράσεις Jean Monnet περιλαμβάνουν και τη δημιουργία κέντρων αριστείας, μια έννοια η οποία έχει υποστεί, τον τελευταίο καιρό, μεγάλη ταλαιπωρία και η οποία θα αναδειχθεί ακόμη καλύτερα, αν στηρίξουμε αυτά τα κέντρα.

Επιπλέον, έχει τη δυνατότητα να οργανώνει, πέρα από τα κέντρα αριστείας και τις έδρες, και διάφορα προγράμματα, τα οποία ενδιαφέρουν όλο τον κόσμο. Γι' αυτό, νομίζω ότι σημαντικό να τονώσουμε τις δράσεις αυτές. Σας ευχαριστώ πολύ.

ΑΝΑΣΤΑΣΙΟΣ(ΤΑΣΟΣ) ΚΟΥΡΑΚΗΣ (Α΄ Αντιπρόεδρος της Βουλής-Προεδρεύων των Επιτροπών): Ευχαριστούμε τον καθηγητή, τον κ. Φορτσάκη. Να προχωρήσουμε με τους καθηγητές των εδρών Jean Monnet.

Τον λόγο έχει ο κ. Τσάλτας.

ΓΡΗΓΟΡΙΟΣ ΤΣΑΛΤΑΣ (Καθηγητής, τ. Πρύτανης Παντείου Πανεπιστήμιου, Κάτοχος Έδρας Jean Monnet): Ευχαριστώ πολύ, κύριε Αντιπρόεδρε. Θα ήθελα πραγματικά να συγχαρώ για την πρωτοβουλία την Επιτροπή Μορφωτικών Υποθέσεων, όπως και τη δική σας παρουσία ως Αντιπροέδρου της Βουλής να προεδρεύετε στη σημερινή συνεδρίαση.

Να ευχαριστήσω και να συγχαρώ επίσης και για την παρουσία του Υπουργείου Παιδείας εδώ και ασφαλώς και τους Εκπροσώπους των Θεσμών της Ευρώπης, της Επιτροπής δηλαδή, και του Κοινοβουλίου.

Νομίζω πραγματικά ότι η σημερινή συνεδρίαση είναι πάρα πολύ σημαντική για μας τους πανεπιστημιακούς, που βρισκόμαστε σε αυτό το μετερίζι της προσπάθειας, θα λέγαμε προαγωγής της ευρωπαϊκής ιδέας στη χώρα μας, εδώ και πάρα πολλά χρόνια. Προέρχομαι από ένα πανεπιστήμιο, από τα αρχαιότερα πανεπιστήμια της χώρας, το Πάντειο πανεπιστήμιο, που την επόμενη χρονιά γιορτάζει τα 90 χρόνια του. Και προέρχομαι και από το πρώτο τμήμα Διεθνών και Ευρωπαϊκών σπουδών της Ελλάδας.

Ξεκινήσαμε εμείς, δειλά-δειλά, πριν από αρκετά χρόνια και εξαιτίας αυτού του πράγματος ήμασταν και το μοναδικό τμήμα πανεπιστημιακό, που υποδέχθηκε τόσες πολλές έδρες Jean Monnet. Δηλαδή, ένα πανεπιστήμιο συνήθως έχει μια, δύο, τρεις έδρες, στο δικό μας το τμήμα υπήρχαν 8 έδρες. Επειδή ξεκινήσαμε πραγματικά ένα πολύ μεγάλο αγώνα, τιτάνιο αγώνα, της προαγωγής της ευρωπαϊκής ιδέας στη χώρα μας.

Θα ήθελα να θυμίσω, επίσης και σύμφωνα με αυτά που ακούσαμε και από τους εκπροσώπους των ευρωπαϊκών θεσμών, ότι η δράση Jean Monnet, όπως λέγεται, η Action Jean Monnet ακολούθησε το πρόγραμμα Erasmus.

Το πρόγραμμα Erasmus ήταν η πρώτη απόφαση της Ε.Ε. για τη διάχυση της ευρωπαϊκής ιδέας να ενισχύσει την κινητικότητα ανάμεσα στον χώρο τον πανεπιστημιακό, ανάμεσα σε πανεπιστημιακούς φοιτητές και καθηγητές.

Αυτό ξεκίνησε το 1987, μάλιστα, φέτος, θα πρέπει και εσείς να συμβάλετε, θα έλεγα -λυπάμαι που δεν υπάρχει εκπρόσωπος του (ΙΚΙ) εδώ πέρα- στα 30χρονα του Socrates. Υπήρξε μια εποχή που μετατρέψαμε τον Erasmus σε Socrates, μετά από την ελληνική προεδρία. Πόσο σημαντικό ήταν επομένως για την ελληνική πραγματικότητα αυτή η δράση!

Λοιπόν, θα γιορτάσουμε φέτος τα 30 χρόνια. Δύο χρόνια, επομένως, πριν από την έναρξη της δράσης Jean Monnet, είχε ξεκινήσει, ήδη, το πρόγραμμα Erasmus. Δηλαδή, η Ε.Ε. ξεκίνησε από το να φέρει κοντά τους ανθρώπους και στη συνέχεια να δημιουργήσει τις προοπτικές εκείνες διάδοσης ιδέας μέσα από το πανεπιστημιακό χώρο.

Δύο χρόνια, λοιπόν, μετά, το 1989, έχουμε την δράση Jean Monnet. Η δράση Jean Monnet δεν είναι η έδρα Jean Monnet και μόνο. Εγώ είμαι και κάτοχος μαθήματος Jean Monnet πριν από την έδρα Jean Monnet. Υπήρχαν τα μαθήματα Jean Monnet, τα Cours Jean Monnet όπως λέγαμε, τα Module Jean Monnet και στη συνέχεια ήρθε η έδρα ως επιστέγασμα της δράσης της αρχικής, για να μπορέσει να περιλάβει ακόμα περισσότερες εσωτερικές δράσεις μέσα στο πανεπιστήμιο.

Άρα, η έδρα Jean Monnet δεν αφορά αποκλειστικά και μόνο την διδασκαλία. Αυτά τα λέω προς ενημέρωση του εθνικού κοινοβουλίου. Αφορά και ένα σύνολο δράσεων που επαφίονται στην πρωτοβουλία του κατόχου της έδρας Jean Monnet που, όπως πολύ σωστά είπε ο κ. Καρβούνης, είναι δια βίου αυτή η κατοχή της έδρας Jean Monnet και στη συνέχεια σε μετατρέπει και σε ένα μέλος της ευρωπαϊκής πανεπιστημιακής ευρύτερης κοινότητας, ώστε να συνεχίσεις ανεξάρτητα, στο πανεπιστήμιο ή οπουδήποτε αλλού, να προάγεις αυτή την ιδέα.

Στο πλαίσιο, λοιπόν, αυτής της ολοκληρωμένης δράσης, της έδρας, πλέον, Jean Monnet, υπάρχουν τα προπτυχιακά μαθήματα, όπου υπάρχει σειρά προπτυχιακών μαθημάτων. Υπάρχουν μεταπτυχιακά μαθήματα. Τα δε μεταπτυχιακά μαθήματα πριν, επισήμως, εφαρμοστούν στη χώρα, οι κάτοχοι της έδρας Jean Monnet είχαν αποφασίσει από μόνοι τους να κάνουν άτυπους κύκλους μεταπτυχιακών προγραμμάτων ευρωπαϊκής κατεύθυνσης, οι οποίοι δεν αναγνωριζόντουσαν και δεν αναγνωρίζονται δυστυχώς ακόμα και σήμερα στη χώρα μας, γιατί μετά ήρθαν τα επίσημα και ανέτρεψαν την κατάσταση.

Και στη συνέχεια, βέβαια, μια μεγαλύτερη δράση η οποία αφορά στο χώρο της έρευνας και θα έλεγα ακόμα περισσότερο στη δημιουργία νέων επιστημόνων με ευρωπαϊκή κατεύθυνση. Εμείς δίνουμε πολύ μεγάλο βάρος στα διδακτορικά και στους νέους διδάκτορες που έχουν σχέση με την ευρωπαϊκή κατεύθυνση.

Η δικιά μου η έδρα Jean Monnet ήταν μια έδρα 22 χρόνια, ίσως είμαι ο παλαιότερος από τους συναδέλφους, εκτός από τον κ. Θερμό και από τον συνάδελφο του Πανεπιστημίου Πειραιώς, είμαι ο παλαιότερος κάτοχος έδρας Jean Monnet στη χώρα μας.

Η δικιά μου η έδρα Jean Monnet αφορούσε στην Ε.Ε. και τις αναπτυσσόμενες χώρες. Απλά και μόνο, να σας δώσω να καταλάβετε ότι μέσα στην δράση είχαμε εντάξει και επισκέψεις μας στην Αφρική. Και πήγαμε στην Αφρική για να διαδώσουμε την ευρωπαϊκή ιδέα. Πήγαμε στην ακτή του Ελεφαντοστού, πήγαμε στο Μαρόκο, στην Κένυα, στην Τανζανία με ειδικά εκπαιδευτικά προγράμματα σε συνεργασία του πανεπιστημίου μας με το πανεπιστήμια εκεί, τα τοπικά, να παρουσιάσουμε την ευρωπαϊκή ιδέα σε ταχύρρυθμα σεμινάρια.

Θα ήθελα να επιμείνω σε ένα θέμα: αυτό το οποίο χρειάζεται και, ήδη, από ομιλητές, αλλά και από τη δική σας πλευρά έχει κατατεθεί, είναι ένας ευρύτερος συντονισμός των κατόχων Έδρας Jean Monnet. Ένας συντονισμός, που είναι προτιμότερο να προέλθει από την πλευρά της Πολιτείας παρά από τη δική μας την πλευρά. Γιατί με αυτόν το τρόπο ενημερώνεται άμεσα η Πολιτεία, όπως και το Ελληνικό Κοινοβούλιο. Κυρίως, όμως, ενημερώνεται το Υπουργείο Εθνικής Παιδείας και Θρησκευμάτων, πολύ περισσότερο και άμεσα, για τη γενικότερη συλλογική δράση όλων των κατόχων Εδρών Jean Monnet.

Ένα άλλο πρόβλημα το οποίο αντιμετωπίζουμε, είναι ότι όποιος έπαιρνε από το παρελθόν Έδρα Jean Monnet υπήρχε μία επιχορήγηση τριετής από την πλευρά της Ε.Ε., πάνω στην οποία εμείς μπορούσαμε να «χτίσουμε» ορισμένες συγκεκριμένες δράσεις, όπως Συνέδρια, Ημερίδες, Σεμινάρια, Summer Courses, κ.λπ.. Αυτή τελειώνει και έχουμε την υποχρέωση ως Πανεπιστήμιο να συνεχίσουμε δια βίου αυτή τη δράση με ίδιους πόρους.

Να αναφέρω, απλά και μόνο, ότι δεν υπάρχει καν κωδικός στα Πανεπιστήμια που να αναφέρεται σε αυτά τα ζητήματα. Ως Πρύτανης, επί τεσσεράμισι χρόνια, προσπάθησα να ενισχύσω αυτές τις δράσεις μέσα από το budget του Πανεπιστημίου και δεν μπορούσα να κάνω κάτι τέτοιο. Καταλαβαίνετε, λοιπόν, πόσο δύσκολο είναι και θα έλεγα «ηρωικό», απ’ όσους κατέχουν τις Έδρες Jean Monnet να συνεχίζουν αυτό το έργο.

Σας ευχαριστώ πολύ και σας συγχαίρω, για ακόμη μία φορά, για την πρωτοβουλία σας.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Α΄ Αντιπρόεδρος της Βουλής – Προεδρεύων των Επιτροπών): Το λόγο έχει ο κ. Κανελλόπουλος.

ΠΑΝΑΓΙΩΤΗΣ ΚΑΝΕΛΛΟΠΟΥΛΟΣ (Καθηγητής του Δικαίου της Ε.Ε. στο Πανεπιστήμιο Πειραιώς, Jean Monnet Chair): Κύριε Πρόεδρε, κύριοι Πρόεδροι των Επιτροπών, κυρίες και κύριοι Βουλευτές, ευχαριστώ πολύ για την πρόσκληση και θέλω να σας συγχαρώ για την πρωτοβουλία, η οποία, ομολογουμένως, είναι πολλαπλώς επωφελής.

Την Έδρα Jean Monnet απέκτησα το 1999. Ήμουν στο Πανεπιστήμιο Πειραιώς ο πρωτοπόρος των ευρωπαϊκών σπουδών, αφού το μάθημα μπήκε για πρώτη φορά και το δίδαξα εγώ την εποχή που το Πανεπιστήμιο Πειραιώς ήταν ακόμη Ανώτατη Βιομηχανική Σχολή Πειραιώς.

Στα πλαίσια, λοιπόν, της έδρας Jean Monnet, η οποία, παρακαλώ – θέλω αυτό να διευκρινιστεί - ήταν στο Δίκαιο της Ε.Ε., διότι μέχρι τώρα έχουν ακουστεί πολιτειολόγοι, οικονομολόγοι κ.λπ. Εμείς του Δικαίου της Ε.Ε., πρέπει η επιστημονική μας έρευνα και διδασκαλία να ξεκινήσει από ένα μικρό βιβλίο που λέγεται «Οι Συνθήκες της Ε.Ε.», δηλαδή, το θετόν Δίκαιο. Το αν θα αλλάξουν αυτές οι συνθήκες, θα το δούμε μετά από πέντε, έξι, οχτώ χρόνια και αν συμφωνήσουν όλοι και υπό τις προϋποθέσεις που αναθεωρούνται.

Επομένως, εγώ, το έργο μου το επικέντρωσα στην επιστημονική έρευνα και στη συγγραφή των αντικειμένων του Δικαίου της Ε.Ε. και, βεβαίως, στη διδασκαλία. Εκείνη την εποχή κυριαρχούσε στο νομικό κόσμο και στη νομική βιβλιογραφία το κλασικό σύγγραμμα του Καθηγητή όλων μας Πρόδρομου Δαγτόγλου, το οποίο, όμως, είχε μείνει στο επίπεδο των Ευρωπαϊκών Κοινοτήτων.

Από τη στιγμή που με τη Συνθήκη του Μάαστριχτ το 1992 εισήλθε η έννοια της Ε.Ε., υπήρχε ένα κενό. Έτσι, επικέντρωσα την έρευνά μου στη συγγραφή ενός πλήρους συγγράμματος που θα εξιστορεί την ιστορική προέλευση, τη δομή και λειτουργία της Ε.Ε. και, κυρίως, την ενωσιακή έννομη τάξη, την οποία πολλοί Έλληνες αγνοούμε.

Λέμε ότι η Ευρωπαϊκή Επιτροπή δεν έκανε αυτό, ή δεν έκανε εκείνο. Ερώτημα: είχε αρμοδιότητα να το κάνει; Και αν είχε αρμοδιότητα επί τη βάση ποιου άρθρου; Επειδή η Ε.Ε. στηρίζεται στην αρχή της δοτής αρμοδιότητας. Δεν έχει καμία αρμοδιότητα, αν ένα άρθρο της Συνθήκης δεν την έχει δώσει ρητώς.

Σε αυτά τα πλαίσια και αφού πήρα την Έδρα Jean Monnet, το 2000 και υπό το κράτος της Συνθήκης του Άμστερνταμ δημοσίευσα ένα ογκώδες σύγγραμμα «Το Δίκαιο της Ε.Ε.» με βάση τη Συνθήκη του Άμστερνταμ. Το ίδιο έκανα μετά από λίγα χρόνια, όταν ήρθε η Συνθήκη της Νίκαιας και τώρα με τη Συνθήκη της Λισσαβόνας.

Μάλιστα, με τη Συνθήκη του Άμστερνταμ εκδώσαμε ένα cd με το οποίο και ο φοιτητής και ο νομικός μπορούσε να μελετάει πιο εύκολα το αντικείμενό του, έχοντας το cd στο υπολογιστή του και πατώντας τα διάφορα αντικείμενα. Βέβαια, στη συνέχεια δεν μπορέσαμε να το συνεχίσουμε. Με τον τρόπο αυτό, προσπάθησα να δώσω στον Έλληνα νομικό και στους φοιτητές μου νομικών, πολιτικών και οικονομικών επιστημών το περίγραμμα για το τι είναι η ενωσιακή έννομη τάξη και κυρίως, ποιες είναι οι πηγές του ενωσιακού δικαίου.

Στη συνέχεια, διαπίστωσα ένα άλλο μεγάλο κενό, το οποίο αφορούσε το σύστημα δικαστικής προστασίας της Ε.Ε.. Είχα εντυπωσιαστεί ακούγοντας διάφορους, ιδίως υπαλλήλους της δημόσιας διοίκησης, να μου αναφέρουν με θαυμασμό, ότι αυτό το λέει η επιτροπή, αυτό που συνηθίζουμε να λέμε η commission και παρακαλώ πολύ, ας το καθιερώσουμε, όλοι, να λέμε η Ευρωπαϊκή Επιτροπή και ας αφήσουμε τον τίτλο commission, δεν είναι δικό μας. Έλεγαν λοιπόν ότι το είπε η Ευρωπαϊκή Επιτροπή, εγώ μελετώντας και στη συνέχεια συγγράφοντας τη διατριβή μου «Ο έλεγχος της νομιμότητας των κοινοτικών πράξεων», ήθελα να δώσω την κατάλληλη πνευματική υποστήριξη στον δικαστή των Ελληνικών δικαστηρίων και στον Έλληνα νομικό, ότι οι πράξεις της Ε.Ε. δεν είναι αδιαμφησβήτητες, διότι μπορούμε να τις προσβάλουμε με αίτηση ακυρώσεως, αν δεν έχει την κατάλληλη νομική υποστήριξη και δεν είναι σύμφωνη με τη Συνθήκη.

Περαιτέρω, ήθελα να δώσω, και νομίζω ότι σε μεγάλο βαθμό επιτεύχθηκε, στον Έλληνα δικαστή το έναυσμα να αρχίσει, επιτέλους, η Ελληνική δικαιοσύνη να κάνει προδικαστικές παραπομπές στο Δικαστήριο της Ε.Ε.. Γνωρίζετε ότι τις πρώτες δεκαετίες, τα Ελληνικά δικαστήρια δεν έκαναν καμία προδικαστική παραπομπή και ακόμα είναι δειλά. Με τον τρόπο αυτό, έμαθαν όλοι - και σας το λέω αυτό, δεν πρόκειται περί επάρσεως - το λέω επειδή έχω μιλήσει με δικαστές και μου είπαν ότι «τώρα καταλάβαμε πως λειτουργεί η προδικαστική παραπομπή και πως μπορούμε, υποχρεούμεθα, υπό προϋποθέσεις, να απευθύνουμε προδικαστικά ερωτήματα στο Δικαστήριο της Ε.Ε.». Το ίδιο συνέβη αργότερα, όταν ασχολήθηκα με την εξωσυμβατική ευθύνη της Κοινότητας και ήθελα να δώσω στον νομικό κόσμο της χώρας την αναγκαία νομική υποστήριξη, ότι έχει δικαίωμα να εγείρει αγωγή αποζημιώσεως κατά των οργάνων της Ένωσης για ζημία, η οποία προκλήθηκε από τη δράση ή παράληψη αυτών.

Στη συνέχεια- άκουσα με χαρά και είμαι ιδιαίτερα υπερήφανος- στα πλαίσια της Έδρας Jean Monnet εισηγήθηκα και μαζί με δύο άλλους συναδέλφους την κυρία Γαλοπούλου και τον Θαλλασσινό ιδρύσαμε στο Πανεπιστήμιο Πειραιώς, το τμήμα ΔΕΣ, το Τμήμα Διεθνών και Ευρωπαϊκών Σπουδών, του οποίου είχα την επιστημονική διεύθυνση τα πρώτα χρόνια και στο όποιο δίδασκα στα πλαίσια αυτής της Έδρας. Τώρα είναι ομότιμος καθηγητής, με την ιδιότητα αυτή μετέχω στην Ελληνική Ένωση Ευρωπαϊκού Δικαίου της οποίας είμαι Αντιπρόεδρος, με συνέδρια, δημοσιεύσεις και εκδηλώσεις. Προσέφερα τις υπηρεσίες μου στην Ελληνική Επιτροπή Ανταγωνισμού σε θέματα Ευρωπαϊκού Δικαίου του Ανταγωνισμού. Στο Ελληνικό Υπουργείο Εξωτερικών ως μέλος του Επιστημονικού Συμβουλίου και είμαι ακόμα μέλος της Ειδικής Συνοδικής Επιτροπής Ευρωπαϊκών Θεμάτων της Εκκλησίας της Ελλάδος.

Τώρα, έχω αρχίσει να συγγράφω και είμαι στα τελειώματα ενός πιο απλού πονήματος που αφορά την Ε.Ε., διότι είδα στην τελευταία κρίση ότι ο ελληνικός λαός δυστυχώς δεν γνωρίζει την Ε.Ε. καθόλου. Και με το βιβλίο αυτό με απλά λόγια, προσπαθώ να δώσω τι είναι η Ε.Ε, τι αρμοδιότητες έχει, πως τις ασκεί, ποια όργανα, ποιος σύστημα ψηφοφορίας χρειάζεται, τι κάνει το κράτος-μέλος, πως μπορεί να αμυνθεί, πως μπορεί να επιβάλει τη γνώμη του. Και βεβαίως, εδώ προσθέστε και πολλές ώρες διδασκαλίας και στο Πανεπιστήμιο Πειραιώς, στα 3,4 τμήματα, και στο Πάντειο, στο μεταπτυχιακό και στις Σχολές της Αστυνομίας και του Ελληνικού Στρατού.

Από ό,τι σας είπα, θα καταλάβατε ότι είμαι ευρωπαϊστής. Πιστεύω στο μέλλον της Ευρώπης. Πιστεύω ότι το μέλλον των ευρωπαϊκών χωρών και της Ελλάδος, είναι στην Ενωμένη Ευρώπη. Από την άποψη αυτή, πάντα με καταλαμβάνει και με κυριαρχεί ένα ερώτημα, γιατί η χώρα μας επί 35 χρόνια, που μπήκε προνομιακά από το 1981 στην Ε.Ε. και μετά από τόσες πολλές πιστώσεις, γιατί εξακολουθεί να είναι ένα προβληματικό κράτος - μέλος και ανέχεται να της κουνάνε το δάχτυλο κράτη που μπήκαν το 2004 και ανέχεται να ζητάει δάνεια από αυτές τις χώρες, οι οποίες κάποτε υπό μια άλλη μορφή ήταν εχθρικές προς την ιδέα της Ε.Ε.;

Είμαι υπερήφανος για την Ε.Ε. – αναγνωρίζω τα πολλά λάθη, τις παραλείψεις και τα προβλήματα – διότι σαν παιδί βίωσα το κομμένο πόδι του πατέρα μου από τον ελληνοϊταλικό πόλεμο και είμαι υπερήφανος διότι η Ευρώπη επί 70 χρόνια δεν έκανε πόλεμο μεταξύ της, ώστε κανένα άλλο παιδί δεν είδε τον πατέρα του χωρίς πόδι να έρχεται από τον πόλεμο και αυτό είναι ένα μεγάλο επίτευγμα. Εβδομήντα χρόνια αδιατάρακτη ειρήνης για την Ευρώπη είναι ένα μεγάλο επίτευγμα το οποίο δεν πρέπει να ξεχνάμε.

Συγχαρητήρια για την πρωτοβουλία. Είμαι στη διάθεσή σας για κάθε περαιτέρω πρωτοβουλία και κυρίως για μέτρα και αν θέλετε μπορώ να σας προτείνω τώρα ένα μέτρο. Γιατί η τηλεόραση του Euronews, στην ελληνική έκδοση, να μη μεταδίδεται ελεύθερα μαζί με την πλατφόρμα της ΕΡΤ, ώστε ο Έλληνας πολίτης κάθε μέρα να βλέπει τα νέα της Ευρώπης στην τηλεόραση δωρεάν; Πρέπει να πάρει Nova για να δει το Euronews, τώρα, και να πληρώσει 25 ευρώ το μήνα; Νομίζω ότι από αύριο το πρωί η ΕΡΤ μπορεί να βάλει το Euronews, ώστε ο κάθε Έλληνας πολίτης να βλέπει κάθε μέρα τι γίνεται στην Ευρώπη.

Ένα πράγμα το οποίο σας προτείνω είναι η ποιοτική αναβάθμιση και συμμετοχή της Ελλάδας στην Ευρώπη. Στην Ευρώπη των 27 ή των 28 οι αριθμητικοί συσχετισμοί δεν μας εξυπηρετούν. Πρέπει να προτείνουμε Έλληνες οι οποίοι να έχουν πολλά προσόντα για να μας εκπροσωπήσουν επαξίως. Το παράδειγμα του Βασίλη Σκουρή, που πήγε για 6 χρόνια δικαστής και κάθισε 12 χρόνια Πρόεδρος με την ψήφο των συναδέλφων του, μιλάει και λέει πολλά, ότι οι Έλληνες, όταν επιλέγονται με το κριτήριο της αξιοσύνης, μπορούν να εκπροσωπήσουν τα εθνικά συμφέροντα με τον καλύτερο τρόπο και να βοηθήσουν την Ελλάδα μας σε αυτό το μεγάλο πανηγύρι που λέγεται ευρωπαϊκή ενοποίηση. Ευχαριστώ πολύ.

ΑΝΑΣΤΑΣΙΟΣ (ΤΑΣΟΣ) ΚΟΥΡΑΚΗΣ (Α΄ Αντιπρόεδρος της Βουλής - Προεδρεύων των Επιτροπών): Ευχαριστούμε τον καθηγητή, κ. Παναγιώτη Κανελλόπουλο. Εμένα θα μου επιτρέψετε, πρέπει να κατεβώ στην Ολομέλεια και να προεδρεύσω, διότι υπάρχει νομοσχέδιο σε εξέλιξη. Θα συνεχίσετε τη διαδικασία με τον κ. Σεβαστάκη, Αντιπρόεδρο της Διαρκούς Επιτροπής Μορφωτικών Υποθέσεων. Θέλω να σας ευχαριστήσω, αλλά θα έχουμε την ευκαιρία να τα πούμε και άλλη φορά.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Θέλω να σας ευχαριστήσω για τις πολύ συγκροτημένες εισηγήσεις που έχουν προϋπάρξει. Θα συνεχίσουμε με την ερευνήτρια, κυρία Σαράντη, εκ μέρους της αναπληρώτριας καθηγήτριας, κυρίας Ντανιέλας - Μαρίας Μαρούδα, η οποία, δυστυχώς, απουσιάζει στο εξωτερικό.

Το λόγο έχει η κυρία Σαράντη.

ΒΑΣΙΛΙΚΗ ΣΑΡΑΝΤΗ (Ερευνήτρια στο Πάντειο Πανεπιστήμιο, Τμήμα Διεθνών και Ευρωπαϊκών Σπουδών): Σας ευχαριστώ πολύ. Η έδρα Jean Monnet EU Solidarity in Civil Protection and Humanitarian Action, γνωστή με το αρκτικόλεξο EUSCPROHA, κάτοχος της οποίας είναι η επίκουρη καθηγήτρια, κυρία Μαρία - Ντανιέλα Μαρούδα, που λειτουργεί στο Τμήμα Διεθνών και Ευρωπαϊκών Σπουδών του Παντείου Πανεπιστημίου, ξεκίνησε το Σεπτέμβριο του 2016 και έχει χρηματοδότηση έως τον Αύγουστο 2019. Η έδρα αυτή ανταποκρίνεται στην ανάγκη εκτεταμένης έρευνας και διδασκαλίας ενός μοναδικού χαρακτηριστικού της Ε.Ε., δηλαδή την ανταπόκρισή της σε πολύπλοκες ανθρωπιστικές κρίσεις ή και φυσικές καταστροφές, μέσα από συνδυασμένη χρήση δομών πολιτικής προστασίας και ανθρωπιστικής δράσης του γραφείου ECHO, European Commission Humanitarian Office και τη θεσμική ενεργοποίηση της αρχής της αλληλεγγύης ανάμεσα στα κράτη - μέλη.

Με αφετηρία στους σεισμούς στην Ιταλία το 2011 με 2016 και μετά την προσφυγική μεταναστευτική κρίση του 2015, η Ε.Ε. εγκαινιάζει πλέον έναν μηχανισμό άμεσης ανταπόκρισης σε μεγάλες κρίσεις ή καταστροφές και στο εσωτερικό της, διότι μέχρι πρόσφατα η σχετική δράση αφορούσε μόνο περιοχές εκτός Ε.Ε..

Σημειώνεται ότι μέσα από τον ίδιο μηχανισμό ενεργοποιήθηκε και η χρηματοδότηση από την ECHO διεθνών ανθρωπιστικών οργανώσεων και μη Κυβερνητικών οργανώσεων, στην Ελλάδα, μέσα στο 2016, για την αντιμετώπιση των αυξημένων αναγκών της, λόγω της προσφυγικής κρίσης, ζήτημα, που δεν έχει μελετηθεί επαρκώς σε επίπεδο Πανεπιστημίων.

Η Έδρα EUSCPROHA ερευνά τα νέα και αχαρτογράφητα επιστημονικά δεδομένα μιας νομικής και διεπιστημονικής μελέτης της Ε.Ε., ώστε να απαντήσει στη νέα στρατηγική της Ε.Ε. 2020, που έχει στόχο να αυξήσει την αντοχή της Ε.Ε. και τη δυνατότητα της να ανταποκρίνεται, να προβλέπει και να αντιμετωπίζει κινδύνους προτού ξεσπάσουν οι κρίσεις. Το ζήτημα είναι άμεσα συνδεδεμένο με την κοινωνία των πολιτών, αφού σκοπό έχει να ενισχύσει τον τρόπο αντίδρασης σε αργές ή ξαφνικές κρίσεις και καταστροφές, ζήτημα που απασχολεί πολίτες της Ε.Ε., που ζουν σε παρατεταμένες πολλαπλές κρίσεις την τελευταία επταετία.

Εάν η Ε.Ε. πείσει σε αυτόν τον τομέα και εάν βασιστεί στην πολυπόθητη αλληλεγγύη ανάμεσα στα κράτη μέλη, θα βελτιώσει την εικόνα της στον Ευρωπαίο πολίτη σε μια δύσκολη περίοδο, όπου ο Ευρωσκεπτικισμός διευρύνεται και τείνει να επικρατήσει.

Μέσα από νέα μαθήματα ή ανανεωμένο περιεχόμενο σε υφιστάμενα, αλλά και εντατικά σεμινάρια με διεπιστημονική προσέγγιση και συμμετοχή φοιτητών από μεταπτυχιακά προγράμματα του Παντείου Πανεπιστημίου (Διεθνών και Ευρωπαϊκών Σπουδών), αλλά και του Καποδιστριακού, της Ιατρικής Σχολής εν προκειμένω, αλλά και στελεχών μη Κυβερνητικών οργανώσεων, η Έδρα εξετάζει τα νέα δεδομένα της περιόδου μετά τη Σύνοδο Κορυφής του Σεπτεμβρίου του 2015, την ανθρωπιστική διάσκεψη του 2016, αλλά και την πρόσφατη Σύνοδο για το μεταναστευτικό στα Ηνωμένα Έθνη, τον Σεπτέμβριο του 2016, με στόχο να αναζητήσει μια συνεκτική πολιτική στην αντιμετώπιση ανθρωπιστικών κρίσεων από την Ε.Ε., ως παγκόσμια δρώντα.

Και επειδή έχω λίγο χρόνο ακόμη, αν μου επιτρέπετε, να πω δύο λόγια και για την Έδρα Jean Monnet Αd Personam του καθηγητή Στέλιου Περράκη, επειδή απουσιάζει και εκείνος στο εξωτερικό. Η Έδρα Jean Monnet Ad Personam - Δημοκρατία και Δικαιώματα του ανθρώπου στην Ε.Ε. με υπεύθυνο τον καθηγητή Στέλιο Περράκη, εγκαθιδρύθηκε στο Πάντειο Πανεπιστήμιο το 2006. Στο πλαίσιο της Έδρας, έγινε η διδασκαλία των μαθημάτων: Χώρος Ελευθερίας, Ασφάλειας και Δικαιοσύνης στην Ε.Ε.», «Το άτομο στην Διεθνή και Ευρωπαϊκή Δίκαιοταξία» και «Δίκαιο και Διπλωματία - Πολιτικές Δικαιωμάτων του ανθρώπου και μειονοτήτων» στο πρόγραμμα μεταπτυχιακών σπουδών του τμήματος Διεθνών και Ευρωπαϊκών Σπουδών.

Τα μαθήματα αυτά παρακολούθησαν μεταπτυχιακοί φοιτητές του τμήματος, αλλά και του Διατμηματικού Μεταπτυχιακού της Βενετίας για τα Δικαιώματα του ανθρώπου και τον Εκδημοκρατισμό.

Ομοίως, η Έδρα ενίσχυσε και τη διδασκαλία του μαθήματος «Διεθνής προστασία των δικαιωμάτων του ανθρώπου» σε προπτυχιακό επίπεδο. Στο πλαίσιο λειτουργίας της, κλήθηκαν για να διδάξουν, στην Ελλάδα, σημαντικοί Καθηγητές του Διεθνούς Δικαίου, όπως ο Antonio Cassese και οργανώθηκαν ημερίδες και συνέδρια για όλα τα ζητήματα, που απασχόλησαν την Ε.Ε. τα τελευταία δέκα χρόνια.

Επίσης, υποστηρίχθηκε η έκδοση των πρακτικών: «Ο χώρος Ελευθερίας, Ασφάλειας και Δικαιοσύνης στην Ε.Ε.», που περιλαμβάνει συμβολές, οι οποίες καλύπτουν ζητήματα του κοινού Ευρωπαϊκού Συστήματος ασύλου, αστυνομικής συνεργασίας, στο χώρο του Δημοκρατικού Ελλείμματος, σχετική νομολογία του Δικαστηρίου Ε.Ε., θεμελιώδη δικαιώματα, ζητήματα ρατσισμού και διακρίσεων, Δικαστική συνεργασία σε αστικές και ποινικές υποθέσεις και άλλα πολλά.

Επίσης, η Έδρα συμβάλλει με το Ευρωπαϊκό Κέντρο Έρευνας και Κατάρτισης Δικαιωμάτων του ανθρώπου και ανθρωπιστικής δράσης και την Έδρα UNESCO, ανελλιπώς από το 2005, στο σεμινάριο του Διεθνούς Δικαίου Ναυπλίου, ένα θεσμό πρωτόγνωρο για τα ελληνικά ακαδημαϊκά δεδομένα, εφάμιλλο των ECOLE DOCTORALE, που συγκεντρώνει κάθε χρόνο υποψήφιους διδάκτορες και μεταπτυχιακούς φοιτητές ελληνικών και ξένων πανεπιστημίων, οι οποίοι παρουσιάζουν ενώπιον επταμελούς Επιτροπής την πρόοδο του ερευνητικού τους έργου. Στο εν λόγω σεμινάριο λαμβάνουν χώρα ημερίδες και συνέδρια πάνω σε επίκαιρα ζητήματα του Διεθνούς Δικαίου και τα πρακτικά των συναντήσεων αυτών εκδίδονται. Στο τελευταίο σεμινάριο «Το μέλλον του 2016», διοργανώθηκε διεθνής διάσκεψη για το μεταναστευτικό με συμμετοχή και του ίδιου του Γενικού Γραμματέα του Συμβουλίου της Ευρώπης, αλλά και ακαδημαϊκών από την Ελλάδα και το εξωτερικό.

Η λειτουργία της έδρας κινητοποίησε πλήθος φοιτητών και ερευνητών να ασχοληθούν με τα δικαιώματα του ανθρώπου και τις προκλήσεις, που αντιμετωπίζει η Ευρώπη, σήμερα. Σας ευχαριστώ και είμαστε στη διάθεσή σας για οτιδήποτε άλλο.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών ): Ευχαριστώ πάρα πολύ. Η σκιαγράφηση ήταν πολύ αναλυτική και εκφραστική.

Το λόγο τώρα έχει ο κ. Νικόλαος Φαραντούρης, Καθηγητής στο τμήμα Διεθνών & Ευρωπαϊκών Σπουδών Πανεπιστημίου Πειραιώς, Έδρα Jean Monnet στο Ευρωπαϊκό Δίκαιο & Πολιτικές Ανταγωνισμού Ενέργειας & Μεταφορών, Μέλος της Επιτροπής Ενέργειας της Ακαδημίας Αθηνών και Πρόεδρος της Νομικής Επιτροπής του EUROGAS.

ΝΙΚΟΛΑΟΣ ΦΑΡΑΝΤΟΥΡΗΣ: Σας ευχαριστώ πολύ. Καλησπέρα σε όλους. Συγχαρητήρια στο Προεδρείο για την εξαιρετική πρωτοβουλία να καλέσει τους κατόχους των Εδρών Jean Monnet, σε μια συζήτηση για το έργο του καθενός, αλλά και για το πως θα μπορούσαν οι έδρες αυτές να συνεργαστούν, επ’ ωφελεία της Ελλάδος, της Ευρώπης, της εκπαίδευσης, του επιχειρείν, ενδεχομένως και οτιδήποτε η κάθε ‘Εδρα στοχεύει.

Εμείς έχουμε την ευρωπαϊκή Έδρα Jean Monnet, στο Πανεπιστήμιο Πειραιώς, στο Τμήμα Διεθνών και Ευρωπαϊκών Σπουδών, ήδη, από το 2011. Ο προσανατολισμός της Έδρας είναι σε ζητήματα πολύ επίκαιρα, όπως η ενέργεια, η ενεργειακή ασφάλεια, η ασφάλεια του ενεργειακού εφοδιασμού και η λειτουργία της αγοράς ενέργειας, οι εξωτερικές σχέσεις, γύρω από το ενεργειακό επιχειρείν, αλλά και γενικότερα ζητήματα ενεργειακής οικονομίας. Θα έλεγα ότι είναι η πρώτη και μοναδική Έδρα Jean Monnet, που καταγίγνεται με το ευρωπαϊκό δίκαιο της ενέργειας, στην ευρωπαϊκή πολιτική ενέργειας, τη στρατηγική ενέργειας και θέματα ασφάλειας ενεργειακού εφοδιασμού.

Έχουμε κάνει διάφορα πράγματα, για τα οποία είμαι πολύ περιχαρής να μιλώ. Εν τάχει, θα συνοψίσω τι έχουμε κάνει και μερικές ιδέες για το τι θα μπορούσαμε να κάνουμε όλοι μαζί, δηλαδή, Πολιτεία, Ακαδημία και επιχειρείν. Έχουμε οργανώσει διάφορα φόρα έρευνας, μελέτης και συζήτησης των ενεργειακών θεμάτων, στη χώρα, αρχής γενομένης από το LNG Forum, (Liquefied Natural Gas) μια πηγή ενέργειας και τρόπος μεταφοράς ενέργειας του υγροποιημένου φυσικού αερίου, που είχε ανατρέψει ζητήματα ασφαλείας ενεργειακού εφοδιασμού και διαφοροποίησης των πηγών ενεργείας, σε Ευρώπη και σε όλο τον κόσμο. Πάρα πολύ επίκαιρα θέματα στην επικαιρότητα και στις εξωτερικές σχέσεις και στις στρατηγικές σπουδές, αλλά και στην εξωτερική πολιτική και ως αποτέλεσμα αυτής της ζύμωσης, των προηγούμενων ετών, εδώ και τρία χρόνια, λειτουργεί στο τμήμα Διεθνών και Ευρωπαϊκών Σπουδών του Πανεπιστημίου Πειραιώς, το πρώτο και μοναδικό εξειδικευμένο μεταπτυχιακό πρόγραμμα σπουδών, σε ζητήματα ενέργειας. Όχι μόνο στην Ελλάδα, αλλά τολμώ να πω διεπιστημονικό, όπως είναι και της Ευρώπης. Τέτοια προγράμματα βρίσκει κανείς, στην Αμερική, ολιγότερο στην Ευρώπη, όπου υπάρχει μια σαφής εξειδίκευση και αυτή η διεπιστημονικότητα δύσκολα «θεραπεύεται», σε ακαδημαϊκά ιδρύματα. Εμείς, λοιπόν, στο Πανεπιστήμιο Πειραιώς, έχουμε φτιάξει ένα καθόλα διεπιστημονικό πρόγραμμα, το μεταπτυχιακό πρόγραμμα στην ενέργεια, στρατηγική, δίκαιο και οικονομικά της ενέργειας. Είναι ένα πολύ δημοφιλές πρόγραμμα, με πολύ ανταγωνισμό, για να μπορέσει κάποιος να το παρακολουθήσει. Απευθυνόμαστε σε νομικούς, μηχανικούς, οικονομολόγους, ουσιαστικά έχουμε φιλοδοξήσει και το έχουμε πετύχει να αποτελέσουμε μια δεξαμενή επιστημόνων, αλλά και στελεχών και ανθρώπων, που καταλαβαίνουν και δουλεύουν σε ενεργειακά θέματα, για την Ελλάδα, για την Ευρώπη, για τον κόσμο. Απευθυνόμαστε σε μηχανικούς, σε οικονομολόγους, σε νομικούς, σε διεθνολόγους και οι απόφοιτοί μας απασχολούνται σε όλο το φάσμα του ενεργειακού, βιομηχανικού, ναυτιλιακού, τραπεζικού επιχειρείν, αλλά και σε δεξαμενές σκέψεων, σε ινστιτούτα στην Ελλάδα, στο εξωτερικό, είναι πάρα - πάρα πολύ ανταγωνιστικοί, διότι ακριβώς προσεγγίζουν τον τομέα διεπιστημονικά.

Άρα, λοιπόν, δια της ευρωπαϊκής Έδρας Jean Monnet, μας δόθηκε η δυνατότητα να ανοιχτούμε σε καινούργιους τομείς, πολύ επίκαιρους και σημαντικούς για τη χώρα μας και να εκπαιδεύσουμε μια νέα γενιά στελεχών για το συγκεκριμένο τομέα. Και επίσης, να προάγουμε την έρευνα γι’ αυτά τα θέματα, τα οποία ακουμπούν, όχι μόνο ζητήματα interna corporis της Ε.Ε. και της οικονομίας, αλλά όπως είπα πριν, ξεπερνάνε τα όρια της αγοράς και της Ακαδημίας και ακουμπούν ζητήματα εξωτερικής πολιτικής και ασφάλειας.

Έχουμε, με τη βοήθεια της Ευρωπαϊκής Έδρας Jean Monnet, μπορέσει να υλοποιήσουμε μια σειρά ερευνητικών και επιστημονικών πονημάτων, όπως ένα τρίτομο έργο για την ενέργεια, το δίκαιο, την οικονομία και πολιτική της ενέργειας, δίκτυα και υποδομές, ναυτιλία, θαλάσσιες μεταφορές και ενέργεια, όπου έχουμε συνοψίσει το δίκαιο, τα οικονομικά και τις πολιτικές όλου του ενεργειακού φάσματος και του επιχειρείν. Άρα, η ευρωπαϊκή έδρα Jean Monnet μας έχει δώσει δυνατότητα, όχι μόνο να εκπαιδεύσουμε, αλλά και να ερευνήσουμε.

Θέλω να σημειώσω και κάτι τελευταίο, το οποίο πάλι, δια της Ευρωπαϊκής Έδρας Jean Monnet, μπορέσαμε να καλλιεργήσουμε. Είναι αυτή τη σύμπραξη, στην οποία, εγώ προσωπικά, πιστεύω όλοθερμα, της Ακαδημίας και του επιχειρείν. Έχουμε καταφέρει να προσελκύσουμε το ενδιαφέρον του επιχειρείν και να εμπλέξουμε την αγορά, όχι στο Πρόγραμμα Σπουδών, όχι στον τρόπο, με τον οποίο εμείς θεωρούμε στα πανεπιστήμια ότι πρέπει να εκπαιδεύουμε τα στελέχη μας, αλλά σε ένα γόνιμο διάλογο για το πώς η αγορά αντιλαμβάνεται την εκπαίδευση, όταν χρειάζεται να στελεχωθεί από εξειδικευμένα στελέχη.

Έχουμε πολλές επιχειρήσεις, που έχουν σπεύσει να ενισχύσουν από το Πρόγραμμα: Η ΔΕΠΑ, ο ΔΕΣΦΑ, ΣΙΔΕΛΟΡ, ο Όμιλος ΒΙΟΧΑΛΚΟ, το ίδρυμα Ευγενίδου, τα Ελληνικά Πετρέλαια, δίνουν υποτροφίες Αριστείας, ενισχύουν τους φοιτητές - όχι το Πρόγραμμα, τους φοιτητές, δεν εμπλέκονται στο Πρόγραμμα Σπουδών - είναι όμως μαζί μας, σ' αυτή την προσπάθεια και τελικά συμβάλλουν, αφενός στο να μπορούν παιδιά να σπουδάζουν, χωρίς να καταναλίσκουν πόρους, αφετέρου, να έχουν κάπου να αποταθούν, στη συνέχεια, για επαγγελματική δραστηριότητα.

Αυτό, πιστεύω ότι θα ήταν μια καλή ιδέα να την καλλιεργήσουμε λίγο περισσότερο, στα πανεπιστήμιά μας, να μην ξορκίσουμε το ιδιωτικό επιχειρείν, αλλά να μπορέσουμε να βάλουμε στα πανεπιστήμια ανοιχτά, ξεκάθαρα, όχι «από την πίσω πόρτα» και να έχουμε έναν έντιμο διάλογο μαζί του.

Η Ευρωπαϊκή Έδρα Jean Monnet μας έχει δώσει αυτήν τη δυνατότητα, όλα αυτά τα χρόνια και ευελπιστώ σε τέτοιου είδους ενέργειες και για τα επόμενα. Ευχαριστώ το Προεδρείο και πάλι και τους συναδέλφους και καλή συνέχεια στο έργο σας.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Το λόγο έχει ο κ. Χρυσομάλλης, Aναπληρωτής Καθηγητής Δημοκρίτειο Πανεπιστήμιο Θράκης, Τομέας Διεθνών Σπουδών, Έδρα Jean Monnet.

ΜΙΧΑΗΛ ΧΡΥΣΟΜΑΛΛΗΣ: Κύριε Πρόεδρε, κύριε Υπουργέ, κύριοι εκπρόσωποι των θεσμών, κύριοι Βουλευτές, κυρίες και κύριοι.

Θα είμαι πολύ σύντομος στην ενημέρωση, που θα προσφέρω, στην Επιτροπή. Θα πρέπει να σας πω ότι οι Ευρωπαϊκές Σπουδές, στο Δημοκρίτειο Πανεπιστήμιο Θράκης και ειδικά στη Νομική Σχολή, έχουν πολύ μακρά παράδοση, πολύ πριν το Πρόγραμμα Erasmus και Jean Monnet.

Η Νομική Σχολή του πανεπιστημίου Θράκης, έγινε η πρώτη Νομική Σχολή που το 1977, πριν ακόμα προσχωρήσουμε στην Ε.Ε., δίδαξε ετήσιο υποχρεωτικό μάθημα «Δίκαιο της Ε.Ε.», με αποτέλεσμα το 1981, υπήρξαν οι πρώτοι πτυχιούχοι, που είχαν διδαχθεί το μάθημα. Στις αναμορφώσεις των Προγραμμάτων Σπουδών, κάθε φορά, ενισχύονταν και τα μαθήματα ευρωπαϊκής κατεύθυνσης.

Στην ουσία, για να στήσουμε το πρόγραμμα των ευρωπαϊκών σπουδών, στο Πανεπιστήμιο, στο τέλος βρήκαμε την έδρα Jean Monnet, δηλαδή, εμείς είχαμε μαθήματα.

Αποφασίσαμε πέρυσι και υποβάλαμε ένα πρόγραμμα, θα σας πω τον τίτλο του Προγράμματος και πως το σκεφτήκαμε. Ο τίτλος της ‘Έδρας Jean Monnet και το Πρόγραμμα, που υποβάλαμε και εγκρίθηκε, είναι: «Κράτος Δικαίου στην Ε.Ε., Κεκτημένο ή Ζητούμενο». Το κάναμε, σε συνέχεια ατομικών ή ομαδικών ερευνητικών εργασιών, όπου διαπιστώσαμε ότι στο επίπεδο της Ευρωπαϊκής Ένωσης, δίπλα ακριβώς στη διάσημη κρίση χρέους, ενδημεί και μια κρίση κράτους δικαίου. Η Γαλλία, με τις απελάσεις των Ρομά, Ουγγαρία, Ρουμανία και τελευταία Πολωνία. Έτσι, προτείναμε στην Επιτροπή και έγινε δεκτό το πρόγραμμά μας, το οποίο είναι «Κράτος Δικαίου στην Ε.Ε.», όπου θα αποτυπώσουμε το κεκτημένο, τι έχουμε μέχρι τώρα, ως προς το κράτους δικαίου, ως αξία της Ένωσης. Δεύτερον, θα αποτιμήσουμε τα εργαλεία που έχει η Ε.Ε., ως προς τη διασφάλιση του κράτους δικαίου, στο εσωτερικό της Ε.Ε. και στα κράτη - μέλη. Επίσης, θα προτείνουμε, στο βαθμό που αυτό είναι δυνατό, δράσεις και πολιτικές προς την κατεύθυνση της διασφάλισης του κράτους δικαίου. Πώς θα το κάνουμε αυτό; Θα το κάνουμε με τέσσερις τρόπους. Τέσσερις είναι οι άξονες της δράσης μας. Έχω δώσει αναλυτικά σημειώματα στα πρακτικά. Είναι μαθήματα, σε προπτυχιακό και μεταπτυχιακό επίπεδο, είναι σεμινάρια, είναι συνέδρια, είναι ερευνητικά προγράμματα και εκδόσεις. Αυτές είναι οι τέσσερις κύριες δράσεις μας.

Επειδή τα μαθήματα υπήρχαν σε προπτυχιακό και μεταπτυχιακό επίπεδο, προστέθηκε μόνο ένα μάθημα στο πρόγραμμα σπουδών, που είναι το Κράτος Δικαίου στην Έννομη Τάξη της Ένωσης, ενώ διατηρήσαμε και όλα τα υπόλοιπα μαθήματα. Πρέπει να σας πω ότι ένας από τους λόγους, που απευθυνθήκαμε και διεκδικήσαμε μία έδρα, είναι διότι είμαστε πάρα πολύ λίγοι και δεν μπορούμε να ανταποκριθούμε σε αυτό, που κάναμε, όταν ήμασταν πολλοί, και επειδή δεν θέλουμε να αφήσουμε τίποτα από αυτά που κάναμε, ήταν ένας τρόπος –κυρίως – να ενισχυθούν μέσα από την Έδρα Jean Monnet νέοι επιστήμονες, διδάκτορες μας, οι οποίοι δεν θα μπορούσαν, με άλλο τρόπο, να είναι δίπλα μας. Τα χρήματα της Ευρωπαϊκής Επιτροπής θα κατευθυνθούν προς τα εκεί, δηλαδή, είτε σε ερευνητικά προγράμματα και εκδόσεις, είτε σε νέους επιστήμονες.

Στα σεμινάρια που οργανώνουμε και έχουν θεματικό ενδιαφέρον, πέρα από τα μαθήματα, που είναι το Δίκαιο της Ε.Ε. και άλλα, τα σεμινάρια αφορούν στην Ευρωπαϊκή Οικονομική Διακυβέρνηση, Ζητήματα Δημοκρατίας και Κράτους Δικαίου. Είναι φανερό ότι στο χώρο της ευρωπαϊκής οικονομικής διακυβέρνησης παρουσιάζεται ένα κενό, μια γκρίζα ζώνη, ως προς το κράτος δικαίου, θα την διερευνήσουμε. Τα σεμινάρια όλα απευθύνονται σε φοιτητές από συγγενή μας τμήματα, δηλαδή, από το Τμήμα Οικονομικών Σπουδών, από το Τμήμα Πολιτικής Επιστήμης κ.τ.λ.. Το δεύτερο σεμινάριο είναι η ευρωπαϊκή ιθαγένεια, ως θεμελιώδης ιδιότητα των Ευρωπαίων πολιτών, που συνδέεται, με το κράτους δικαίου. Το τρίτο σεμινάριο είναι ο πυρήνας του κράτους δικαίου, σύστημα έννομης προστασίας της Ένωσης και αποτελεσματική δικαστική προστασία των ιδιωτών. Επίσης, έχουμε εντάξει ένα τέταρτο σεμινάριο. Με ενδιαφέρον, άκουσα ότι υπάρχει μια πηγή, στην οποία μπορούμε να αντλήσουμε, ενδεχόμενα, συμμετέχοντες. Είναι η εκπαίδευση εκπαιδευτών σε θέματα ευρωπαϊκής ολοκλήρωσης. Στα συνέδρια, πιθανώς, να αναστραφούν και να μην είναι έτσι ακριβώς όπως τα βάλαμε. Προβλέπεται μια ημερίδα, που αφορά στον ευρωπαϊκό συνταγματισμό σε κρίση και το δεύτερο είναι το κράτος δικαίου στην Ε.Ε., ενώ στις ερευνητικές μας δράσεις και στις δημοσιεύσεις, πέραν των πρακτικών, πέραν των notebook που ήδη έχουν αρχίσει να ανεβαίνουν, στο site της Έδρας Jean Monnet υπάρχει ακόμη ένα ερευνητικό πρόγραμμα, που τρέχει και αφορά στην Αρχή της Αλληλεγγύης στην έννομη τάξη της Ένωσης, έννοια, πεδίο εφαρμογής και νομική φύση. Αυτό θα βγει, σε λίγο καιρό, θα το δώσουμε και στη Βιβλιοθήκη της Βουλής και στη Βιβλιοθήκη των οργάνων. Επίσης, η ευρωπαϊκή οικονομική διακυβέρνηση αυτά είναι - τα οποία θα κάνουμε - έχουμε δεσμευτεί να κάνουμε προς την Επιτροπή και έχουν γίνει δεκτά και έχουν χρηματοδοτηθεί.

Εκείνο το οποίο θέλω να πω, βρίσκοντας ευκαιρία, όντας στην Επιτροπή Μορφωτικών Υποθέσεων, είναι ότι επειδή συνδέεται, σκεφτείτε πάρα πολύ το ζήτημα των μεταπτυχιακών σπουδών, στην Ελλάδα. Σκεφτείτε πάρα πολύ το ζήτημα των διδάκτρων, στην Ελλάδα για τα μεταπτυχιακά. Αν αυτή τη στιγμή μπορούμε και διδάσκουμε στο Πανεπιστήμιο, είναι διότι μπορούμε, μέσω από τα πολύ χαμηλά δίδακτρα των 2.000 και 2.500 ευρώ, να πληρώνουμε νέους επιστήμονες να μας στηρίζουν. Υπ' όψιν ότι τα μαθήματα της Έδρας Jean Monnet είναι 445 ώρες το χρόνο. Είναι μαθήματα ευρωπαϊκού δικαίου και ευρωπαϊκών σπουδών, είναι πάρα πολλά για να τα αντιμετωπίσει ένας άνθρωπος. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πάρα πολύ και κυρίως για αυτή τη μέριμνα, που ανεδείχθη από την τοποθέτησή σας, για τους νέους επιστήμονες και την ένταξή τους στο διδακτικό γεγονός. Όντως, είναι μια πολύ σοβαρή παράμετρος αυτή, η αξιοποίηση και η ενσωμάτωση της νέας σκέψης, που θα έχει, συγχρόνως, μια ιδεολογική και μια πνευματική ακμή, που θα τη συνοδεύει και θα την ενισχύει. Νομίζω, ότι αυτό δίνει και γνωστική ένταση στα πανεπιστήμια.

Έχει κλείσει ο κύκλος των συναδέλφων πανεπιστημιακών επί των τοποθετήσεων.

Υπάρχουν δύο ομιλητές από τους Βουλευτές. Θα προηγηθεί η κυρία Αυλωνίτου, γιατί έχει μια ανειλημμένη υποχρέωση, στη συνέχεια, η κυρία Τριανταφύλλου. Κάνουμε μια ανακεφαλαίωση και κλείνει προς ώρας αυτός ο κύκλος της πρώτης διαβούλευσης, γιατί ελπίζω να ακολουθήσουν και άλλες.

Το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Ευχαριστώ πολύ, κύριε Πρόεδρε.

Καταρχάς, θέλω πραγματικά, να σας συγχαρώ για τη σημερινή πρωτοβουλία, που πήρατε και επίσης να συγχαρώ όλους τους εκλεκτούς προσκεκλημένους, οι οποίοι παρουσίασαν το έργο τους, ένα έργο όχι τόσο γνωστό στην ελληνική κοινωνία. Παρουσίασαν όλη αυτή τη συμβολή, που έχουν σε θέματα εκπαιδευτικά, σε θέματα ερευνητικά, που άπτονται των ευρωπαϊκών υποθέσεων και που, δυστυχώς, για τους Έλληνες πολίτες, πολλά από αυτά είναι πολύπλοκα.

Θα μου επιτρέψετε, να καταθέσω δύο - τρεις γενικές σκέψεις για τον πυρήνα όλης αυτής της υπόθεσης, ξεκινώντας από τον Εισηγητή τον κ. Καρβούνη, που μίλησε και είπε ότι ο αρχικός στόχος είναι η ενοποίηση της Ε.Ε., μέσα στο πλαίσιο της παγκοσμιοποίησης. Και φυσικά, η εκπαίδευση παίζει βασικό ρόλο, η έρευνα παίζει βασικό ρόλο, η οικονομική διπλωματία, όλα αυτά τα μέσα.

Θέλω, λοιπόν, να πω ότι για να υπάρχει αυτή η ενοποίηση, η πολιτική ενοποίηση, η οποία γνωρίζουμε ότι είναι αλληλένδετη με την οικονομική ενοποίηση, θέλω να σταθώ σε αυτό το σημείο, που λέγεται ευρώ. Είναι κάτι πολύ δύσκολο να γίνει αυτή η ενοποίηση, γιατί υπάρχει αυτό το νόμισμα, που από τη γέννηση του, από την αρχιτεκτονική του είναι για να μην μπορέσει να δουλέψει.

Σε περιόδους ανάπτυξης, αυτή η αρχιτεκτονική αυτού του νομίσματος μπορεί να μην είναι εμφανής και να υπάρχουν διαφορετικές χώρες, με διαφορετικές ταχύτητες και να μην φαίνονται αυτές οι διαφορές, γιατί αναπτύσσονται όλες οι χώρες, άλλες σε πολύ μεγαλύτερο βαθμό και άλλες σε μικρότερο, αλλά σε περίοδο κρίσης, αυτές οι διαφορές γίνονται πάρα πολύ εμφανείς και ιδιαίτερα, όταν η κρίση αυτή, επί τόσα χρόνια, αντιμετωπίζεται στην Ε.Ε. με αυτές τις περιοριστικές πολιτικές. Με αποτέλεσμα, όλες αυτές οι διαφορετικές, αν θέλετε, μεγεθύνσεις των κρατών μέσα στην Ε.Ε. να γίνονται ακόμα μεγαλύτερες, την περίοδο της κρίσης και ειδικότερα, με τον χειρισμό αυτής της κρίσης.

Είναι, λοιπόν, πολύ διαφορετικά τα συμφέροντα των κρατών - μελών, ώστε πραγματικά να φαντάζει πάρα πολύ δύσκολο, πώς αυτή η Ε.Ε. μπορεί να διαπραγματευτεί, ως μια οντότητα. Θέλω να σας θυμίσω, μου έχει κάνει πάρα πολύ εντύπωση και ίσως πέρασε και στα ψιλά των εφημερίδων, ότι υπήρχε ένα ψήφισμα στον Ο.Η.Ε., που το ψήφισαν πάνω από 120 χώρες και είχε να κάνει με το αυτονόητο ή λογικό, αν θέλετε, πώς μπορούν να στηριχτούν οι υπερχρεωμένες χώρες, που χρειάζονται στήριξη, να αντιμετωπιστεί, δηλαδή το όλο θέμα πολιτικά, για να μπορεί να διατηρείται και η κοινωνική συνοχή, σε παγκόσμιο επίπεδο. Εκεί, λοιπόν, έρχεται μια Γερμανία, μια Ολλανδία και έρχεται ακόμα και η Ελλάδα, η χώρα μας, που έχει το μείζον πρόβλημα και προφανώς, για κάποιους ευνόητους λόγους, που ακολουθεί τη Γερμανία, στο να καταψηφίσει αυτό το τόσο σημαντικό ψήφισμα, που στήριξαν τόσες πολλές χώρες, πάνω από 120, σε όλο τον κόσμο.

Πάνω, λοιπόν, σε αυτό το θέμα, στο πώς επηρεάζεται η Ευρώπη, ώστε να πλησιάζει να αντιμετωπίσει τα θέματα, ως μια οντότητα, αυτό που βλέπουμε είναι ότι ο τρόπος επιρροής ξεκινάει από τα πάνω και όχι από κει που θα πρέπει να δημιουργείται, που είναι από τη βάση. Δηλαδή, βλέπουμε να αποφασίζονται, από τα πάνω, ερήμην των μελών - χωρών της Ε.Ε., των πολιτών, που πραγματικά βλέπουν τη ζωή τους να φεύγει, μέσα από τα χέρια τους.

Θέλω να πω, σε αυτό το σημείο, ότι οι ανταλλαγές μέσω του Erasmus, όλα αυτά τα πάρα πολύ σημαντικά θέματα, βοηθούν πάρα πολύ στη συνεργασία των διαπροσωπικών σχέσεων, μεταξύ των διαφόρων πολιτών, μέσα στην Ε.Ε. και ίσως, αυτές οι σχέσεις, βέβαια, σε πάρα πολύ αργό χρόνο, μπορεί, κάποια στιγμή, να επηρεάσουν, να δημιουργούν τα κινήματα, τα οποία θα επηρεάζουν τις ελίτ, για να επηρεάζουν τις αποφάσεις της Ε.Ε..

Τελειώνοντας, θέλω να αναφερθώ σε αυτό που είπε η εκπρόσωπος της Αξιωματικής Αντιπολίτευσης, όπου αναφέρθηκε σε μια Έκθεση της Κομισιόν σε ό,τι αφορά τη χώρα μας και το θέμα της εκπαίδευσης, ότι οι μεταρρυθμίσεις, που έχουν γίνει, δεν βοηθάνε. Βέβαια, δεν λαμβάνει υπόψη της και τις ειδικές συνθήκες, τις οποίες ζούμε και την τρομερή χρηματοδότηση, την οποία έχουμε και ειδικά, στον Προϋπολογισμό του 2017, χρηματοδοτούμε την εκπαίδευση περισσότερο, παρόλο που είμαστε, μέσα στο ασφυκτικό πλαίσιο. Αυτό που θέλω να πω είναι, ποιες είναι αυτές οι μεταρρυθμίσεις, γιατί κάθε μεταρρύθμιση από αυτές τελειώνει, ώστε μικρότερος αριθμός μαθητών να τελειώνει το λύκειο και λιγότερος κόσμος να μπαίνει στο πανεπιστήμιο. Γιατί αυτό που ενδιαφέρει και είναι κατεύθυνση από πάνω, πώς θα κατευθύνουν τα άτομα, ώστε να μην έχουμε μορφωμένο προσωπικό, αλλά προσωπικό, που πηγαίνει προς τεχνική κατεύθυνση.

Η δική μας προσπάθεια είναι να υπάρχει αυτονομία και στο χώρο του Πανεπιστημίου. Να μην δημιουργείται αυτή η κατάσταση από πάνω και από τις διάφορες συνθήκες της Ευρώπης, που θέλουν να μειώσουν την αυτονομία των Πανεπιστημίων, να αυξήσουν τον έλεγχο στα Πανεπιστήμια.

Τελειώνοντας, λέω ότι πρέπει να υπάρχει πραγματική αυτονομία στα πανεπιστήμια. Η δική μας θεώρηση είναι να δώσουμε χώρο στην εκπαίδευση, ώστε να αναπτυχθούν όλα τα ταλέντα και να δημιουργηθούν όλα αυτά τα ερευνητικά project, που θα προχωρήσουν και την κοινωνία μπροστά. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Είμαστε ακροατές σήμερα.

Το λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Ευχαριστώ, κύριε Πρόεδρε. Θέλω και εγώ να καλωσορίσω όλους όσους παρευρέθηκαν, σήμερα, στην Επιτροπή μας. Είμαστε, πράγματι, ακροατές, θα πρέπει να είμαστε ακροατές. Είναι ένα από τα καθήκοντα και των πολιτικών εκπροσώπων του ελληνικού λαού, νομίζω, όμως, ότι θα πρέπει να κάνουμε μία προσπάθεια, πάντοτε, να κατανοούμε ό,τι ακούγεται και επίσης να διασαφηνίζονται ζητήματα, αν αυτό είναι αναγκαίο.

Είμαι από τους ανθρώπους, που πιστεύουν ότι ο κρατικός ή άλλος σχεδιασμός, με όποια μορφή της επιστημονικής έρευνας, δεν διαμορφώνεται, με μοναδικό κριτήριο, την ανακάλυψη ή την αποκάλυψη της αλήθειας, αλλά επηρεάζεται και καθοδηγείται από κοινωνικούς παράγοντες και πολιτικές τοποθετήσεις, δηλαδή, η πολιτική ιδεολογία καθορίζει την επιστημονική γνώση, αλλά και την εκπαίδευση όλων μας. Επομένως, δεν υπάρχει, αλλά συνυπάρχει αυτό που λέμε επιστημονική γνώση, επιστημονική θέση.

Η γνώση και η έρευνα αποφασίζονται κάπως και διοχετεύονται κάπου. Ακριβώς γι’ αυτό, η έκκληση, που έγινε, από κάποια κυρία, που μίλησε και πολύ σωστά, η έκκληση για πανεθνική προσπάθεια, για πραγματική στήριξη της παιδείας, είναι κάτι παραπάνω από εύλογη, κατά την άποψή μου, είναι άκρως απαραίτητη, ωστόσο, σκοντάφτει και πάντοτε θα σκοντάφτει, στη διάσταση απόψεων όσων πιστεύουν ότι υπάρχει ανάγκη τα ακαδημαϊκά κριτήρια, οτιδήποτε έχει σχέση με τον ακαδημαϊκό κόσμο, να υπηρετούν τα εθνικά συμφέροντα, δηλαδή, τα λαϊκά συμφέροντα.

Έγινε μεγάλη αναφορά σε ευρωπαϊκά θέματα, σε χαίνουσες πληγές της Ε.Ε., που απλώνονται, πέρα από το κορμί της Ευρώπης. Μίλησε κάποιος ομιλητής για αδιατάραχτη ειρήνη – νομίζω ότι δεν είναι πολύ μακρινό το ζήτημα της Γιουγκοσλαβίας. Για πρώτη φορά, μετά το Β’ Παγκόσμιο Πόλεμο, διαμελίζεται, με αυτό τον τρόπο, ένα ευρωπαϊκό κράτος. Έγινε επίσης εκτεταμένη αναφορά και στα οικονομικά, στο δανεισμό της Ελλάδας. Νομίζω ότι θα γνωρίσουμε όλοι καλύτερα το ζήτημα αυτό, εάν δούμε διαχρονικά πως γιγαντώθηκε ο δανεισμός, όχι μόνο της Ελλάδας, αλλά και πολλών άλλων ευρωπαϊκών χωρών, των περισσότερων, που επίσης είναι προβληματικά μέλη, μέσα στην Ε.Ε., μετά το Β’ Παγκόσμιο Πόλεμο.

Θέλω να ρωτήσω το εξής: Για την χρηματοδότηση αναφέρθηκε κάπου ότι υπήρχε ένας προϋπολογισμός 11 εκατ. και η χρηματοδότηση, εάν κατάλαβα καλά, ήταν τριμερής από την Ε.Ε.. Φαντάζομαι ότι υπήρχε συνεισφορά από κάθε κράτος – μέλος, που παίρνει μέρος σε αυτά τα προγράμματα. Υπήρξε αναφορά στην ανυπαρξία κωδικού για συνέχιση της χρηματοδότησης από ίδιους πόρους. Με δεδομένο της δημοσιονομικής ασφυξίας και επομένως, της υποχρηματοδότησης, με ό,τι αυτό συνεπάγεται, θέλω να επικεντρωθούμε λίγο στους στόχους, που παρουσιάστηκαν, όπως παρουσιάστηκαν, γιατί θέλω να υπάρξει μία απόπειρα απολογισμού, αλλά και αξιολόγησης. Κάποιος είπε σπουδάζουμε για να παράγουμε πολιτική. Εγώ αυτό το θεωρώ αντίστροφα, αλλά θα ήθελα να ρωτήσω. Υπάρχουν κρίσιμα αποτελέσματα, δηλαδή, υπάρχουν από τη μεριά σας τροποποιητικές προτάσεις, που οδήγησαν σε πολιτικές αλλαγές, έστω και σε πρωτόλεια βήματα; Έγινε αναφορά σε πολλά γνωστικά αντικείμενα, έγινε πιο συγκεκριμένη αναφορά από έναν από τους τελευταίους ομιλητές, που μίλησε για συνέργεια σε ακαδημία και επιχειρείν, υπάρχουν ας πούμε συγκεκριμένες προτάσεις, που αφορούν στην παραγωγική ανασυγκρότηση, σε υποδείγματα εθνικού σχεδιασμού, που μπορούν να ενισχύσουν την παραγωγή;

Αναφερθήκατε όλοι σε μία σημαντική προσπάθεια προαγωγής της ευρωπαϊκής ιδέας, που, ωστόσο, αυτή φθίνει. Ανέφερε ένας ομιλητής ότι υπήρχε μία προσπάθεια προώθησης και στην Αφρική. Κατά την άποψή μου, οι λαοί της Αφρικής έχουν γνωρίσει, από πρώτο χέρι, την ευρωπαϊκή ιδέα, δηλαδή, με την αποικιοκρατία.

Υπάρχουν συγκεκριμένες προτάσεις σας για αντιστροφή αυτού του κλίματος και για προώθηση της ευρωπαϊκής ιδέας, που συνεχώς φθίνει;

Θέλω να πω το εξής. Οι ερωτήσεις γίνονται, για να καταλάβουμε πόσο αποτελεσματικοί είστε. Η αποτελεσματικότητα, κατά την άποψή μου, έχει ποσοτικά χαρακτηριστικά, το τι αλλάζει κ.λπ.. Για παράδειγμα, σε μια χώρα, αν μεγαλώνει το Α.Ε.Π., αν ενισχύεται η οικονομία, αν θεραπεύονται παθογένειες, αν στελεχώνονται Υγεία και Παιδεία, κ.λπ.. Επομένως, νομίζω πρέπει να είμαστε συγκεκριμένοι.

Τέλος, θέλω να πω ότι πρέπει να είμαστε θετικοί και ενισχυτικοί στις ανταλλαγές των επιστημόνων, των μαθητών και των απόψεων, αλλά με στόχευση και απολογισμό. Πρέπει να λέμε «ναι, στην διαπολιτισμικότητα», αλίμονο. Πρέπει να λέμε ναι, σε μεταρρυθμίσεις ,που ενισχύουν τον εθνικό σχεδιασμό και που μιλούν για διέξοδο οικονομική και πολιτική, που άρουν τα αδιέξοδα των εργαζομένων και της νεολαίας. Κατά την άποψή μου, η Ε.Ε., βρίσκεται σε εκκαθάριση. Όλοι στριμώχνονται και δεν φοβούνται μόνο όσοι δεν έχουν να χάσουν κάτι και νομίζω ότι αυτό θα πρέπει να το κρατήσουμε.

Τέλος, θέλω να πω ότι ο όποιος χαρισματικός επιστήμων μεμονωμένα ή η όποια ακαδημαϊκή κοινότητα μεμονωμένα δεν μπορεί να λύσει αυτά τα προβλήματα.

Τέλος, θα ήθελα να αναφερθώ και εγώ στον Μπέρντολτ Μπρεχτ, που βάζει στο στόμα του Γαλιλαίου δύο λόγια, για την ίδια την επιστήμη: «Η άσκηση της επιστήμης χρειάζεται σπάνιο κουράγιο. Πιστεύω πως μοναδικός σκοπός της επιστήμης είναι να ελαφρώσει τον πόνο της ανθρώπινης ύπαρξης. Αν οι επιστήμονες περιοριστούν στο να σωρεύουν γνώσεις, πάνω σε γνώσεις, μόνο και μόνο για τη χαρά της γνώσης, η επιστήμη δεν είναι παρά μια θλιβερή σακάτισσα. Οι καινούργιες μηχανές σας δεν θα χρησιμεύουν, παρά για καινούργια μαρτύρια. Με τον καιρό, μπορείτε να ανακαλύψετε ό,τι υπάρχει για να ανακαλυφθεί και ωστόσο, η πρόοδος σας θα σας χωρίζει όλο και πιο πολύ από την ανθρωπότητα. Η άβυσσος, ανάμεσα σε εκείνη και σε σας, μπορεί να γίνει τόσο βαθιά, που στη χαρούμενη κραυγή σας, για μια καινούργια κατάκτηση, να αποκριθεί μια άλλη μορφή φρίκης από όλη την οικουμένη.».

Άρα, χρειαζόμαστε άλλου είδους εναρμόνιση και νομίζω, σίγουρα, αλλαγή πολιτικών. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών και Πρόεδρος της Επιτροπής Μορφωτικών Υποθέσεων): Κι εμείς ευχαριστούμε.

Ο κ. Θεοφύλακτος έχει το λόγο.

ΙΩΑΝΝΗΣ ΘΕΟΦΥΛΑΚΤΟΣ: Ευχαριστώ, κύριε Πρόεδρε. Καλωσορίζω και εγώ τους εκλεκτούς καλεσμένους μας.

Δίδασκα σαν έκτακτος καθηγητής, για περίπου δέκα χρόνια, στο Τ.Ε.Ι. Δυτικής Μακεδονίας, Ε.Ε. - τα πρώτα χρόνια, με κύρια κατεύθυνση το δίκαιο, γιατί ως δικηγόρος είχα μεταπτυχιακές σπουδές στο ευρωπαϊκό δίκαιο. Μετά, με κατεύθυνση τα οικονομικά προγράμματα, Κοινοτικό Πλαίσιο Στήριξης κ.λπ..

Η σκέψη μου είναι και δεν ξέρω αν γίνεται, οι κάτοχοι των εδρών Jean Monnet, όχι μόνο εκεί που υπάρχουν έδρες, αλλά και εκεί που διδάσκονται μαθήματα, τώρα, νομίζω ότι το μάθημα διδάσκεται από ένα μόνιμο καθηγητή, ιδίως στα περιφερειακά πανεπιστήμια ή Τ.Ε.Ι. που δεν έχουν και τόσες προσβάσεις, να τα συνδράμουν και να συνεργαστούν για υλικό, κατευθύνσεις, επικαιροποίηση κ.λπ..

Αυτό θα ήταν πολύ χρήσιμο. Αν τα χρόνια που δίδασκα, αυτό θα ήταν πολύ χρήσιμο, να είχα μια τέτοια συνεργασία. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών και Πρόεδρος της Επιτροπής Μορφωτικών Υποθέσεων): Κι εμείς ευχαριστούμε.

Ο κ. Αντωνακόπουλος, έχει το λόγο.

ΛΕΩΝΙΔΑΣ ΑΝΤΩΝΑΚΟΠΟΥΛΟΣ (Επικεφαλής γραφείου του Ευρωπαϊκού Κοινοβουλίου): Ευχαριστώ, κύριε Πρόεδρε. Ακούστηκαν εξαιρετικά ενδιαφέρουσες απόψεις και προσωπικά αισθάνομαι ευγνώμων, που παρακολούθησα αυτή τη συζήτηση.

Τώρα, όσον αφορά τις παρεμβάσεις των δραστηριοποιούμενων καθηγητών και εκλεκτών φίλων, στο πλαίσιο των δράσεων Jean Monnet, όσο και από την πλευρά των αξιότιμων Βουλευτών, θα ήθελα να κάνω δύο οριζόντιου χαρακτήρα παρατηρήσεις. Καταρχάς, για τη χρηματοδότηση. Όντως, η χρηματοδότηση είναι ισχνή, συνολικά. Νομίζω ότι το ανέφερε και ο κ. Τσάλτας και άλλοι συνάδελφοι. Από την άλλη πλευρά, προσωπικά, δεν με ευχαριστεί αυτό, γιατί πιστεύω ότι παράγεται εξαιρετικό έργο.

Η κατάρτιση του κοινοτικού προϋπολογισμού είναι μια πολύ πολύπλοκη διαδικασία, όπως γνωρίζετε, συνεισφέρουν όλα τα κράτη - μέλη, ανεξαρτήτως του αριθμού των εδρών και βεβαίως, θέλω να το υπογραμμίσω αυτό, γνωρίζετε και δεν νομίζω ότι λέω κάτι άγνωστο σε σας, κύριε Πρόεδρε, κυρίες και κύριοι, τα θέματα της πολιτικής, της εκπαίδευσης, της παιδείας, αν θέλετε, δεν είναι αποκλειστική αρμοδιότητα της Ε.Ε., είναι θέμα, ας πούμε, εθνικής πολιτικής στο σχεδιασμό της και στην εκτέλεσή της.

Όπως είναι φυσικό και εμείς, εξάλλου, στο πλαίσιο των δύο προγραμμάτων ενημέρωσης και ευαισθητοποίησης, στο επίπεδο της μέσης εκπαίδευσης, των teachers for Europe, της Ευρωπαϊκής Επιτροπής και των school ambassadors, που αναφέρθηκα προηγουμένως, στην πρωτομιλία μου, περάσαμε ευθύς εξαρχής και ζητήσαμε το πράσινο φως από το Υπουργείο Παιδείας. Το ίδιο ισχύει για το Πρόγραμμα Euroscuola και ούτω καθεξής.

Συνεπώς, ο τρόπος, με τον οποίον χρησιμοποιείται αυτός ο μικρός προϋπολογισμός, δεν είναι υπόθεση δική μας.

Βεβαίως, θα ήταν ευκταίο, το λέω για μια ακόμη φορά, να υπήρχαν περισσότεροι πόροι. Θεωρώ, εξάλλου, ότι παρά τις διαφορετικές απόψεις, που, γονίμως, ειπώθηκαν, εδώ, στο πλαίσιο αυτής της συζήτησης, κύριε Πρόεδρε, ουσιαστικά το αποτύπωμα της δουλειάς της δικής σας, στο πλαίσιο των Εδρών Jean Monnet, πιστεύω ότι είναι μια πάρα πολύ σημαντική συνεισφορά. Μια πάρα πολύ σημαντική συνεισφορά στο δημόσιο διάλογο, μια πάρα πολύ σημαντική συνεισφορά στη διαμόρφωση μιας ευρωπαϊκής δημόσιας σφαίρας, μέσω του διαλόγου και κυρίως σε επίπεδο πανεπιστημιακό και όχι μόνο, διότι έχω την αίσθηση από την εμπειρία μου, μέσα από τη δουλειά μου, ότι η εμβέλεια η δική σας, στο πλαίσιο αυτής της προσπάθειας, απλώνεται περισσότερο στην κοινωνία των πολιτών, περισσότερο απ' όσο νομίζουμε.

Τέλος, όσον αφορά το ευρώ και τα θέματα της οικονομικής διακυβέρνησης, είναι μια συζήτηση, που δεν θα τελειώσει ποτέ. Απλώς, έχω να παρατηρήσω, γιατί άκουσα κάποιες απόψεις ότι το γεγονός ότι υπάρχουν ρήγματα στην οικονομική διακυβέρνηση δεν είναι ούτε πρωτόγνωρο στην ιστορία της Ε.Ε., αλλά ούτε και μη αναμενόμενο. Βεβαίως, η Ε.Ε. συνολικά αιφνιδιάστηκε, από το μέγεθος και την ένταση της οικονομικής κρίσης και της κρίσης χρέους, το ίδιο ισχύει και για την προσφυγική και τη μεταναστευτική κρίση, πρέπει να πω.

Από την άλλη πλευρά, νομίζω ότι και ιστορικά έχει αποδειχθεί ότι η συνέχιση της προσπάθειας και η βελτίωση των εργαλείων, μέσω της αλληλεγγύης και της συνεργασίας, μπορεί να δώσει λύσεις. Μπορεί και όχι. Αλλά νομίζω ότι εξαρτάται από εμάς, από τους Ευρωπαίους πολίτες. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Προεδρεύων των Επιτροπών): Τον λόγο έχει ο κ. Υπουργός.

ΚΩΝΣΤΑΝΤΙΝΟΣ ΖΟΥΡΑΡΙΣ (Υφυπουργός Παιδείας, Έρευνας και Θρησκευμάτων): Θα ήθελα να μην αφήσω απαρατήρητη μια καταχρηστική γενίκευση, που έκανε ο ομότιμος συνάδελφός μου. Πολύ σωστά, παρατήρησε η συνάδελφος για τους ανηλεείς βομβαρδισμούς στη Σερβία, όπου πέντε αεροπορίες ευρωπαϊκές της Εσπέριας, πέντε, βομβάρδιζαν, ανηλεώς, αμάχους στόχους. Διαμέλισαν μια χώρα. Εκτός εάν οι Σέρβοι θεωρούνται δευτέρας κατηγορίας Ευρωπαίοι. Ξεκάθαρα.

Στα δικά μας τώρα. Η επαίσχυντη πράξη των ευρωπαϊκών θεσμών, η οποία ανέχεται εδώ και πενήντα χρόνια και εν πάση περιπτώσει, μετά το Μάαστριχτ, επί τριάντα χρόνια, την συνεχιζόμενη κατοχή και εισβολή εις βάρος της Κύπρου. Και δεν είναι μόνο αυτό, είναι ότι μας αναγκάζει εμάς, αναισχύντως και με ελεεινό τρόπο, να αποδεχθούμε την κατοχή και την εισβολή, δεχόμενοι καθεστώς, το οποίο διαλύει την Κύπρο.

Δεν είναι δυνατόν, δήθεν, με ολισθήματα φραστικά, αξιωματούχοι της Ε.Ε. να μην ομιλούν περί Κυπριακής Δημοκρατίας και να μιλούν περί κοινοτήτων, σαν να είναι εκτοπλάσματα αυτά.

Μας έχει κάψει η θεσμική Ευρώπη, συνάδελφε, μας έχει κάψει. Η Μακεδονία; Τα φραστικά ολισθήματα; Όπου υπάρχει Μακεδονία, δεν τηρούν ούτε τη συμφωνία την ευρωπαϊκή περί Fyrom, να μας αναγκάσουν πάλι, βεβαίως, να δεχθούμε τι; Να δεχθούμε κάτι, το οποίο δημιουργεί, εξόχως, αποσταθεροποίηση στην Ευρώπη. Δηλαδή, την υφαρπαγή και την κατάχρηση αυτή των γειτόνων μας.

Εάν ήταν και τόσο Ευρωπαίοι, δεν θα μπορούσαν να πάνε, συνάδελφοι, στο περί ερμηνείας 18Α΄ του Αριστοτέλους, που τέμνει, οριστικά, το θέμα του ονόματος; Το ήξερε ακόμη και αυτό ο Αριστοτέλης. Ει το λευκόν εν σημαίνει, μια εστί κατάφασις και απόφασις, η δε δι’ ην κείται εξ ων μη εστί εν. Εάν δι’ ην κείται προσωρινώς η FYROM και προσωρινώς εμείς, δεν υπάρχει μια κατάφασις, περί του ονόματος Μακεδονία. Εμείς το τηρούμε, διότι η Μακεδονία είναι εσωτερική υπόθεση. Πώς, λοιπόν, αυτοί θα χρησιμοποιήσουν μια δι’ ην κείται εξ ου μη εστί εν, μια κατάφασις μονομερής, Μακεδονία, αυτή; Τι κάνει η Εσπέρα, όπως την έλεγαν οι Βυζαντινοί μας πρόγονοι; Μας εκβιάζει συνεχώς να δεχθούμε αυτό, το οποίο, επιπλέον, όπως και με το Κοσσυφοπέδιο, θα δημιουργήσει συνεχή αποσταθεροποίηση.

Λοιπόν, η καταχρηστική γενίκευση ότι επί εβδομήντα τόσα χρόνια είχε αδιατάρακτη ειρήνη, δεν υπάρχει. Και να μην ξεχάσω και τις projections, που κάνουν στη Λιβύη, για παράδειγμα, οι εξωευρωπαϊκές της Εσπέρας δυνάμεις, οι οποίοι διέλυσαν τη Λιβύη, με τα γνωστά αποτελέσματα, γιατί, όταν κάνεις ιμπεριαλιστικού τύπου προβολή προς τα έξω, πόλεμο κάνεις, συνάδελφε. Πόλεμο κάνεις. Πολεμικές ενέργειες είναι αυτές. Λοιπόν, δεν υπήρξε απόλεμη η Ευρώπη. Συνεχώς, έχει ένα στοιχείο, μαζί με τα υπόλοιπα φυσικά, κατά το συναμφότερο, ιμπεριαλιστικής συμπεριφοράς.

ΔΗΜΗΤΡΙΟΣ ΣΕΒΑΣΤΑΚΗΣ (Προεδρεύων των Επιτροπών): Ευχαριστώ πάρα πολύ για τις παρεμβάσεις συνολικά. Ίσως και η τελευταία αποκαλύπτει το ότι ακριβώς οι έδρες Jean Monnet και η αναδίφηση και ανασυγκρότηση γνωστικών αντικειμένων αποκαθιστά ένα σύστημα αντιφάσεων, που, ούτως ή άλλως και στο δικανικό επίπεδο – και υπήρξαν πολύ σοβαρές εισηγήσεις σε αυτό – και στο κανονιστικό, αλλά και στο εθιμικό, αποκαλύπτονται κάθε μέρα. Η Ευρώπη είναι ζητούμενο, δεν είναι ένα δεδομένο. Ανασυγκροτείται και με τη δική μας ενεργητική παρέμβαση. Δεν πρέπει να την ερμηνεύουμε και να την αντιμετωπίζουμε, ως ένα χώρο μιας κλειστής ιερότητας, αλλά είναι ένα ζητούμενο διαλεκτικό, δύσκολο, αντιφατικό, που με στοχασμό πρέπει να το επαναδιεκδικούμε.

Οι τοποθετήσεις ήταν εξαιρετικές και εύγλωττες. Κινήθηκαν από τα όρια των ανθρωπιστικών επιστημών, πήγαν στη γεωστρατηγική και άγγιξαν, φυσικά, αναπότρεπτα, την οικονομία. Μας ανοίγουν δυνατότητες και για τα υπόλοιπα γνωστικά πεδία. Επομένως, η δυναμική των γνωστικών αντικειμένων είναι κάτι που ενδιαφέρει πολύ. Το άνοιγμα στους νέους επιστήμονες είναι κάτι που ενδιαφέρει πολύ και η ζητούμενη εξειρήνευση, μέσα από τις αντιθέσεις των επίσης θεωρήσεων, είναι πάλι ζητούμενο. Θέλω να σας ευχαριστήσω. Θα συνεχίσουμε. Με αυτό ήθελα να κλείσω. Θα συνεχίσουμε. Ευχαριστώ πολύ.

Στο σημείο αυτό ο Προεδρεύων των Επιτροπών έκανε την γ΄ ανάγνωση των καταλόγων των μελών των Επιτροπών.

Από την Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Κουράκης Αναστάσιος, Βράντζα Παναγιώτα, Δουζίνας Κωνσταντίνος, Θεοφύλακτος Ιωάννης, Καρακώστα Εύη, Μουμουλίδης Θεμιστοκλής, Πάντζας Γεώργιος, Σαρακιώτης Ιωάννης, Σιμορέλης Χρήστος, Σκουρολιάκος Παναγιώτης, Τριανταφύλλου Μαρία, Καλαφάτης Σταύρος, Βλάχος Γεώργιος, Τραγάκης Ιωάννης, Χαρακόπουλος Μάξιμος, Παναγιώταρος Ηλίας, Λοβέρδος Ανδρέας, Καμμένος Δημήτριος, Καρράς Γεώργιος και Γρηγοράκος Λεωνίδας.

Από τη Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Σία, Αυλωνίτου Ελένη, Βαγενά Άννα, Βάκη Φωτεινή, Γεωργοπούλου Έφη, Δριτσέλη Παναγιώτα, Εμμανουηλίδης Δημήτρης, Ζεϊμπέκ Χουσεΐν, Καρά Γιουσούφ Αϊχάν, Κατσαβριά Χρυσούλα, Ουρσουζίδης Γεώργιος, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μιχελής Θανάσης, Παπαδόπουλος Χριστόφορος, Ριζούλης Ανδρέας Σεβαστάκης Δημήτρης, Στέφος Γιάννης, Τζούφη Μερόπη, Φίλης Νικόλαος, Αντωνιάδης Ιωάννης, Αντωνίου Μαρία, Βλάσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κοντογεώργος Κωνσταντίνος, Κουκοδήμος Κωνσταντίνος, Φορτσάκης Θεόδωρος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Κεγκέρογλου Βασίλειος, Κρεμαστινός Δημήτριος, Αρβανιτίδης Γεώργιος, Γκιόκας Ιωάννης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος Μεγαλοοικονόμου Θεοδώρα και Φωτήλας Ιάσονας.

Τέλος και περί ώρα 14.15΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΔΗΜΗΤΡΙΟΣ ΣΕΒΑΣΤΑΚΗΣ**